text:
2014年1月24日 星期五
家長日+玩到飽的一天
做左人地阿媽之後最緊張都係D表演呀~
家長日呀,慶祝呀呢D無無謂謂既重要野!
小燑都唔經唔覺返左半年K2啦
當然就係時候去聽下老師既總結
『聰明既,吱吱喳喳既,細心,慢,好學,心散』
都係一D好矛盾既關係?!!!真係..難攪
老師話小燑有時間就會去“自然角”到做下實驗
或者都會睇下書,對自己既要求好高
開頭MAMI最擔心係小燑怕羞唔出聲
點知老師既答案係:管埋同學一份
HAHA,真係諗都諗唔到WOO,咁犀利??
其實對仲係幼稚園既你,MAMI無咩想
只係想你可以學下合群,禮貌,基本既認知
因為小燑都有好多興趣~盡量都比你去學去玩
等你可以慢慢發掘到自己最鐘意既事同物
好啦,係時候時RELAX喇~YEAH
同埋熹+桸去玩~玩得太開心無影到相
玩完就去上珠心算之後當然係再玩啦
小朋友都係相輔相成既~HAHA
同一個活躍D既小朋友一齊都玩得瘋狂D
今日真係好攰呀~
不過又真係好開心呢~
而且豬米燑同阿祖B第一次係波波池玩咁耐
玩到唔捨得走
2個一離開就知道肚餓啦
都好,識得自動自覺食飯~
家長日呀,慶祝呀呢D無無謂謂既重要野!
小燑都唔經唔覺返左半年K2啦
當然就係時候去聽下老師既總結
『聰明既,吱吱喳喳既,細心,慢,好學,心散』
都係一D好矛盾既關係?!!!真係..難攪
老師話小燑有時間就會去“自然角”到做下實驗
或者都會睇下書,對自己既要求好高
開頭MAMI最擔心係小燑怕羞唔出聲
點知老師既答案係:管埋同學一份
HAHA,真係諗都諗唔到WOO,咁犀利??
其實對仲係幼稚園既你,MAMI無咩想
只係想你可以學下合群,禮貌,基本既認知
因為小燑都有好多興趣~盡量都比你去學去玩
等你可以慢慢發掘到自己最鐘意既事同物
好啦,係時候時RELAX喇~YEAH
同埋熹+桸去玩~玩得太開心無影到相
玩完就去上珠心算之後當然係再玩啦
小朋友都係相輔相成既~HAHA
同一個活躍D既小朋友一齊都玩得瘋狂D
今日真係好攰呀~
不過又真係好開心呢~
而且豬米燑同阿祖B第一次係波波池玩咁耐
玩到唔捨得走
2個一離開就知道肚餓啦
都好,識得自動自覺食飯~
2014年1月22日 星期三
新年糕糕糕~
講左好耐都無決心去整“糕”
今次為左小燑可以帶個靚靚既年糕返學校分享
好啦,MAMI就整一個啦
點知一整就好似愛上左整糕WOO
椰汁糕,馬蹄糕,馬豆糕....KEEP 住糕糕糕
見到你地2個咁鐘意食就當然會更加落力整啦
愈買愈多野返黎屋企TIM
HAHA,但係又好開心WOO
起碼可以食得健康D啦,又乾淨D~
2014年1月16日 星期四
珈琳新春才藝表演@2014
又到左一年一度既表演+慶祝會喇
上年係XMAS既才藝表演,今年就變左新年表演
由於太多班小朋友既關係要分左上下2場
但覺得安排得麻麻地囉,K2既同學都分左上下午
如果下年都係咁既話點算??!!
又如果咁唔好彩阿祖同小燑係一上一下咁又點算?!
仲要去到屯門,好彩同學仔星陶爸爸黎車埋我地出發
婆婆今次終於都有機會現場欣賞小燑既表演了
BAPA因為要去做野所以都黎唔到,真可惜
祖B又係好興奮咁係到等,同大叫“家姐”
坐左15分鐘就唔多耐煩了,我地唯有出去行個圈
之後再返黎就準備睇下家姐表演CATWALK喇
一眼就望到小燑B啦,黃色衫咖
阿祖即刻大叫呀,HAHA
好感動呀,估唔到咁快又一年了
真係大個左好多~MAMI好似好感觸咁
原來婆婆都喊呀,因為諗返起MAMI細個表演
眨下眼就變左睇個孫女,時間真係快
呼,辛苦晒咁多個小朋友呀真係
黎返張大合照先得~
HEHE,祖B成日都跟住一班哥哥姐姐
所以講野都進步得好快
有時仲好似好FD咁叫人地全名
小燑話今日好開心呀!
MAMI見到你咁叻女都好開心呀
明年再努力啦~
2014年1月12日 星期日
好早既團年飯
爺爺屋企好鐘意提早慶祝既
所以我地都好早咁就食團年飯
其實都無咩機會去探太“女麻”呢
一黎BAPA又忙,我地又唔好意思自己出去
而且太“女麻”又好早訓覺咖!
阿祖B真係一D都唔怕羞,肯同人玩
家姐斯文D囉,都好既,女仔嘛
BAPA有時真係要長氣起上黎都十分超級長氣
可能好耐無同過小燑食飯囉
又嫌呢樣又嫌個樣咁!唉..搞到小燑都無心機
其實係MAMI覺得出去食飯可以RELAX下姐
而且2個都麻麻地鐘意食酒樓既野
出門口前都食左麵費事迫佢地食啦
UMM~下次都要商量應該點做
免得到時又無MODE囉......
2014年1月5日 星期日
參加生日派對﹣熊貓
YEAH,又有得食+玩+切蛋糕了
咁開心因為家姐同學仔:熊貓開生日派對
阿祖好鐘意去熊貓屋企既原因係:有貓
隻貓全程比阿祖同小燑追
好彩既係佢地都識得細細力同貓貓玩
食下野,一齊做手工,睇DVD~
咁大家既媽咪就傾下計
然後切蛋糕 !
個個小朋友一見到要拆禮物就好緊張
全部人都以為係自己生日一樣
HAHA,混亂左一陣之後先影到張相
HAPPY BIRTHDAY呀~
祝個個小朋友都身體健康
活潑可愛~HEHE~~~
2014年1月4日 星期六
豬祖的農曆牛二
整紅雞蛋一向都係MAMI既習慣
BAPA,家姐,細佬既舊曆生日都要食啦
平日唔食蛋既阿祖好比面咁食左1隻半
係咪因為有畫公仔呢??
如果係咁MAMI最多日日都畫一隻比你食
然後家姐問生日點解無蛋糕既?
好啦,咁MAMI自己整個簡簡單單既蛋糕
點知小燑又話要2層既,有CREAM既....
@@最後食淨左一層囉...HAHA
最鐘意唱生日歌吹蠟燭既小朋友
一見到呢個咁肉酸既蛋糕都即刻好興奮
姨婆咁岩黎左探我地!
梗係要大家一齊開心下啦,HAHA
UMM~YUMMY
真係多謝阿祖咁比面食左好大舊蛋糕
2014年1月1日 星期三
MR SNOW MAN~HAPPY2014
早晨呀~~真係1月1號既第一個節目
就係約埋同學仔一齊去睇戲啦
呢套戲係小燑同阿祖都期待已久咖
佢地當然覺得SNOWMAN係主角~而公主係路過既
哈哈,估唔到睇得最用心既都係阿祖B
今日約左4個同學仔睇早場
熊貓啦,星星啦,仲有桸桸同熹熹
元朗戲院?!!真係好耐好耐之前去過一次
MAMI記得好似係同LITTLE MAMA一齊去TIM
驚阿祖會扭計所以買定好多零食入去,HEHE
點知阿祖睇得太開心都無食到D野
聽到歌又舉手跳舞,見到雪人有危險又會大叫
真係笑死MAMI啦
小燑睇戲真係放左好多感情:)
上次係屋企睇幾隻卡通都喊到豬頭丙咁
好彩今次既故事無咩好慘既情節~
因為應承左會陪我地一齊睇既BAPA失約
最後只係趕得到返黎陪我地食LUNCH
食完個LUNCH之後又趕住返屋企沖個涼
休息一陣又要返工呀
好體貼既豬米燑當然食左杯雪糕之後就唔嬲啦
HAHA,到底係因為雪糕所以先唔嬲嗎??
好啦,準備明天又要開始返學喇
加油~~~~
訂閱: 文章 (Atom)


c: text/html

text:
惠東雙月灣平海古鎮
Day 01
又係上惠東既日子,星期四晚放工後食過晚飯就上深圳按摩過夜第二日一早去落馬洲方便少少,但按開既金色陽光居然已經執左,有少少失落,之後又唔知去邊度落腳好了,之後搭車去左落馬洲果邊既地方按,個名唔記得了,環境好過金色陽光少少但價錢好似貴少少,而且果邊真係唔多方便,anyway,第時先算
第二朝一早擦牙洗面後就出發去火車站對面既茶餐廳食早餐,果然係另外一間港式既好,起碼wifi係真既而且還算順,食完野等齊人就出發,車程仍然係耐,要成3個幾鐘,上到去已經點幾,分好房放開野就食lunch,第一餐通常比較清,依次亦係一樣,番薯,栗米,紙菜湯,抄米粉等等,之後去左睇農場,今次無火龍果,仲有楊桃,有太陽花,而且第一次咁近距離見到葵花籽,真係可以食,不過當然唔可以羅晒黎食,因為要黎做種子用,所以我無食到
過左去馬路果邊既農田,有番茄仔,唔係太多可食,所以我無食到,不過細細個又靚,聽講都幾甜下,之後呢,當然係要食生栗米啦,真係好好食又甜又名汁(當然好似第一次黎既朋友咁,開頭唔信生栗米係可以食啦)
再去左雞場果邊,d雞既毛色仍係好靚仔,而鵝呢當然仍然係好鬼嘈啦,今次仲有牛,一隻半歲一隻三個月,好得意,上次都講過依度既牛眼神好純真,唔似得香港果d咁惡,餵佢地食野影下相咁,聽明哥講隔離電廠可以比牛仔入去食草,好快已經無晒雜草個草地靚晒電廠亦唔需要搵人番黎割草,一舉兩得,天然總有佢既平衡),之後仲見到鵝仔一堆,好怕人係咁跟住前面既大佬走,哈,不過明嫂話鴨已經搵唔番(上次走失左,我地走果日明嫂係咁搵果兩隻鴨)
睇完雞,鵝,牛之後去左對面馬路睇農田,已經開始有變化,對開一大忽已經係黃土,睇黎係起屋之類既野,而且放眼望d田好似細左少少咁,唔知心理作用定點
之後番房休息7點左右食飯(今次睇唔到日落),晚飯係雞,魚,葛等等,而且咁岩附近水塘放水,捉左幾隻野生水魚,雖然得番隻細,但人一世物一世當然要食下,真係無咩機會,用左隻雞黎煲,幾好飲,而且最值錢既水魚裙邊都食左少少,之前未食過裙邊,好滑感覺唔錯
之後同隻貓玩左陣就番房訓了,今次天比較厚雲,無咩星星,唔知第二日睇唔睇到呢
To Part.02
[18/01/13 to 20/01/13]
Photo Link <<<<<<<<<<<<<

robotstxt: allowed

filter: keep


text:
2016年8月17日星期三
綠蘇薯角
是日,掘出一大盤來,又係整薯角.
做法上次已經寫過,唔再重複啦.
不過今次有啲變化,小菜園嘅綠蘇長得好茂盛,於是這次嘅調味,係綠蘇加上蒜粉同少少紅椒粉,效果都唔錯喎,有啲日式口味咁,焗乾咗嘅綠蘇,好似紫菜咁,係脆卜卜嘅,我家王子竟然好欣賞,覺得似食薯片.
今次嘅醬料係:咖喱茄汁,黑椒沙律醬,同埋泰式雞醬.
22 則留言:
- 回覆
淨係食呢個已經一餐刪除
睇見就流口水!不過好似爭一杯冰凍可樂喎!回覆刪除回覆
無可樂呀,淨係得果汁梳打刪除
- 回覆
無啤酒呀,淨係得果汁梳打刪除
綠蘇?上網睇圖都唔明?回覆刪除回覆
即係green perilla呀刪除
見你寫了那個“綠”字,我諗唔知有冇人整青介辣薯角?回覆刪除回覆
真係唔知喎,或者你可以試吓囉刪除
綠蘇我好想擁有.回覆刪除回覆
試下買種子自己種啦,跟住幫佢留種,就會成日都有得用刪除
泰式雞醬係咪sweet and chill sauce?回覆刪除回覆
係呀,王子話用佢好味過茄汁喎刪除
coke please!回覆刪除回覆
無可樂呀,淨係得果汁梳打刪除
- 回覆
你有時間又試下整啦刪除
綠蘇係唔係紫蘇的親戚?回覆刪除回覆
係呀,仲有一種係綠色混合紫色添刪除


text:
2.17.2016
小檬假期作業.賀年醒獅
小檬學校有長假期就會有本假期作業要做.
我諗學校都想小朋友keep住有啲功課做吓,
唔使全部時間用嚟玩,時間應該要分配好
um...我自己細個呢,
都通常係玩到最後果幾日先做 (o殊...)
小檬一收到呢本作業已經話要做(佢好鍾意做功課)
我怕佢一次過做哂,所以我阻止咗佢.
過年啲節目實在太豐富,
我哋都係最後兩日先拎出嚟一次過做
我真係好欣賞學校啲作業,插圖好靚,
啲公仔唔老土,我記得我講過同我覺得小朋友對得靚野多,
自己嘅陪審美眼光都應該會好啲..哈哈
終於搵啲時間坐定定做作業,
咁簡單成本唔使10分鐘就做完~
除左第一頁!!!!!
請小朋友用不同的物料創作賀年醒獅
雖然得一頁,又唔係立體...但放緊假嘅心情極度懶散,
係唔想郁手整呢整lu
於是佢媽咪又拖多兩日..
到返學前嘅呢日,要的起心肝喇~
賀年用品..都係最普通嘅利是封,糖紙,瓜子...
每樣執啲就返公司開工!
(不過返到公司先發現冇帶利是封=__=
好在我平時都有啲利是封keep喺公司)
醒師,我諗咩顏色都有啲啦~
今次嘅創作好大膽..因為我冇事先plan好咩部分用咩材料,咩顏色.
淨係諗住見野就黐..快啲攪掂
一嚟黐咗啲瓜子做舌先,驚唔穩.
瓜子肉做牙
藍色金幣紙,是但貼啲,多啲顏色熱鬧啲...wakaka
買糖果時,見到自己好耐冇食嘅樂家杏仁糖,
買左盒俾自己食,所以快手食幾粒,用啲金色紙做鬍鬚
媽咪肥都因為你咋
黑瓜子就做眼睛, 點睛後生猛哂
粉紅色金幣紙/ 黃色利是封做吓頭髮
(好在呢包Forzen 有粉紅色同藍色)
隻角就用金色利是封啦
整到最後,鼻側邊果兩粒波波,諗起啲醒獅都會有啲波波彈吓彈吓.
於是靈感一到,就用啲咭紙摺條彈弓,
用綠色利是封剪個圓形彈出嚟~
條彈弓真係要再慢鏡睇一次
我覺得我真係天才~wakakaka...
(其實係我冇咩天份,所以一做勞作會好頭痛!)
臨尾先用黃色利是封整啲則邊啲頭髮,
諗吓可以剪一條一條好似頭髮咁
登..凳~
完成大作
我自己都算滿意,當然可以再好啲,
不過用咗一個鐘咗右完成算係咁
其實係小檬功課,又點可以唔叫小檬參與一吓?
於是返到屋企解釋一吓用咗咩材料做成
叫佢再幫手補吓膠水
好搏命
小檬都好滿意媽咪"同佢一齊做嘅"呢樣功課,
特別係個彈弓~
p.s.我再返睇個題目先發現原來
係 [用不同物料] 創作 [賀年醒獅]
而並唔係用賀年物料創作醒獅.
我一睇就以為一定要賀年物料...哈哈
不過而家我個作品用埋賀年物料就 , 就105分!!!
(媽咪睇題目要小心啲 =p )
訂閱: 張貼留言 (Atom)


text:
塊蝦餅真係好多一隻隻既蝦仔,好彈牙架
食飽飽,我地就出發去批發,係搭JR既時候,因為去到某一個站唔識轉邊條線,所以我地企埋左一邊係咁研究,有個好好心識國語既日本女人就黎問我地想去邊啦,我地又唔識講車站名既國語,咪指比佢睇啦,反左一大輪,原來我地三個既國語都好差,係完全同佢溝通唔到,佢都覺得有d奇怪咁走左去,哈哈. 睇書時都見過呢度大概係咩樣,個感覺好得意,我終於都到左日本傳聞中既批發街,哈哈
好不容易,我地終於都到左批發街,仲好易咁搵到做批發卡既地方,幫我地做卡個人,又識廣東話,又識國語,又識英文,係日本,呢個伯伯都算好叻架喇,雖然樣樣都只係識幾句,不過都好ok,過程好順利,做完卡,我地就開始行據聞係最大規模既批發「海渡」
本來對日本批發都有d期望架,點知一入去就覺得唔多對路,d野好似好outdated喎,不過一場去到,就點都要行下架啦,首先入場既時候要show一show我地既批發卡,然後就去放低手提袋既地方放低我地個袋,佢地會比個透明袋仔我地放返d跟身物品入去既,個袋仔真係好搞笑,不過佢係唔比影相,所以冇得影返黎比老公睇,如果有機會,真係好想同佢去一次.
開始行既時候,我地就上最高一層睇文具,精品同零食,文具都幾平又靚,不過我係唔賣文具既,再睇下精品啦,呢一刻fei e係癲左,因為有好多好多好多麵包超人,原價都已經係平過香港買,宜家我地仲可以批發價買,所以真係好抵,係佢揀揀揀既時候,佢叫我買d袋仔賣下,或者買滿幾多錢就送比人,咁麵包超人都ok既,除左hello kitty之外都算係另一個受歡迎既卡通人物,係精品零食層,我買左兩大包日本糖,手袋仔,同埋好靚既衣架.
再落一層就係童裝,嘩,完全唔得,真係嚇死人,第一係唔靚,第二係貴,咁死貴,我返香港點賣呀,真係唔得佢死呀,我係咁易行左一陣就再落同fei e睇大人衫,都有少少係ok既,都可以揀下,有d就我同大家姐自己要囉,用批發價買衫,感覺真係非常良好,如果要我原價買,我地都唔會買,因為又唔係真係好好好靚,如果要用2-300既價錢,係大減價既時候真係可以有好多選擇,anyway,我地行左三層就走喇,我最多既收獲係買左10幾把遮,都幾得意架(一個月之後買左一半出去,都ok啦)
行完海渡,我地再周圍行下啦,因為時間都唔早喇,批發好似5點就close,宜家就係3點幾就快4點囉,拎住d重到死既遮周圍睇下仲有冇好野啦,無意中發現左一間叫東洋衣料既童裝批發,佢既衫同我係香港入既貨有d人一樣既,我就專攻佢price down既衫同埋一d唔貴既牛記,佢d牛記都幾貴靚架喎,啱晒我呀,因為我係香港真係入唔到bottom野,宜家就啱晒喇,揀呀揀,揀左幾萬yen貨,當佢包起既時候就知大鑊,重死!!!
我地三個人出盡各種方法去拎最多既野,係未到JR站前由於太肚餓,所以都係去麥噹噹醫一醫肚先,呢間麥記比今朝sunshine個比細好多,亂好多,不過都冇發啦,真係好餓呀,咩都要食架喇,為左振奮大家,我就suggest不如將d野lock係池袋車站,跟住我地去0101行一轉,食埋dinner就返酒店,然後再出黎一次,拎埋d貨返去,大家聽到有街行都好開心,咁快快食完,大家都唔講野,專心拎住d貨就行行行,車程都ok順利,唔會比人逼到出唔到站,去到池袋搵左一個最近我地既酒店既locker放低晒d野,跟住就出發去0101,嘻嘻.
去到0101真係眼都花埋,一入去就落B1,大家分頭行事,我去睇鞋,佢地就去gap睇牛記,睇鞋真係一件好開心既事,花多眼亂,都唔知咁揀好,不過訓練有素既我,係唔會令人失望架,繼一朝早係sunshine既red shoe買左一對之後,宜家都揀多4對,好似唔駛錢咁就買買買今次出trip買既所有鞋,除左左上個對布鞋同埋右下對拖鞋,其他個d都好好著,平均一對都係2xx,真係抵呀,卡卡
買完鞋就去返gap搵大家啦,我就冇野啱,不過就買左好多特價既細路牛記,個款好靚,cutting好好,真係有牌子係唔同d架,一買都買左10幾條,買完褲,我就叫fei e去睇下01 model既衫,聽聞係一d靚既大碼衫,我同大家姐就再上啦,一入01既時候,我地都比皮帶吸引,所以自自然然就去左揀,大家都揀得好快,一啱就買,我地大家都揀左3條,揀完就比蚊蚊啦,比蚊蚊既時候我就叫大家姐去搵fei再去tax refund到等啦,我就去睇一睇袋,一定用盡每一分每一秒,今次終於都比我搵到我一早喜歡既車厘子袋喇,二話不說就拎起唔同既size試下,睇左一陣都係覺得細size好睇d,咁就買啦,由於個袋唔係貴,所以我連好無聊既掛飾都買埋,真係無聊到極,買完袋就跑去退稅喇,係退稅既時候又再一次比人問我,老公係唔係識得印銀紙,真係好down,唔好再講啦
上圖:極速揀既皮帶三大條
下圖:尋日買既波點袋同埋今日買既車厘子袋,兩個都好好好鐘意,哈哈


text:
11月2日係米高生日嘅大日子,但撞啱今年智樂遊戲萬歲日喺呢日搞,見到佢facebook post出來D遊戲真係好好好好吸引,向來怕人多嘅艾菲都忍唔住問米高肯唔肯生日都出去陪燒腩仔玩,難得慈父一口答應,YEAH!
本來艾菲一心一早起身,同燒腩仔做完功課就即刻出發(題外話,其實N班點解個個星期都有功課㗎呢???仲要絕大部分都係要艾菲做...),爭取做第一批小朋友入場玩,點知...拖拖拉拉咁終於都搞到三點幾四點先到西九海濱長廊,得返個幾鐘時間玩,仲要撞正燒腩仔開始眼瞓無電,原先佢去到都有D鬧情緒,見到人多同嘈就乜都發晦氣話唔玩,好彩又有上次喺寶康公園玩過嘅敲敲打打玩意,成功令佢回心轉意仲越打越high添﹗
見燒腩仔OK就諗住拉佢玩吓新嘢學砌水管,點知唔夠D大哥哥爭,呢頭拎到一條,轉頭畀人拎走咗另一條,都係敲返D油桶算啦﹗
玩完呢D上次都玩過嘅敲打玩意,我哋就向住另一邊遊戲區出發,不過現場真係多人到震,單係排隊入場都等咗成十五分鐘,好彩入到去好多遊戲都唔使再排隊,亦無想像中咁人逼人,第一時間拉燒腩仔去試個絲帶陣,艾菲估佢會唔鐘意㗎,點知佢出乎意料咁enjoy,仲玩到失晒控咁喺入面跑來跑去,之後叫佢試吓執D布條貼上膠紙同魔術貼到都OK,Good!
跟住一直向前行,見到呢D唔係好知點玩嘅木框,同等極都等唔到個傳聲筒嘅水管.
路過有個位係扮買嘢,燒腩仔起初怕怕醜醜咁,之後負責睇檔嘅義工姐姐專登拎個籃出來畀佢裝嘢,佢就即刻好開心咁投入角色,努力咁喺雜物堆到揀嘢買啦﹗
艾菲見到扮買嘢嘅隔離坐咗D義工姐姐喺到玩face painting,就拉咗燒腩仔過去睇想畀佢試,佢以前畀陌生人掂吓隻手都唔得㗎,所以艾菲都估唔到問佢想唔想好似小朋友咁畫靚靚時佢會點頭話想,然後好勇敢咁畀義工姐姐喺手臂到畫粒大星星,果然係返學之後大膽咗肯試新嘢呀﹗
晝完手再行吓行吓就到禾稈草大戰嘅現場,艾菲二話不說就拎起D禾稈草掟落燒腩仔到,再教佢掟返艾菲還擊,之後仲叫埋米高一齊加入戰團(呢個爸爸成日都冷眼旁觀咁,只係負責睇袋睇BB車,唔會主動同我哋一齊玩>.<),玩到佢勁肉緊勁開心呀,kakaka...
玩到成身都係禾稈草, 好彩佢無嫌D禾稈草吉肉.
呢張相雖然blur咗D,但艾菲真係超超超鐘意,燒腩仔呢個笑得咁開心嘅樣,返學之後真係少咗見呀﹗
玩玩吓畀呢堆海棉吸引住,走咗埋去玩疊高唔理我哋...
行吓行吓發現有得玩拉紙箱,艾菲不知幾想同燒腩仔一齊玩,千辛萬苦咁去撲個紙箱返來,點知燒腩仔打死都唔肯坐入去.
之後見時間差唔多,諗住快手帶佢玩埋其他勁嘢,不過水份突襲同大戰污糟貓呢兩個game實在太污糟,艾菲好奸咁帶咗佢去玩番挸泡就算,燒腩仔爆like呢個game,伸手落去搞完D泡再拍手將D泡彈走,中間仲差D玩到成個人跌咗落D番挸水到添呀﹗
玩到五點散場都賴死唔肯走,終於喺同佢換衫時開始發作勁扭,之後放佢上BB車好快已經瞓著,到夜晚食buffet時仲叫極都唔起肯起身添﹗
話晒呢日都係米高嘅生日,要佢陪燒腩仔玩咗大半日,點都要慰勞吓佢嘅,難得佢今年主動話想食buffet,艾菲即刻四圍搵吓有邊到抵&好食啦,後尾搵到呢間Cafe East好似幾好,匯豐信用卡仲做緊七折優惠,折咗都係四百幾蚊一個人,冷盤有米高至愛龍蝦同長腳蟹,無艾菲至愛生蠔但有另一至愛原粒帶子刺身,仲要熱盤同甜品都好OK,讚﹗
一早同燒腩仔講過今晚有好多蛋糕食,所以佢瞓醒第一句就話要食蛋糕,艾菲當然唔理即刻拎個菠菜麵同D熱食畀佢打個底先.
蛋糕怪食飽就開始勁掃甜品,一個人仔食咗差唔多三件蛋糕都話唔夠喉,後尾艾菲試froyo又搶住要食﹗佢似乎遺傳到甜品怪米高嘅風範,食甜品個肚幾時都仲有位﹗
為免佢食太多會滯,艾菲唯有帶佢出去問姐姐拎個碟來畫來分散吓注意力(畀小朋友畫碟係呢到特色來,畫得靚仲有得貼堂添㗎),之前畫親畫佢都講唔到自己畫緊咩,但呢次居然主動話畀艾菲知幅畫入面個係佢自己來,唔...又真係有D似係一個人來喎,叻叻﹗


text:
2007年9月28日 星期五
足夠
2007年9月27日 星期四
擔心
阿榮老公返咗兩日工,第一日放工返到屋企,吃過飯後,九點左右就在沙發上睡著了,我想他今天一定很多工作做呢?
到咗第二日,由於是中秋節,他公司應該是放四點的,但因為他那一team要開會,所以遲咗放工,五點半才走得,都好呀,叫做放早咗囉! 今日是阿榮老公上班的第三天,就要返上大陸的OFFICE了,我都有點兒擔心他呢?以後佢都要每星期返去一天,成team人就輪住返的,其實我就不是太喜歡阿榮老公要上大陸的,相信各位都知點解啦!話哂我老公個樣都幾是正,又後生,斯斯文文咁,大家都知啦,大陸的女仔.....好...好溫柔,好嗲嫁嗎?所以呢....我都好唔放心囉,唔係話我唔信任阿榮老公,係信唔過啲大陸女子的.
好彩大多數都唔會過夜,係即日來回,如果唔係我都唔知應該點做好,唔通真係為咗咁,叫佢辭工咩,咁又好似好唔明白事理兼唔成熟的做法.阿榮老公都好識做,佢就話要買番個眼仔,如果到時真的要過夜,起碼可以開MSN時用眼仔比我睇到佢係個邊的情況,算佢識做啦!哈哈! 隨咗呢樣之外,都緊張佢係大陸有危險,因為大陸的治安比較差,而且人生路不熟,如果出咗事就比較麻煩囉!不過,有時我都知有啲嘢係擔心唔到咁多的,有時可能越擔心就越多事發生,都係放鬆啲,比多啲支持同信心阿榮老公,咁會實際啲,我相信比多啲支持及信心佢,佢自然會知道做咩事都有個老婆係到,唔可以隨便做錯事的.


text:
自從 2006 年睇咗韓國綜藝節目 "情書" 之後,我就愛上咗佢地啦
咪就係韓國嘅天團......神話囉~
2008年....佢地決定喺服兵役前開10週年演唱會
之後就會暫別舞台4年啦
直至所有成員歸隊
於是乎.... 我同兩個 friend 就喺2008年3月底展開呢個追星之旅喇
終於可以親眼見到佢哋喇
真人個個都好靚仔 好有型架
我最愛嘅梗係阿 Jin 啦
神話嘅代表顏色係橙色 所以不論場館內外都是一片橙色海洋呢
呢場係第二場演唱會 我地好豪咁睇晒兩場呀 不過真係好值得 因為真係超正
不枉我地企足兩日去支持佢地
喺明洞竟然俾我地搵到一間 studio 又係叫神話呢 不過同佢地六子係完全冇關係架
睇完演唱會 第三日嘅行程係去汝矣島睇櫻花
不過今次啲花冇我 2006 年見到嗰啲咁靚咁多呀 好多都仲未開添.....
睇完櫻花我地就去坐船夜遊漢江 金色呢座就係 六三 大廈
大話妹都有响呢度拍架
黎到第四日我地去樂天世界玩喇 呢度嘅室外過山車超好玩呀 我地總共玩咗三次呢
夜晚再去埋東大門附近嘅清溪川
話咁快就到咗 Last 一日啦 我地一早就出發去神話炸雞店 以前係佢地六子有份架 不過後來佢地已經退咗股嚕 不過裡面嘅裝修都冇變到
嘩...... 睇吓我地有幾多戰利品!!!
YEAH ! SHINHWA FOREVER!
WAITING FOR YOUR COME BACK!


text:
2016年6月22日 星期三
癡癡呆呆坐埋一枱
14 則留言:
都唔知點解嗰份工咁筍,如果可以用番某啲人講嘅衡工量值,咁就好咯,分分鐘要佢哋嘔突,但之不過套準則咪又係佢哋自己講番!回覆刪除回覆
唉,紫荊人機乎忘記咗有衡工量值呢回事好耐架喇!刪除
由於阿爺聲望差,講乜都無公信力!政客睇通呢一點,所以老點都有人信.我覺得阿爺同政棍一樣,講乜都唔值得相信!回覆刪除回覆
所謂政治無道義,贏就是真理.咁又點會有真心?刪除
呢個台的戲唔好睇,的演員費又咁貴,呢的係乜鬼世界黎架!回覆刪除回覆
對呀,梗係做嗰個爽過睇嗰個啦!刪除
世界真係好易撈,火紅火綠作晒反就得架啦! 一日都係花國專登用雜誌捧紅咗個“痴瘋”出來,痴人就成為時下青年人嘅榜樣嘞.回覆刪除回覆
花佬黑心,無非為自己利益.紫人自己作賤自己都唔知為乜?刪除
你唔信唔緊要,佢地都唔係要人人都信嘅,只要有一班入晒腦嘅人信就得,而要呢班人信又一D都唔難,邏輯唔通都冇問題,只要肯講佢地就會自動加入大合唱架喇.回覆刪除回覆
明知有輸無贏仲舂個到埋去,都可謂喊都無謂咯!刪除
sometimes naive回覆刪除
域 Sir,呢排我好唔得閒,連香港新聞都乜冇時間睇,睇大字標題就算,而且我一向覺得香港主要兩份報紙立埸唔多公正,所以好多嘢都係半信半疑.回覆刪除回覆
Wai兄,本地報紙大概冇邊份可信,一切皆因政治所然.刪除


text:
九月都就來完啦,燒腩仔放暑假呢個topic仲未寫完,忙...艾菲堅係日日都好忙,但為免拖吓拖吓又無咗件事,都係快手寫埋佢先.
燒腩仔人生中第一個正式放嘅暑假(上年得兩日嘅唔算啦),遇著BB豆豬啱啱出世,艾菲真係同唔到佢去邊,好彩得妹豬媽提醒,早喺入院生妹妹前就睇定屋企附近社區中心嘅暑假活動,入定紙抽籤,再喺坐月期間吩咐米高幫手報名,基於米高唔贊成個仔咁細個就去學學術嘢咁㖖苦,所以只係報咗非洲鼓同體操兩樣,叫做畀佢去玩吓消磨吓時間,唔使日日坐喺屋企咁悶.
每次上堂,艾菲都會一湊二同佢去社區中心,放低佢然後就同BB豆豬喺中心到坐一陣等佢放學,又每次都要就妹妹嘅飲奶時間,其實都幾趕急一落堂要即返屋企,難得有次妹妹等佢等到瞓著,於是艾菲爭取時間,帶咗佢去試樓下新開嘅甜品鋪,實行兩母子來個偽拍拖sweet一陣咁多啦﹗
除咗上暑期班之外,我哋幾乎日日都留喺屋企,然後無所事事咁一日就過去,每日艾菲都好想帶佢落街放吓電,但又唔知點解每日都好多嘢做抽唔到時間,千辛萬苦先夾到一日半日,可以帶燒腩仔落樓下平台踩吓scooter,又或者著齊雨褸水鞋落去踩水氹,明顯睇得出佢係好enjoy㗎,所以艾菲真係要提醒自己,來緊日子要多D帶佢出去放電先得.
而另一個暑假期間,艾菲帶得佢哋去最多嘅地方,就係返自己娘家啦,返到去有燒腩仔公公婆婆幫艾菲手湊BB豆豬,燒腩仔又有表妹陪佢一齊玩,睇住佢兩個由暑假初時各有各玩,到暑假完結時開始識鬧交(但轉頭又friend返),感覺真係幾神奇.
亦由於BB豆豬當時仲未好認人同黐身,所以每次艾菲都會趁黃昏時間無咁熱,帶燒腩仔同表妹一齊去公園玩放吓電,探吓娘家條古董長滑梯同爬吓蝸牛,但印象最深刻係一向唔多理表妹嘅燒腩仔,有次見到班小朋友衝埋表妹附近,即衝埋去拖實表妹(表妹上落樓梯未係好叻),直至班小朋友走咗先放手,嘩﹗Man到呢﹗唔怪得佢喺學校咁受同學仔同姨姨歡迎啦﹗kakaka...


text:
末日傳教士
响外國生活咗十幾年,常常遇到街頭傳教,都係同一個教派.
呢個教派傳教嘅人,好容易分辨出來,因為佢哋每次都係兩個好後生嘅外籍青年一組,同樣瘦瘦削削,身穿整齊制服,胸口掛有名牌,除咗刻有自己個名之外,仲刻有教派個名.
觀察得出嚟嘅結論,係佢哋專揀中國人嚟落手.到底有幾多中國人入咗呢個教派呢?我唔清楚.不過我隱約知道,教派嘅高層,有好大可能係中國人,容後再講點解.
傳教呢一對青年,响街上揾到目標之後,就會好親切咁同你打招呼,問吓你點呀,生活得開唔開心呀咁.當你見到有兩個外籍青年咁誠懇同你打招呼時,你自不然會同佢哋喧寒一吓,當傾到咁上下嘅時候,佢哋就會入正題問你有無聽過呢個教.望一望佢哋胸口上嘅名牌,刻上幾隻工工整整嘅中文繁體字,咩「末日真主基督教」,一响無宗教信仰嘅你,連正統基督教都唔信,甚至乎討厭,又點會信呢個咩末日真主基督教呢?當你婉拒話無興趣想走時,呢兩位外籍傳教士會突然同你講一句好純正嘅廣東話:
「做個朋友丫?」
信我,當你聽到呢兩個外籍青年用咁純正嘅廣東話同你講嘢嘅時候,你心裡嘅驚喜同震撼,係可以完全打消你想走嘅念頭,你會想留底再同佢哋傾偈.而往後嘅交談,當然係用廣東話啦.
我之前講過,教派嘅高層有好大可能係中國人,我咁諗係因為佢哋嘅傳教目標係中國人,傳教士嘅名牌刻有中文教派名,同埋果兩個外籍青年傳教士可以用純正嘅廣東話同人溝通.教派嘅運作需要用上大量嘅中文,係非要一班中國人嘅努力不可.
呢個教派係咪邪教?我無證據話佢係.但基於我自己嘅自我思考及思想安全保護意識開始運作,我對呢個教派有保留.
當呢兩個外籍傳教士最後用廣東話都打動唔到我嘅時候,佢哋就會轉移目標,向第二個中國人落手.
見到佢哋向一啲婦孺傳教時,我心裡就擔心有人會受洗腦受騙,但我始終都無出聲,除非,佢哋係我嘅親人同朋友.
响呢個城市,有幾多人入咗呢個咩末日真主基督教?我諗有幾多吓.有幾多人知道有呢個咩末日真主基督教而無入教呢?我諗都有好多,我係其中一個.有幾多人對呢個咩末日真主基督教有懷疑但無出聲呢?我諗都有唔少.
我哋响呢個社會裡,好些時候都會發現一啲病態嘅思維,但基於事不關己嘅情況下,我哋好可能會唔出聲.但唔出聲,後果有好大可能會由得呢啲病態思維蔓延落去開去.或者,我哋相信自己嘅免疫能力可以避免被感染,從而對別人嘅免疫能力投以信心,但實情係咪咁呢?
早前美國破解咗一個教派組織,呢個教派嘅女信徒必需要服從男人,為男人提供性服務.而懷孕出生的女孩,必需服從教主,從而被迫成為性奴,與教派裡嘅男信眾群交甚至做出亂倫等行為.
再早期,美國又有一教派,相信响某年某日世界末日之前,會有UFO帶佢哋嘅信眾離開地球.結果到當日,佢哋所有人响一間屋內集體自殺.
日本真理教,於地鐵內放沙林毒氣,毒害無辜市民.
到底,係唔係要到事情去到最壞,要有人死要有人成為性奴四十年後,我哋先至會意識到病態思維嘅危險,然後馬後炮一番呢?
有獨立思考嘅你同我,當然可以判斷何種教派係存在病態思維,而病態教派嘅教主,亦相信自己扭曲咗嘅思維就係絕對真理.面對經過邏輯訓練嘅人,佢哋無計可施.但面對思想仍未成熟嘅人,佢哋就成為救世主.
可悲嘅係,相信病態教派及對其效忠崇拜嘅,大有人在.
當我哋見到有人被病態思維洗腦而不作聲,到事情鬧大或有人命損失時,我哋就成為病態思維嘅幫凶.
有些病態事情,唔出聲可能會對雙方面都好嚟好去.但當病態思維可以影響到其他人時,唔出聲嘅後果,可以好嚴重.


text:
零九年七月一日
天晴 心情十分愉快
♡ 楽しいhokkaido-Day Four-
四季彩之丘 ♡
去完富良野 參觀完富田農場之後 我地就上返車 向美瑛進發lu
架車車有經過人地成日講嘅拼布之路 沿途嘅風景真係好靚呀 媽咪影左幾張拼布之路嘅相 但返到香港居然搵唔返 真係諗嚟諗去都唔明呀…
司機哥哥終於帶我地去到今次重點行程之一 四季彩之山丘 一落車 見到個大門 噢 好似祖國建築咁 唔起眼架
我地沿路繼續行入去 見到一個幾大嘅商品店 媽咪二話不說衝左去買磁石 我同嗲地都搖頭 次次去親旅行都要買磁石先安樂嘅? 仲要唔同景點都買一個先恐佈...
經過小通道 哇 好靚呀!!! 真真實實一個花海呀!!! 我覺得同之前嘅薰衣草比 呢度多一份彩色感 好colourful好靚!!!稻草形先生小姐都好可愛 好得人鐘意呀!!!
媽咪同嗲地抱住我唱歌跳舞好開心…我地影完合照 媽咪同嗲地就喺咁同我影相
喺呢度好舒服呀 所以我好落力咁比佢地影 大家見我下篇所擺嘅pose就知我好relax 好舒服啦…
全個行程 唯一扣分就係呢度 媽咪覺得唔夠時間呀! 佢話好多地方都未影得晒就要走 臨走仲扁晒嘴話要再嚟…媽咪呀媽咪 人地都比左成個鐘你 係你掛住影我啫 其他團友都好滿足咁離開啦 個個掛住影風景 你又掛住影我 咭咭
再見喇 四季彩之丘 我地唔知會唔會再見呢? 妳同富良野一樣咁靚 一樣咁吸引呀 希望好快會再見啦


text:
2010年3月30日星期二
春日櫻紅大會 - 姬路城/奈良 Nara
姬路城被例入世界歷史遺產,當然想去睇下啦,由大阪出發坐JR車費要成3000円,所以好多人會揀用關西通行証,但係唔坐得JR,車程超過兩小時,計泥計去都係買JR West Pass一日券2000円最抵,由大阪駅出發唔使轉車一個鐘直達,都ok方便既.基本上一出姬路城車站,離遠已經見到座城,一直前行就搵到,城外庭園種滿櫻花,不過我地泥早一步,櫻花只開得10%,如果遲多個星期離實會好震撼啦!
雖然我地9點未夠已經到,但係遊人已不少,經過一二三四門都有少人龍,最後入到大殿就要除鞋,哈哈…我一早提就各位今日唔好著穿隆襪架喇!當日天氣好凍,除左對鞋行木板地真係凍到入心入肺,最無奈係發現大殿入面跟本冇乜野好睇囉,只係人迫人咁快速行完幾層樓,都幾無聊下.不過就咁樣行都搞左成三個鐘,離開時12點,竟然見到一條長長人龍,由城牆排到入花園,起碼幾百人,都唔知好彩定唔好彩,如果朝早又係咁多人就唔會sign時間排隊入去啦,咁就可以早去奈良囉!
去奈良純粹為左睇鹿仔,當然奈良係日本歷朝古都,應該有D特色掛,反正買左JR West Pass梗係要用盡佢啦!向奈良JR站前再轉觀光線巴士#1 或 #2 就可以直達奈良公園,春日大社,東大寺等所有景點,就算唔識路見到鹿仔就知自己已經進入奈良公園景區範圍,不過當日所見到既鹿仔,似群野狗多D囉,不但見唔到梅花點,仲好似有皮膚病咁喎!都唔知係咪D遊客亂咁餵鹿仔食埋D人食既野啦,真係陰公呀!現場所見哩班唔似鹿,似餓狗多D囉,老實講唔係咁可愛架咋,見埋佢地搶食個樣仲覺有D可怕添喎!
春日大社下午4點就關門喇,都好反正入去都冇乜特別架啦,仲要俾入場費,我地沿路四圍行都有好多野睇,最值得報導既係春日大社附近有座神壇,我唔識日本所以都唔知佢噏乜,看圖索驥估計係求乳既,哈哈,唔信自己睇啦,不過其實都好想知點樣分紅白同埋點解分紅白囉!有人知既請不妨留言喎!呵呵
位置: 日本奈良縣奈良市
訂閱: 發佈留言 (Atom)


text:
我哋成日話男女有別,男仔鍾意喺朋友面前曬命話自己係個識浪漫嘅男朋友,但係女仔就成日投訴條仔唔識浪漫,或者製造下驚喜.其實原因都不過係男女有別,男仔認為浪漫嘅嘢,女仔唔認同,相反女仔覺得浪漫嘅嘢,男仔又唔能夠理解,你話咁樣難唔難搞?不如一齊睇下男女對於浪漫嘅定義有乜嘢唔同,了解下異性喇!
1. 食物方面男仔認為豆腐火腩飯係男人嘅浪漫,有肉有汁有飯,茶餐廳一路都係男仔嘅最愛,原因是價錢合理,份量又多,而且質素都唔算太差!
女仔就認為英式下午茶,甜品蛋糕才至係女人嘅浪漫,經常同幾個好姊妹一齊到酒店嘆下英式下午茶,同精緻嘅茶具甜點嚟張大合照同自拍,真係夠曬浪漫.
2. 飲食習慣方面平時出街食飯,男仔會為咗慳錢而去快餐店,佢哋都想搵個肯陪佢吃M記嘅女仔!
而女仔就會認為快餐店嘅食物實在有啲唔健康,要減肥嘅話,佢哋會寧願節食,或者煮個麥片就當一餐,慳翻出去食飯嘅錢,換嚟一餐好食又貴嘅日本料理或西餐!
3. 朋友方面好多男仔都鍾意踢波打籃球,男仔嘅浪漫就梗係一起出汗做下運動,最重要係同兄弟喺埋一齊喇!
女仔最鍾意同班閨蜜一齊傾下少女心事,分享下感情上嘅煩惱,亦都好enjoy為對方分析邊個男仔比較好,提出解決感情煩惱嘅方法等等,甚至係專講八卦是非,仲有癮!
4. 夜間娛樂方面男仔返到屋企第一時間就係開電腦,佢哋嘅娛樂就係同朋友們打機.
女仔就梗係唔係話打機,而係煲劇,追星同護膚,仲有唔停滑手機,睇朋友圈同上載自拍照!
5. 購物方面男仔購物非常爽快,佢哋只會買真正需要嘅嘢,所以一旦睇中,就會馬上行入商店俾錢.
女仔鍾意Window Shopping,即使見到鍾意嘅嘢,都未必即刻買低,佢哋習慣比較下其他店嘅價錢,仲要翻屋企諗幾日.另外,女仔亦非常鍾意Online Shopping.總之好鍾意shopping就啱喇.


text:
2016年6月15日 星期三
講下我自己...
其實寫左呢個旅行主義,都真係好一段時間.由「生命就是一趟旅行」(4年前既名 , 英文係Life traveler, 所以好多link都係用緊呢組英文字) 蜕變成今日既旅行主義,其實都冇點好好咁認識大家,又冇俾各位知我係一個點樣既人.
雖然睇旅行主義既各位,有9成都係我素未謀面既,但我知,大家一定同我一樣好鐘意旅行,番工坐唔定個種人.
我出生於12月,係一個人馬座女生,極典型個隻,脾氣有時好大,但笑點又好低,細細個已經俾嫲嫲叫我做大笑姑婆,20年之後既今日好似都差唔多.出街有時會行行下跳舞唱歌,所以我真係15歲就開始夾下band, 滿足音樂上既表演慾.個人呢,講野率直坦白,有時得罪人都唔知個隻.好鐘意同熟既朋友講笑,做無聊野,最喜歡開開心心輕輕鬆鬆既氣場.身邊朋友有d覺得我有少少麻甩,粗魯,其實我只係想率性做人.
好討厭人與人之間明爭暗鬥,又唔鐘意人太功利主義,物質系同公主系既人同我做唔到朋友.和平,簡單,最好.
以前心諗住畢業要first hon, 出黎揾工亦要入大公司做MT...柴娃娃以為咁樣叫做好生活,後來先知原來呢種人生根本只係社會想我過,而唔係我想過既生活.原來,揾到錢,都未必會好開心.而自從第一次離開屋企去左美國生活一年之後,我就愛上左旅行,唔去旅行會死既程度.去旅行,令我了解世界,唔再係紙上談兵,人生變得有趣,甚至不枉此生.唔識我既人以為我鐘意去旅行實係好有錢好大洗,其實我只係住緊公屋,亦都唔係揾得好多錢,我都要養家,因為我想家人早d退休唔好咁辛苦,而家一個人俾哂屋企既開支.而最令我有錢去旅行既原因,並唔在於工作,而係在於我對物質既野,年紀越大越睇得開,買少件衫唔買名牌唔會死,又可以減少地球資源既損耗,叫我去掃貨?唔好預我.
好多人問我點解要寫咁多旅行分享,其實冇咩為,純粹係驚自己有一日患柏金遜症,唔記得哂d野.而家寫下寫下,睇番轉頭都好開心.而每日放工番屋企既時間就係攞黎整合旅行既回憶分享出黎,hea 少左兩個鐘,係好攰,但好滿足.
我好希望呢個momentum可以繼續落去,令大家都可以睇到我睇到既世界,同我一樣鍾意看世界... 多謝真心支持我既各位.(希望有啦)


text:
講返我個綜合酵素B,因為有十種生果,而每種生果發酵期都唔同,所以要用較多時間去輪流發酵.
因為功效多,我嘅同事嬉稱它的新名字為十全大補B
過左16日,我有老花就咁睇佢,以為佢靜止左,烏埋去細心睇,先見到佢重有好多細小泡泡,好似係遊樂場咁跑黎跑去^_^
等到酵素B 臨盆啦,睇佢個樣好似好乖好靜,起左出黎,飲用下d味道,甜甜地,有發酵過酒味,但!個色我唔係好鍾意,唔夠紫紅 下次放多一個紅菜頭,等佢個色靚d先得.
至於成品,大約有3公升到啦,但送左D比亞媽,又送左D比家姐,自得番1公升唔到,哎唷,C啦,好快1個星期又飲晒,又要等多3星期啦先有啦,下次要浸多D先得.
講吓剩左D渣渣,因為同一時間有大量渣渣,掉左會好浪費,而且佢地都重好有益,又因為家裏頭空間有限,不想再次使用制作環保酵素.
完整嘅會留番黎做菌種或者係拎去晒兩日太陽當零食黎食,用玻璃樽裝起放雪櫃,保存期有幾個月架.
咁有D爛爛嘅會即時放入水度,用作浸洗生果,蔬菜,以去除農藥,之後,重會倒入馬桶浸洗,作消毒清洗用 而效果你會意想不到,正到暈架
緊接著又浸多樽,
今次好快,第二日己經有大量泡泡啦,好澎湃真係嚇c我呀,初初係用保鮮紙,最係用膠袋,希望搞得掂啦
我家大家姐佢係養蜂人,佢係大陸屋企個自家天台養了一些蜜蜂,之前飲過大全大補B,覺得好,佢即提供蜂蜜要我浸多D,hahaha~ 有人欣賞係好,但供貨有限,所以好大壓力
西柚酵素:降低膽固醇,預防感冒及牙齦出血.
芹菜酵素:補充體力,舒緩焦慮,壓力.
奇異果酵素:含豐富維他命C,清熱生津,止吐瀉.
紅蘿蔔酵素:刺激膽汁分泌,中和膽固醇,增加腸壁彈性,安撫神經.
士多啤梨酵素:利尿止瀉,強健神經,補充血液.


text:
4/6 第六堂 : 牛油千層 , 號角包
其實都係同一樣野. 只係做型唔同. 但唔知點解個號角包好味 n 咁多倍
自己以前已經學過拿破崙. 牛角包呢d .
所以搓酥皮都唔算太難
第一款搓法. 原來d 牛油可以痴d 麵粉上去先. 阿sir話咁樣冇咁易 "必" 出黎
第二款只係就咁對摺. 我地選擇咗摺信封型
之後再用支棍拍實佢
經過幾次的轆來轆去. 最後轆成一大塊就可以做型了
牛油千層呢就放入個紙杯度. (個師傅收我地$0.5 一個. 我地初初諗住冇咁易散. 所以買咗.......)
出爐了. 有些同學仔的包好似軟雪糕個樣咁
後悔買了個紙杯. 係因為應該d 水氣焗住咗係入面
第二日食時入面濕濕的. 好核突. (我已經用焗爐番熱的了)個感覺好似未熟咁. 我地只係食咗個頂就算
另一款號角包. 要用呢個鐵筒繞住黎焗
所以都幾難係屋企再整la. 一買又起碼買幾條野返屋企
唔通只係每次焗一個包咩
出爐之後. 好似條虫仔咁. 不過呢個包脆口好多.
中間唧入甜忌廉, 就變成號角包了
我亦估唔到原來呢d 酥皮包同甜忌廉陣味咁夾. 我同榮榮都覺得呢個好好味
下次食牛角包都可以試下點甜忌廉. haha. 肥上加肥


text:
女人堆茶餘飯後的美容Gossip-「 脫毛,係護膚第一步!」
medilase Pro U-城中最熱激光脫毛霸者
食完飯冇野做,女人們最鍾意做咩?一定係圍埋傾Gossip!
啱啱過完聖誕節,幾個姐妹都買左唔少christmas set喎,包括:shu uemura啦,tom ford啦,dior啦,giorgio armani等等等等….就連脫毛都有christmas package喎!不過,無論大家買咗幾多野都好,經過一輪後parties all night的聖誕新年後個個殘左好多!唯獨是幾個姊妹無咁嚴重!本身諗住問下佢地用咩skin care啦,點知都係D普通牌子.唯一有分別就係佢地都有做面部脫毛!唔講唔覺,脫毛其實係護膚第一步!
試過無數的脫毛 方法,大勢所趨 & 最work的還是激光永久脫毛
唔講唔知,成檯姐妹原來有好多已經俾過錢做脫毛 .無論係彩光脫毛定係激光脫毛都有試過,而且各有評價:
~做過彩光脫毛 (如Cleen vs Musee):「價錢超平,幾百蚊有交易,但毛毛幾年後慢慢生番出黎」,「讀書個時就buy,平吖嘛!做嘢之後就無再做lu~」
~做過激光脫毛 (非永久如aplus vs dermes vs lumiere):「廣告好靚,間鋪好大好乾淨,不過無咗永久lu~」,「脫毛痛就無可避免,但係成日轉治療師搞到follow得唔好,treatment進度好慢」
~做過激光脫毛 (永久如medilase):「脫毛treatment好快,效果好好,不過公司新,要做多D research先敢買package」,「treatment唔痛,淨係用佢隻獨家cooling,唔似其他公司要搽gel吹風機」
做過面部脫毛個幾個姊妹就係係medilase到做激光脫毛,效果都真係好work.佢地話medilase唔洗搽gel吹風機,做全面脫毛就舒服好多啦!而且做完全面脫毛連吸收skin care都好D,唔怪得佢地all nights parties之後都唔殘啦!不過,佢地話揀激光脫毛公司個時要特別小心,原來而家好多彩光脫毛的公司已經唔會再用「彩光脫毛」呢4隻字,而係用好多唔同嘅光學脫毛科技名稱去包裝.班姊妹話,而家只要係無寫明係「永久脫毛」就係彩光脫毛啦!!
城中熱話-激光脫毛 霸者medilase Pro U
其實我自己都係比緊錢係medilase做脫毛,不過唔係做面囉~班姊妹話medilase入咗部新機叫medilase Pro U!有咩咁特別呢?其實我個顧問都有話我知,呢部medilase Pro U係激光脫毛機GentleLase Pro LE升級版,能量勁左之餘,仲要係比起上一代更快!聽佢地講,全香港係得佢地一間公司可以入到呢部medilase Pro U咋~用medilase Pro U做成個療程仲可以快70%!而且medilase Pro U另一個強項係可以更針對身上既BB毛,將treatment後期的毛毛更加易打走晒!


text:
19 十一月 婚紗相 – 第二日 – 影相日
好緊張,今日終於影相啦~! 但影相之前緊係要醫肚先啦!我地拎住黎客既餐卷去轉角既餐廳食早餐.早餐有三個choices:(1) 火腿,蛋,烤面包 (2) 公司三文治 (3) 小麥餅乾.我地稔住choice #1 係最好味,直至第日食choice #2時先知原來#2好味D.#2同#1既ingredients係一樣,但#2有生菜同番茄,食時冇甘乾.
食飽飽,十點鐘準時到瑪莎Lili.一去到,就有位靚女(唔記得左佢個名忝)幫我上水粉.佢地會搽好多架,cover晒上半身(Note:記得帶件妳唔係好care整污遭既衫去,因為D水粉一定"粢"到成件衫都係.)第一個造型就去溪頭,我仲以為會影內景先忝?靜怡話而家冬天,好早天黑,所以要早出去,返黎後先影棚景.Roger揀左條泡泡既婚紗配哩個景,靜怡就幫我整個卷卷既頭髮,好似公仔甘,個look都ok啦.整緊既時侯我問靜怡可唔可以加溪頭中model用既大花帽,佢一聽到即刻叫人幫我搵,仲問Roger頂帽要而家帶or帶出去等Roger幫我帶?Roger話影完卷卷頭髮先帶會有多D變化,出去先帶好D.我自己好鐘意頂帽,嘻嘻~
我BF方面,因為佢有自己帶西裝同幾件衫去,都唔駛點揀瑪莎D衫.凈係加左D配件就ok啦.哈哈,佢地都有幫我BF上左少少粉上面,佢極之唔慣.妳知啦,男仔唔化裝架嘛~
好啦,去溪頭囉~!我個package包兩束好靚既鮮花球,好彩我出去前有問下Roger有冇帶,佢竟然話唔知我有花球喔??之後佢問番憶茹先知,就即刻拎埋上車.(Note: 如果妳有咩想帶or有乜唔係人人都有既,記得提下攝影師,佢地有太多野拎,唔記得唔出奇.有個香港女仔同我同一日影,佢都有鮮花,但佢個攝影師唔記得左帶,就白白浪費左~)係途中,Roger買左D麵包,蛋糕我地食,兩個都好好味,個蛋糕仲好軟忝.個幾鐘頭後,到達溪頭.真係surprise啦,原來溪頭同相中既感覺好唔一樣,妳一定估唔到D甘靚相既背景竟然係甘平平無奇.我地係哩個"平平無奇"既景影左好多相.但影出黎既相的景好靚,Roger真係好掂~! Roger成日都話我BF笑容假,成日叫佢笑得自然D,Roger就搞下笑,點知係我笑到癲左~哈哈.
個日係星期六,溪頭好多人,Roger幫我轉造型時有好多人"圍觀",搞到我幾唔好意思呀. 有人仲以為Roger係造型師忝呀,哈哈~!之後Roger搵左個冇乜人既地方,叫我用金蟬蛻殼既方法換衫 好刺激~!今次係窄身既婚紗,我好鐘意件婚紗架,可惜個假髮係我唔係好鐘意既長大卷髮,好似60年代既style甘.因此哩個造型只揀左一張乍.
影完溪頭已經天黑啦,返到瑪莎之後以為有飯食啦,點知Roger話先影和服先.我稔Roger自己都未食飯,又"喳"左成日車都未話辛苦,我都冇所謂啦,影完先食.今次靜怡幫我整左個好cute既髮型去趁件和服.不過講到cute,我BF仲勁,佢一換完衫出黎,成班黎落訂既客人都嘩嘩聲,大叫:"好可愛喔~!" 哈哈,我稔"可愛"兩個字唔係我BF想聽囉,嘻嘻~!雖然D和服相都好特別,但係話晒都係影婚紗相呀嘛,所以只係揀左幾張.
嘩,食飯啦~!係豬扒便當,ok好食啦,D豬扒有D乾.食完飯後,仲有最後一個shot.靜怡話幫我整兩個造型,佢揀左兩個都係係我帶去既造型,結果哩兩個係我最鐘意既,而件婚紗有係我最鐘意既好多details個件,可惜係內景,我既目的係揀多D外景相嘛.我好多謝靜怡幫我整左兩個好靚既造型,因為好似正常黎講一套衫只有一造型.終於影完今日啦,已經係夜晚十點半啦~好疲倦喔~!聽日繼續,去水舞谷關.
P.S. 記得帶落妝水去,冇既話係超難落瑪莎幾寸厚既妝.我唔記得帶,沖左好多次涼都唔係好乾凈.仲有,靜怡話如果想洗頭髮上好多既gel,(佢地會落好多去set頭),最好用護髮素先,後用洗頭水,甘會容易D洗.係啦,黎客同水舞谷關都冇護髮素,要自己帶喔.


text:
言歸正傳,嗰晚一入到宴會廳,就即刻暗叫一聲:大鑊嘞!主人家啱啱舉行緊雞尾酒會,現場衣香鬢影,女嘅高貴大方,男嘅衣冠楚楚,連嗰班影相嘅都斯文過我.但係都冇辦法,唔通即刻掉頭走咩,唯有頂硬上啦.
仲有一樣更弊嘅係,我從來未見過個新郎.喺婚宴上唔識得對新人,只有細個時跟老豆去飲先會發生架咋,今次真係戇居嘞.其實同個新郎係乜親戚關係,我都唔係好識得.我阿爺同佢阿嫲係兄妹,如果話佢係我表弟,又好似仲要再疏,唔知可唔可以叫做表表弟呢?而家係咁架喇,現實世界中嘅人際關係好疏離,反而喺虛擬嘅網絡世界,人與人嘅接觸就親密得多!
近年嘅婚宴,通常都會將對新人嘅大頭相擺喺當眼位置,方便盲毛賓客進行認人手續.不過前晚就冇呢樣,真係比較難搞.仲有,而家人又唔會好似以前咁,帶住個搶眼嘅新郎襟章.唯有周圍,睇吓有邊個著得最似酒樓部長啦.不過咁都唔係好可靠,因為單憑衣著,其實唔一定分得出邊個係新郎,邊個係伴郎.如果恭喜錯人,就真係瘀到爆啦.好彩最後見到姑婆(即係新郎阿嫲),由佢介紹,先至知道邊個係表表弟.
除咗衣著格格不入,個婚宴嘅氣氛亦令到我覺得好唔自在.通常去飲都會見到嘅,例如麻雀,啤牌,瓜子,大白兔奶糖等等,一樣都見唔到.又見唔到細路滿場飛,事實上,幾乎係一個細路都冇.新郎新娘都係喺外國長大,喺大型跨國財金機構做.賓客當中有好多鬼,就算唔係鬼,都多數係滿口英文嘅青年才俊,相信大部份係對新人嘅同事或者朋友.對於我呢草根階層,咁嘅場合實在太高級嘞,真係唔多習慣.
無可否認,香港以前係重英輕中.無論係鬼,抑或係飲鹹水大嘅人,都俾人覺得高級.本來諗住回歸之後,呢個情況會有改變.就算係駐港嘅跨國公司,都會本地化,甚至國內化.以前間公司有好多鬼,我自然知道鬼有英文方面嘅優勢,但係工作能力其實唔一定比本地人高.但係而家睇嚟,鬼同鹹水人嘅特殊圈子,依然係牢不可破.本地化,可能根本就冇發生過.淨係睇吓家長幾希望仔女可以入到英文中學,就知道好多香港人係乜心態.我唔敢話佢地係崇洋,不過大細超就實係架嘞.
以前去飲,最尾梗有餅仔同橙,而且多數都食唔晒.通常都會有人打包攞走,有時人仲會搜羅埋其他檯嗰.有人對於呢種做法好鄙視,覺得係中國人貪心嘅劣根性.我自己就唔同意呢種睇法嘞.食唔晒都係掉架啦,攞走又有乜問題,其實絕對係珍惜資源嘅做法.前晚嘅婚宴就有類似情況,不過唔係餅仔或者橙,而係玫瑰花.當晚每張檯都有個白玫瑰嘅插花擺設,散席嘅時候,有個鬼婆將玫瑰花打包攞走,而且仲連附近幾張檯嗰都搜刮埋,唔知又有冇人覺得佢貪心呢?我自己當然唔覺得啦,相信嗰鄙視人地打包餅仔同橙嘅人都唔會覺得.事實上,當鬼同人都做同一樣,好多人竟然會有唔同嘅觀感,真係唔知點解嘞!


text:
以前成日發夢,發得最多係俾鬼追同識飛,好多時更係因為俾鬼追所以先至飛.至於點解會成日俾鬼追,我自己就冇深入研究嘞.而飛就係由細細開始已經好嚮往嘅.
細個時好鍾意睇超人(鹹蛋超人)同小飛俠(阿童木),覺得識飛真係好正.不過好奇怪,我對美國嗰個超人又冇乜興趣喎.講開Superman,真係試過有細路披住張床單就由窗口飛咗落街.我當然冇咁傻仔,不過就證明咗好多細路都係好似我咁,好想飛.
飛嘅感覺係點,一直都好想試,好想搭吓飛機.不過嗰時屋企好窮,連荔園嘅低能飛機仔都冇機會玩.直到大學第三年嘅暑假,先有機會搭飛機.嗰次由廣州飛桂林,搭嘅係一架安24螺旋槳機.不過第一次飛嘅經歷,絕對係驚嚇多過興奮.首先,嗰種完全唔係我想像中飛嘅感覺.而且隻機全程震到想散咁,真係驚佢會飛飛吓跌落嚟.
出咗嚟做之後,間中會去吓旅行,搭過唔同嘅飛機.但係無論大型,中型,抑或小型飛機,甚至直升機,都唔係我想要嗰種飛嘅感覺.總之只要係坐喺機艙裏面就冇feel啦.試過有段時間成日要上大陸出差,直頭搞到好憎搭飛機添.
為咗追求嗰種飛嘅感覺,去親旅行都會留意吓有冇特別玩.試過坐熱氣球,感覺比飛機好,起碼真係覺得自己身處半空.不過熱汽球始終都係飄,而且飄得太慢,同飛爭好遠.
又試過玩要拋個身出去嘅.喺紐西蘭就玩過笨豬跳,唔算好好玩,感覺上似跳樓多.當然啦,跳樓我都冇試過,只係憑空想像啫.又試過喺黃金海岸玩過一隻叫做Flycoaster嘅,講得簡單,其實係一個超高嘅韆鞦.不過玩嘅時候唔係企喺度或者坐喺度,而係用一條V形嘅鋼纜吊住,身體同地面成平行.首先要將個人向後面扯,到高度接近支架頂部嘅時候就放開,個人就會蕩嚟蕩去,原理同打韆鞦一樣.呢隻都算幾好玩,相當刺激吓,真係有少少飛嘅感覺.不過蕩極都係一條弧形軌跡,俾條鋼纜限死咗,唔夠free.
講起free就一定要提吓skydiving嘞,freefalling嘅感覺真係好正吓.話就話係以高速下跌緊,不過感覺上就好似飄浮喺半空咁,非常過癮!雖然好玩,但係始終都唔似飛.而且事前準備工夫太多,跳嘅時候一陣就玩完,唔係好夠喉.跳一次要成二千幾蚊,都幾貴吓,不過包埋影相同video,都算係咁啦.
玩過最有飛翔feel嘅都算係滑翔降傘嘞,即係香蕉形嗰隻.開始嘅時候要喺懸崖衝出去,不過都唔算好驚,點都冇玩skydiving喺飛機跳出去嗰吓咁驚.飛咗出去之後就海闊天空,直頭free過carefree,正!原來滑翔降傘都好靈活吓,可以掟彎,可以打白鴿轉,仲可以爬升添,真係估佢唔到.雖然唔係親自控制,都絕對可以收貨.幾舊水玩十幾分鐘,都算物有所值.事隔兩年,再去紐西蘭嘅時候又玩多一次.不過個coach偷工減料,乜花式都唔玩,幾分鐘就落咗地,真係俾佢吹脹!
滑翔降傘雖然好正,不過都未係想像中最有飛翔feel嘅.最想玩嘅係滑翔風箏,但係一直都未有機會試.我個人好懶,見到有得玩就玩,見唔到就算,唔會特登走去.總之一切隨緣啦!


text:
2014年1月19日星期日
海鮮餐
今次去咗其中一家海鮮批發中心買.
海鮮批發中心早上四時便開門營業至下午,主要係餐廳買手黎入貨多.
佢又有做零售,而海鮮類選擇亦比較多,所以我久唔久都去買下嘢.
咁啱屋企有light cream,是晚煮了白酒忌廉青口.
見到有西班牙凍蝦,又敗啲.
海鮮批發中心附近有土超,敗多隻土以其包.
土以其包勁吸汁,食到底便可以用包點汁食.
食完王子同我講話今次啲青口比較瘦,同埋唔夠法國,西班牙同意大利平.
做女明星要有事業線,食海鮮要有海岸線,條線短怪得邊個呢...
26 則留言:
- 回覆
真係低處未算低,至少還有你刪除
英國星期日無街市開, 唔好講話批發啦.回覆刪除回覆
星期日我哋都係乜都唔開,批發就要平日早上去刪除
你都敗左唔少野喎, 正面D睇, 條海岸線雖然短, 有都好好架啦回覆刪除回覆
都係嘅,以前日日見海,唔覺得有海鮮食有乜特別刪除
有短嘅海岸線已經好好呀!回覆刪除
呢啲係藍青口定係黑青口呢?回覆刪除
啲蝦又好似好飽滿好正.回覆
我估應該係藍青口呀,啲蝦真係幾好,次次都得刪除
我呢邊四面環海添, 都係冇靚青口食.回覆刪除回覆
係呀?我以為青口好common,好易買到tim刪除
同法包一齊食,好味呀回覆刪除回覆
以前我哋用法包架,今次土超近我又懶去洋超,試用土包又好好wor刪除
同我地平時食開的白灼蝦個樣又冇乜分別喎回覆刪除回覆
係呀,但係個味有分別,「海洋味」重好多刪除
我呢度都有海岸線,但無海鮮囉!回覆刪除回覆
係lor,我見好多國家都係咁,超奇怪.刪除
有次我煮青口,d俄羅斯人圍住睇,話佢哋好少見到青口,完全唔知點煮......
這餐蠻不錯呀!在下也要向你偷師喇!回覆刪除回覆
太客氣啦,大家交流交流啦...刪除
海鮮批發中心嘅零售係咪平過超市呀?回覆刪除回覆
係呀,超市主要賣急凍嘢,新鮮嘅仲唔多,同香港係兩個世界呀刪除
講到海鮮, 無論種類和煮法,香港倒不錯!回覆刪除回覆
香港d海鮮真係多花樣又平刪除
敗得好,like ar回覆刪除回覆
有得敗有得食最開心呀刪除


text:
2014年8月18日 星期一
蛇仔明威威新體驗﹣﹣任Q嘜親子廚神大賽評審
12 則留言:
嘩哈哈~~ 好開心見到你地呀,蛇仔明好大隻呀,同蛇仔明爸爸好似樣,超可愛~~~ ^^回覆刪除
仲有啊,你好 slim 呀,羨慕 ing ^3^~~~回覆
wahahahaha,又多一個受騙者喇刪除
好多謝媽媽生俾我呢塊V煞面, 呃到好多人架, 其實我成身肥肉架 T_T
如果可以都推出一個"Q嘜老公認證"就好喇 <-----係都唔錯啵, 可以有保証, 哈哈~回覆刪除回覆
哈哈, 要去信優質標誌局SUGGEST 吓 :-p刪除
蛇仔明好醒目喎,其實我覺得廚師好高尚喎!不過過程比較辛苦.回覆刪除回覆
以前會寄望自已仔女個醫生呀, 律師呀刪除
但呢一刻,只想蛇仔明將來可以做佢有興趣而對社會有貢獻嘅職業
我都覺得有質數重要D,就算邊行都無所謂!回覆刪除回覆
做邊行真係無所謂, 呢個社會, 並唔係單靠律師呀醫生呀可以維繫得到, 每個行業對社會都有一金貢獻嘛, 呢個係我做咗人媽咪後的自我內心調整刪除
yeah, 好開心見到你地,寶貝們一齊玩好開心:)回覆刪除
好羨慕你地有得見面呀回覆刪除回覆
我哋都好快見面喇 ^_^刪除


text:
第一天(續)
今日一早就黎到台灣,去到台南都仲有好多時間玩,行完赤崁樓林百貨,又食過擔仔麵,時間仲係好早,要繼續台南旅程
由林百貨個邊起程,慢慢行20分鐘去到孔廟
孔廟對出有個花園,環境都幾靚,就係呢道先隨意行行,暫時唔正式入去孔廟住
我都未食過好似頭先咁細碗既擔仔麵,食完同冇食冇分別,所以而家都係去搵下有冇咩野好食;向台灣朋友問問附近食咩好,佢推薦去孔廟旁邊既府中街,亦即係孔廟商圈位置
府中街就係呢條啦
話就話係商圈,開頭我以為係好多百貨公司,不過呢道其實係一條有特色既老街,賣一啲特色物品同餐飲之類;朋友推薦我係呢道食炒泡麵(炒公仔麵),不過我以前做茶餐廳時食得太多啦...台灣應該唔係好多地方食到炒公仔麵,府中街呢間好出名,好多台灣人會專程黎食
平日黎到好多店鋪都冇開門,條街好冷清
朋友推薦我食府中街呢間黑輪,不過冇開門...佢要星期五六日先開...(我一路都唔知黑輪係咩,返到香港先知黑輪原來就係關東煮)
行出大街再搵野食
跟住朋友指示去到呢間專門食肉圓既鋪頭,肉圓係台灣應該好出名,不過我未聽過更加未食過,所以都唔知係咩黎,咁要試一下
呢間友誠肉圓(定係肉丸?)係老字號,入面好大,我就冇入去食買左外賣出黎嘆
肉圓就係咁啦,唔識點形容
加啲汁上去就可以食,入面有大大隻蝦,味道好特別唔識形容,值得試試
食完之後穿過府中街行去另一邊
朋友推薦我試試呢間台南老字號克林台包
當中最出名就係呢個「八寶肉包」,要NT28一個
又真係幾好食既,哈哈
呢道有間好出名既窄門咖啡,佢道門真係好窄,一過唔留神係門口行過就見唔到
好彩我仲入到去
見到門口貼住呢張紙唔敢上去參觀,算啦...
食飽左就正式去返孔廟參觀
如果想入廟參觀要比入埸費,正價NT50,今日特價所有人都係NT25;其實係出面都望到入去裡面,知道冇咩野特別好睇,見入埸費咁平只係幾蚊就入去望望
台南孔廟係明朝時期已經興建,係台灣第一間孔子廟,之後亦曾經成為學校,所以門口寫住「全臺首學」
孔廟大殿
入面有小小資料介紹孔廟,亦有小小展品展出
可能時間比較晏,差唔多五點啦,入面人唔多都幾舒服,感覺上台南好少人,無論係呢道定係街道上人都非常小,行得好舒服
大家只可以係側門出入,正門係唔可以亂行架
出返來出面公園,環境都係咁舒服,有時間係道hea下都唔錯
離開孔廟就行返去酒店check in順便休息一下,途經供奉延平王鄭成功既鄭成功祖廟,係門口望左一望就走,冇特別入去參觀,頭先入過孔廟後對廟覺得悶悶地唔想再睇lu...(其實都唔係悶悶地,孔廟同赤崁樓比我既感覺真係好悶...)
鄭成功同媽媽董氏(兩個都好圓潤?)
鄭成功祖廟旁邊仲有一間三官廟,都係冇入去睇
天就黑,快啲返去酒店休息lu
六點半天已經黑晒,我都係時候出動
行到去台南其中一條保存得最完好既老街「神龍街」;清朝時神龍街曾經係台南最熱鬧既街道,而家建築依然保留落黎,變成一條藝術街
夜晚好多店鋪都冇開門,都冇咩好睇
神龍街冇咩好行,行左一圈好快就去今晚晚餐既地方「花園夜市」;由神龍街呢邊去花園夜市係冇巴士到,咁唯有搭的士啦,但係台南搭的士都唔係一件易既事,因為係台南平時都唔多見有的士,係想坐既時候就更加難搵,今次就一路係海安路行一路搵,用左20分鐘先見到一部冇人既的士成功上到車;台南的士收費唔費,起標收費NT80,唔洗跳標就去到花園夜市
花園夜市係台南最大夜市,總共有成400個攤位,離遠都見到一大片旗海;花園夜市曾經係網路投票上比台灣人選為「心目中最受歡迎的夜市」冠軍,總之去台南就一定要去去花園夜市
我既台南朋友都出到黎搵我啦,今次有佢帶我係夜市搵野食
先係夜市行一圈睇下有咩正野,除左有野食之外,仲有好多遊戲攤位,又有好多賣衣物既攤位;買野個啲我就冇興趣,我對台灣美食有興趣啲
夜市已經好大,不過都係人山人海,日頭係台南市區人影都唔見多個,估唔到咁多人黎晒呢道
炸皮蛋燒係咩黎既呢?係香港都未見過
九龍城香港茶?又真係有奶茶檸茶飲bor
周圍都有港式奶茶
雞比包飯
正式開餐啦!首先試試台南既臭豆腐,同香港既臭豆腐有冇分別呢?
呢個臭豆腐唔似香港臭豆腐咁有臭味,但食落都係咁滑,幾好食架
跟住就試下呢檔好出名既滷味
買左滷豆腐同滷蛋食
跟住食左呢個,唔記得係咩啦,第一次食覺得都幾得意又好食
又試下台灣章魚燒同香港章魚燒有咩分別!其實冇咩分別
再試下咖哩魚蛋同香港有冇分別先?
呢道魚蛋可以配其他野一齊食,平時香港好難先見到鴨血就係呢道食下先
魚蛋同香港就冇分別啦,鴨血配埋啲湯真係好好食,好鐘意呢個
黎到台灣緊係要食炸雞扒
仲以為呢個好似豪大大咁脆卜卜,但原來佢好似KFC雞扒咁好厚肉,而且又大塊飽到食唔晒,認輸lu
食完野飲返杯台南好出名既冬瓜茶下下火
行到九點已經飽到食唔落,都係時候返去啦,今日已經早起身聽日都一樣要早起,今晚早啲休息好啲
夜市門口就有好多的士,直接坐的士返酒店,車費只係NT100,又快又方便;台南搭的士已經難,搭巴士更難,因為班次少路線又唔多,都係坐的士比較好
今次台南呢間富朗飯店可以話係又平又靚,雙人房連早餐都係HKD$306一晚
房間同張床都好大架,呢晚係台灣旅程住得最平既一晚,但間房反而係最大既一間,哈哈
廁所都又大又乾淨,今次冇揀錯
今朝未夠四點就起身,到而家已經玩足成日啦,都係早啲休息期待明天阿里山旅程^^聽日要九點前去到嘉義再轉火車上阿里山,即係話又要早起啦,晚安啦!


text:
2012年5月1日星期二
Milo朱古力醬(無Nuts朱古力醬)
N咁耐之前我米提過寫左兩個e-book食譜嘅,呢~同芝士脆方包一齊寫gar呢,記5記得呀?o拿~今日出埋呢個"Milo朱古力醬食譜"o勒.o係小王子天地度post食譜,除左係因為我經已懶到出汁之外,賣e-book食譜又要攪Paypal同銀行入數,幾萬樣o野~老實講我情願慳番d時間嚟煲多套泰劇 !hahahaha...........
直接Post食譜上Blog除左係懶之外,其實都重有兩個原因嘅~其一係小王子家下升呢做左中學duck,中一啫~但係5知點解佢好似重忙過人地d CEO??o係"聚寶堂"度day day忙到連飯都無time食.咁你地話o勒~佢都無time食晏,我重整咁鬼多靚靚"嘩BOX"比佢做咩?不過小王子話佢重好鍾意食媽媽整o個d"嘩BOX"喎~所以都係要整,但係就5洗好似以前咁﹣﹣>一個禮拜整足四日law!加上時時都有blog友留話問我呢d點整,o個d又點做.其實舊年我已經打算今年小王子天地會主打"嘩Box教室" ga na,遲遲未出都係因為一個字啫﹣﹣﹣>
懶~
aiya~你地米咁la!我一嬲都強調自己係懶到出汁ga la,所以有機咁出奇啫?
另一個原因係咩?erm......其實係呢個原因,令到我呢個懶到連氣都5想透嘅美少女"的"起心肝post食譜嘅~係咩?
就係前一排Yahoo Blog邀請我為佢地嘅"專欄Blogger"寫"人氣精選",佢地想我o係小王子天地度出多d教人整"嘩Box"嘅blog.其實我都5知自己可5可以升任做"嘩Box老師"?不過可以試下~
一於大家齊齊做"嘩Box"!
今日教你整呢個"無nuts朱古力醬",查實同之前我o係小王子天地度教過嘅o野一樣﹣﹣>
易到嘔!
Blog友們!重記5記得我地嘅口号?無錯!就係佢﹣﹣>
輸人5輸陣!
我地呢d新一代C9,又要煮飯,又要揍仔,又要做家務,重要上網,玩face book,twitter,煲劇......幾十萬樣o野做,真係少d精神都5掂ga ma!咁所以na喎~懶得嘅就更係要懶na ma,but又5可以比人發現其實係吞緊pop喎!o拿~呢個至係做C9嘅最 最 最 高景界呀姊妹們.
所以姊妹們,記住我地嘅口号﹣﹣>輸人5輸陣!
要易整,快做,但係個樣又要勁到嚇得死人咁濟!wah hahahahaha..........
嘩死!又講左咁多癈話tim?
o拿!就咁嘅~呢度有好多小朋友都對Nuts敏感嘅,Nuts呢樣o野真係5講得少,真係死得人gar!前兩年呢度有個13歲嘅細路,就係因為敏感花生,學校去Camp o個陣玩接力遊戲,其中一樣竟然係要食一匙花生醬.個細路明明知自己5食得花生醬,但係又死頂......一啖,佢真係食左一啖啫~就即時透5到氣,未送到醫院已經死左.老實講我真係覺得個細路5係好抵掙,因為佢成13歲na~咁大個應該好清楚自己嘅身體狀况,無理由怕瘀頂硬上.
o係呢度差5多所有小學都係禁Nuts嘅~有d連中學都禁埋.Nuts呢樣o野真係好恐怖,敏感得西利o個d人,真係坐o係佢隔離o個個食~自己都會出疹.好似小王子幼自園有個同學仔係敏感Nuts嘅,佢媽咪同我講~有次佢o係個仔隔離mok花生食,咁mok花生o個時米會有小小好似煙咁嘅野走出嚟嘅~咁佢食左幾粒就聽見個仔話5舒服,佢望下個仔﹣﹣>
嘩!成條頸都腫哂.
所以話Nuts真係殺人於無形 ,年中5知隊淋左幾多件呀!
就係因為敏感nuts嘅人5洗自己食,連人地食佢都會仲毒,所以至會o係school度實行全城禁Nuts.小王子細個o個時,我連早餐都5敢比花生醬or Nutella佢食,怕佢食完之後返到school同d小朋友玩,會害到d敏感嘅小朋友.雖然小王子本身無對Nuts敏感,但係將心比心~如果係自己個仔對Nuts敏感,都5想人地害到自己個仔la.
呢度d細路見到花生醬重驚過見到鬼,小王子好細個o個陣,有次學校Lunch time嘅時候,有個小朋友嘅媽媽竟然比左份夾花生醬嘅三文治過個小朋友返學,到大家開始食o野o個時~佢一打開個lunch box,所有其他小朋友即時彈開,大反應到呢~然後全部人一齊指住o個個小朋友個餐盒大叫﹣﹣﹣>"呀~~~~~~~"
所以對好多人嚟講﹣﹣>花生醬=毒藥!
今次教你地整呢個"無Nuts朱古力醬",以前我就係用嚟代替Nutella嚟整三文治,比小王子帶返學校度食ga o勒!
2012年4月30日星期一
小小Chess Cake
呢個就係上個禮拜我做比小王子攞去藍精靈度食嘅蛋糕o勒~
因為藍精靈同小王子一樣,都係捉國際象棋嘅發燒友,兼夾今次藍精靈重請多兩個一樣咁鍾意玩Chess嘅棋友一齊去佢屋企,所以我就做個微形版嘅Chess Cake比小王子攞去law!
Blog友們,你地知5知Justin Bieber 係乜水?就係呢個﹣﹣>
今日講件以前o係"最高貴學府"度,一件有關Justin Bieber嘅趣事過你地聽~話說本來我都5知Justin Bieber係乜水,但係N咁多人同我講話覺得小王子好似佢個樣,所以我至會走去Google度 search下究竟Justin Bieber 係乜水.重記5記得以前o係Canberra度教小王子樂理o個個~o係英國嚟三十幾歲但係又永遠都長5大嘅o個個樂理哥哥?連佢都同小王子講﹣﹣>
"你個樣好似Justin Bieber呀!"
o拿!就咁嘅~Justin Bieber係呢度就風靡萬千少女嘅.
之但係for d男仔嚟講,如果你同佢地一講起Justin Bieber嘅話,佢地就會"耍手兼另頭"!無論係以前o係"最高貴學府" or 而家嘅"聚寶盤",5 知係米妒忌定點o勒~總之d男仔一聽見Justin Bieber個名,大家都成作嘔狀,同d女仔聽到Justin Bieber嘅反應簡直係天壤之別.
所以次次小王子一聽見人地話佢個樣似Justin Bieber,佢係 勁 勁 勁5老黎嘅.小王子係全完5覺得阿Justin Bieber 係靚仔,亦都5覺得人地咁係讚緊自己,反而覺得人地係o係度笑緊佢.
相反呢度d女仔一聽見Justin Bieber,真係發左癲咁濟.佢簡直係萬千少女朝思夢想嘅白馬王子嚟,以下呢件趣事就係舊年o係"最高貴學府"度發生ga o勒.......
家下人人屋企都有部電腦,而家d細路仔細細個就識上網.咩Download ,upload都真係難5到佢地,加埋咩Face book呀~Twitter呀~網上世界真係危機重重,足不出户都可以識到壞朋友,真係睇少眼都5得gar!!!!!所以o係"最高貴學府"有好多家長都5比d小朋友玩Face book嘅~小王子要轉嚟Sydney讀書,舊年又o係阿根廷表演o個時又識左好多朋友,所以我至會幚小王子開左個Face book account,不過小王子係永世都5會上Face book度嘅.基本上小王子個Facebook account係由我全權幚佢處理,幾時有人Messgae佢呀~想add佢呀~我就同小王子講law!呢度其實有好多細路係好想自己有個Face book account嘅,如果有嘅個face book account嘅話佢地係會覺得自己好Lucky gar!好似Super Junior 咁,阿Jun媽就應承Super Junior~如果佢上個term 數學測驗攞到95分以上就比佢開個Face book Account.之但係o個次Super Junior數學測驗攞好低分,所以派test o個陣,小王子同Super Junior講﹣﹣>
"咿?睇嚟你個Face book Account應該無行喎!"
舊年"最話貴學府"請嚟Mr. 尊人去學校同d小朋友講解網上嘅危機同Cyber Bully.Mr. 尊人﹣﹣".........各位小朋友!你地5好以為你個網友真係好似你想像嘅咁bor~佢話佢係邊個,未必真係阿識個嚟gar喎........佢同你講佢13歲,其實佢可能已經係31歲gar bor~所以你地千奇5好咁信o個d o係網度識嘅人,最好5好同d5識嘅人o係網度傾計la~"
"最高貴子弟們"﹣﹣"啊~" (半信半擬-ing)
其實大部份嘅"最高貴子弟"都無網上Account,所以佢地可能真係會聽5明,於是乎阿Mr. 尊人就同"最高貴子弟"分享佢上次o係另一間女校度開Cyber Bully嘅經歷o勒......
某女校~
Mr. 尊人﹣﹣"........好o勒~各位小朋友,以下係問問題嘅時間,你地有咩5明 or 想同分享嘅~就可以攑手發問o勒!"
鬼妹甲﹣﹣"我真係好Lucky呀~因為我媽媽比我開個Face book Account,我真係好好好開心呀,你知5知呀~我每日都同Justin Bieber傾計gar!"
鬼妹乙﹣﹣"唓~你日日同Justin Bieber傾計有幾開心啫?我day day同兩~個Justin Bieber傾計tim la!"
鬼妹甲O咀-ing﹣﹣"吓?"
本實阿鬼妹甲真係以為day day同佢傾計o個個係Justin Bieber嚟.但係原來N咁多人用Justin Bieber幅相同個名o係網上度識女仔law!
2012年4月27日星期五
Gingerdead Man
今日5 post "嘩 Box",因為前幾日小王子去藍精靈度Sleep over嘅時候,我做左個蛋糕同Cookie比小王子攞去,等大家可以一齊食.本來我淨係整個Cake ga啫~不過小王子早成個月已經同我講,話藍精靈好鍾意食Cookie,叫我到時一定要整d Cookies比佢攞去,所以就又Cookie又Cake咁law!不過呢個5係姜餅,因為小王子話佢5鍾意食姜餅,所以我用姜餅模嚟整朱古力餅啫.今日淨係post Cookie d相,個cake要下次至Post,5係我都5知要分類呢篇Blog為Cake丫?一或係西點?
我時時都覺得,如果屋企裡面有個5識講自己d話嘅"家庭成員",咁就5算係"一家人".呢度有好多細路仔淨係識聽 or 連聽都聽5哂自己國家嘅話,咁當然~如果連父母自己都5識嘅話就另當別論la,好似雞泡魚咁~佢淨係識聽印度話,but自己就5係好識講嘅,早o係小王子同雞泡魚讀幼自園o個陣,雞泡媽已經同我講,話雞泡魚死都5肯同佢地講印度話.其實就無點解嘅~米就係佢地自細就慣雞泡魚,雞泡魚同佢地英文o個時佢地又答佢,整下整下比我都5講印度話la.
之不過有好多家庭,父母自己都係講自己d話,但係一對住個細路就要講英文,呢d我叫佢地做"nanaban"!
咩係"nanaban"?
"nanaban"=相反嘅"Banana"
則係5係黃皮白心~而係黃心白皮law!
呢d"nanaban",暗亞底根本就係個100﹪嘅中國人,之但係佢地又無時無刻都要被住件白蕉皮出街.我同你地講﹣﹣
"我最睇5起呢種人!"
以前o係Melb.教會個師母係我手帕交,佢講個一句超應棍嘅說話﹣﹣>
"唓~o係講英文嘅地方識講英文,有幾特別啫?"
講得好呀微EE!
係law~o係講英文嘅地方識講英文,有幾特別至得gar?5識講至叫特別好5好?hahaha....
呢d"nanaban"通常以為自己好威,去到邊度都同d細路講英文,返到HK就更加5洗講la~之但係暗亞底自己其實係個中國人,d細路細時係ok gar,不過到大個d嘅時候就會有矛盾發生law.所以至會產生我話o個種﹣﹣>
" 非家庭成員嘅一家人!"
其實"nanaban" 超無知,佢地5知道點解5應該比自己d細路仔放棄第一語言,早o係小王子三歲半去"最高貴學府"度面試o個陣,當時"最高貴學府"嘅校長已經問我同小王子爸爸o係屋企同小王子講咩話?我同佢講我地同小王子講廣東話.當時最高貴校長同我地講~千奇5好比小王子放棄第一語言,佢話有好多人o係度同自己d小朋友講英文,令d小朋友無左第一語言係好可惜嘅.最高貴校長話能夠同時講兩種或以上語言嘅小朋友,腦部發展會好好,第時要學第三種,第四種語言都會學得好快.我5知最高貴校長講嘅野係米堅嘅,不過小王子就真係學中文同法文都學得好快同好好.以前o係Canberra我請個法老師嚟屋企教小王子法文,到我地要搬嚟Sydney o個陣,個老師至知小王子原來讀緊六年級,個老師話小王子d法文咁好~佢一直都以為小王子係讀緊中四,之不過生得矮啫!(真吹脹!)
鎖你~鎖你~越講越長tim!如果我家陣至同你地講,以上嘅o野都5係我今日想講嘅o野,查實我重未入正題嘅話.......你地會5會有想打我一鑊嘅衝動呢?hahahaha......
其實我今日係想講小王子一件發生o係藍精靈屋企嘅趣事.
小王子講廣東話講得好正ga,所以我地o岩o岩o係Sydney去到教會o個陣,N咁多人以為小王子5識講英文,猛問小王子去英文主日學得5得?
普通應對嚟講小王子真係識哂點講廣東話,則係話小王子識講o個d廣東話係講得好正嘅~同普通HK小朋友無咩分別,but會比佢地講o野講得C文d law!因為粗俗嘅廣東話小王子5識講,所以有時小王子會講o野會"文皺皺"咁law!
好似小王子去完藍精靈Sleep Over o個日返嚟,我問小王子......
我﹣﹣"點呀?開5開心呀?"
小王子﹣﹣"好開心呀,媽媽!"
我﹣﹣"hahaha...係呀?咁藍精靈爸爸媽媽有無同你傾計呀?"
小王子﹣﹣"有呀~"
我﹣﹣"咁佢地同你講咩呀?"
小王子開始EE er er....
小王子﹣﹣"erm...erm....erm....我5記得左na媽媽!"
我﹣﹣"唉~"
小王子﹣﹣"呀~我記得藍精靈爸爸Po the Bed嘅時後,我問佢洗5洗我help law!"
我﹣﹣"o我~咁佢點講?"
小王子﹣﹣"佢爸爸話雖然我係第一次咁整,但係我諗我看己攪得掂o勒!"
雖然我個口o係度答緊小王子,查實我個心一路諗緊﹣﹣>
"究竟咩係"Po the Bed"呢"
我自己細細聲咁講左一句....."Po the Bed?"
小王子爸爸﹣﹣"係la~我都諗緊咩係Po the Bed?"
於是我問小王子﹣﹣"咩係Po the Bed呀?"
小王子﹣﹣"5係呀~藍精靈個爸爸攞張Mattress(床褥)出嚟,Lining o個陣呀~"
我同小王子爸爸﹣﹣"o我~"
我﹣﹣"鋪 the Bed呀~佢話鋪床呀~真係聽死人呀,佢又一個字中文,一個字英文咁講野呀!"
就係因為小王子講廣東話只限於同我同小王子爸爸講,所以小王子識嘅中文詞彙好有限,好多時小王子都夾一個中文字,一個英文字又再夾返個中文字嚟講o野,老實講~我最怕小王子咁,因為好多時我都5知佢講o個個字係中文定英文,攪到我一頭霧水!
2012年4月26日星期四
小小包裹三文治盒
Sa 哇 Dee 級~Sa 哇 Dee 級~小王子開學na!
嘩!嘩!嘩!做咩事講哂泰文咁呀?
o我無~皆因呢排我迷上泰劇law !hahahaha.....喂!喂!喂!你地米睇小泰劇呀~原來好鬼死好睇gar!睇完泰劇真係咩韓劇,日劇都5願再睇呀.韓劇興花美男,泰國o個d係真男人,嘩!大隻到呢~d女主角至嚇人呀,平時想搵個靚嘅女明星已經夠難ga la,重要混血嘅~你真係諗都5洗諗,之不過泰國d女明星,個個又高又靚都5在講,重要人人都混左4至8個血統,天呀~真係靚到嚇死人gar!
咁你地都知la~家下係冬天,個個冬天我都死織難織o野ga ma,對我嚟講一路織冷衫一路睇電視係人間最高享受嚟gar ma,之旦係家下轉睇泰劇,下下都要追字幕,又要數針步,你地話o勒~幾鬼死難至得gar?
潛左水三個禮拜,家因小王子學校放假.呢個假期小王子除左要寫學校份最少三千字嘅小說之外,練琴就更ga la~重有我同小王子返左去Canberra學Piano,順個便可以陪下小王子爸爸ar ma~兼且小王子重同藍精靈,雞泡魚,肥仔Chris同恐怖份子佢地聚舊.小王子真係一路都好掛住藍精靈同雞泡魚佢地gar,今次藍精靈同雞泡魚兩個都請左小王子去佢地度Sleep Over,小王子真係開心到得形容5到,一早就開始倒數去佢地度嘅日子,重有一day小王子去左"Cap水Sir"個Chess Holiday Programe度,真係無nana又比"Cap水Sir" Cap走我80餅law!"Cap水Sir" 就更係開心la~有條水魚咁遠游埋嚟,佢一見到小王子就即刻同小王子握哂手咁,Of Course la~話哂都係客仔嚟ga ma!
如果你地重記得嘅話,藍精靈一嬲都生得好 矮 ,今年高左na~but小王子都高左喎,所以藍精靈都係到小王子博頭度.難怪小王子o係"Cap水Sir"個Holiday Programe度,d小學雞一見到小王子就問.....
小學雞﹣﹣"點解你咁大個都重嚟嘅?"
小王子指住肥仔Chris佢地﹣﹣"5止我係Year 7 ga喎,呢~阿肥仔Chris呀~恐怖份子呀~重有阿藍精靈佢地都係Year 7 ga喎!"
(o係"最高貴學府"度,肥仔Chris同恐怖份子都係屬於生得高嘅小朋友)
小學雞望一望肥仔Chris佢地﹣﹣"o我~咿?邊個係藍精靈呀?"
小學雞起勢咁望都見5到藍精靈,更係la~用望小王子佢地嘅海拔嚟搵藍精靈,係無可能見到gar law!
於是小王子指住藍精靈﹣﹣"呢~o個個米藍精靈law!"
小學雞﹣﹣"o我~嘩!真係睇5出喎~"
小王子﹣﹣" hahahaha......"
2012年4月14日星期六
監獄兔飯糰盒
由幼自園到大學,大大話話都讀左成廿年書.大學畢業o個陣,我同自己發左個毒誓~除左食譜之外,以後都5睇書,5再用個腦!
咁我都幾守信用ga ma~一直都保持得好好ga喎!整乜鬼要到家下幾十歲人至要做功課至得gar!
我星期六晚好晏至返到嚟,第朝去完Church就要nana淋"pop"返屋企~
點解?因為要幚小王子一齊做功課law!
其實o係Adelaide o個陣我已經要小王子追返d功課ga na,重兼夾要小王子日日寫篇Journal,講佢o係Adelaide 見到同發生嘅事,等佢返到學校可以用Power point嚟做Persentation,你知la~ d鬼佬好buy呢d o野ga ma.
但係小王子重有份要用個歷使英雄嚟做個Broadgame,小王子o係Adelaide o個陣已經設計好ga na,係差要成個Broadgame做出嚟o個part law!咁星期日一返到屋企,小王子就做埋未做好嘅功課,我就幚佢剪定哂d顏色紙,小王子爸爸就要同小王子整理個Journal同我地o係Adelaide d相,然後轉為Power point,等小王子可以做Persentation.
o個日我同小王子由晏就一路整個Broadgame整到成6點幾,你地5好以為小王子爸爸好嘆bor~佢第日要幚小王子整o個個盒,重大鑊呀!咩盒?唉~小王子o係學校度用陶瓷整左隻杯,老師要佢地設計個盒嚟寄呢隻杯返屋企,又要環保,又要輕,又要郵費低,重要隻杯寄到嚟5爛!
唓~環咩保啫?最環保就5好做!
到整完攞到返學校,個老師又話如果個盒無裝飾呢~就會減分ga bor!
嘩~玩o野咩老師?又話要環保?個盒用嚟寄o野ga ma~裝咩飾至得gar?
我嚴重認為學校應該ban哂所有勞作law!
好o勒~講返正題先!今日呢個"嘩box"係呢個term嘅最後一個,因為小王子返埋聽日就放兩個禮拜假.其實呢幾個月我接左好多個Cake order,有d有影相ga,而且有幾樣o野我一直都想post上Blog教係地整嘅~之但係我時時掛住織o野,所以懶到隻狗咁.5敢應成你地呢個假期一定會post出嚟,but盡人事la~
"嘩壺"好耐無出過場na~下個term開始應該要整"嘩壺"o勒!
訂閱: 文章 (Atom)


text:
Thursday, March 11, 2010
pump左11個月人奶既奶媽心聲
今日Midby就11個月大了! 我亦餵人奶11個月了.
到今日, 我仍然1日4-5次, 奶量已經少到係以前既一半.
係因為我用左ameda dual pump, 係就係pump 得快左好多, 不過唔係太清, 加上pump左咁耐, 已經鬆懈哂, 每次都唔係用好長時間.
以前at least 30 min, 而家15 min 之內搞掂, 加上又 M 來既關係, 已經慢慢少奶了.
我好多謝Midby爸既支持, 同埋佢既諒解.佢話, 餵到6個月已經達標了, 唔可以為左bb既健康而犧牲自己既健康.
對於人奶媽來講, 得到別人既支持, 特別o係最親既人係好重要.Midby未夠6個月時, 亦係我pump 奶最辛苦o個幾個月, 因為頭6個月 bb 要既奶量係最多, 我成日都想放棄, 言談間知道Midby爸好想我繼續, 老實講, 唔係我知道佢咁想我繼續, 我都未必會捱到頭6個月.
但我估唔到既係, 過左6個月後, Midby爸竟然無再比任何壓力我 (頭6個月都冇...只不過係我feel到佢好想我餵o者), 仲同我講, 要識得law個平衡.
作為支持母乳既媽媽, 以下呢番說話我應該唔好講出口, 因為會影響好多想餵母乳既人, 但係, 每樣事實都有利弊, 我地係唔係應該只聽哂佢好既一面, 而唔去衡量下佢既壞既一面呢?
母乳...大家有冇聽過佢有唔好既地方呢? 我地聽咁多講座, 睇咁多書, 咁多年個個都話母乳好, 但係佢真係無敵呢?
客觀咁講, 飲左11個月人奶既Midby, 佢照樣會病, 我唔覺得佢病得特別少.傷風發燒好似有兩次, 兩次都係發一日微燒唔洗食藥, 自己好番, 之後就第二日流鼻涕咳, 再過多日少鼻涕, 只有幾聲咳, 慢慢自己好.
另外無發燒既幾聲咳或流鼻水, 都有一兩次, 都係自己好番.
玫瑰疹1次, 發左6x個鐘燒之後就出疹, 出左一兩日少少紅疹就無事.
我有時諗, 係唔係因為Midby飲左人奶既關係, 次次都唔洗食藥, 自己1-2日就好番呢!
但有時我又會諗, 個個bb都係強壯既, 個個都好快好番架喇.有幾何見到bb 會病好耐架?
所以你問我bb係唔係強d, 我冇得比較, 答你唔到.
不過肯定既係, even Midby病時, 佢都係照樣玩得, 跳得, 走得.
不過, 聽講個個bb 病時都會照玩架喎!
雖然咁講, 我對母乳有一定既信心, 唔係我唔會餵到今日.
不過, 我個人經驗, 加上babykingdom都有幾位人奶媽分享過, 餵人奶係對媽媽本身既健康有影響.
我而家間中都會睇中醫, keep 個身體, 中醫都問我奶水點樣, 我話都唔係好多了, 佢就簡單講左句...唔係太多咪好, 唔好影響咁多身體.
當時唔明佢咩意思, 但睇左babykingdom 有d 媽媽既sharing, 加上自己好鐘意搵d papers 睇, 原來人奶呢樣野係好奇妙既! 唔多唔少真係會影響個媽媽.
我仲好記得我頭3個月, 每次PUMP完奶之後都會頭暈, 唔知係唔係我係pump, 比起bb食, d奶快出d, 定係我當時都叫做ok多奶, 定係咩原因, 總之就係每次pump完奶, 企起身, 總會有頭暈既感覺, 真係足足3個月, 我既身體去到5個月左右先叫做復原.
其實每一個奶媽所生產既人奶既營養都係大同小異, 都能夠滿足到bb所需既, 如果我食某一樣食物多d, 咁o個方面既營養o係奶內亦會多d, 不過除非個媽媽非常營養不良, 否則每個媽媽生產既人奶都係差唔多既.
咁樣亦即代表無論奶媽食幾多野, 定唔食好多野, 身體produce出來既人奶都係充滿營養, 咁樣...當個媽媽身體狀況唔係太好, 太忙, 休息又唔夠, 食又唔係食得太好時...身體為左要造奶, 就會用左本身媽媽體內既營養同埋脂肪, 所以d人話餵奶會令到媽媽瘦除左因為造奶要用卡路里之外, 有時係因為去用左媽媽本身既脂肪.
香港冇咩人會話o係生下一胎之前停左人奶, 休息幾個月先再懷孕, 但係我睇台灣某個官方網頁講人奶既, 佢地都話生下一胎之前, 要停左人奶最少係唔知半年定一年, 等身體復原先可以再懷孕.我覺得香港既醫護人員或者都會知道呢樣野, 不過為左唔想discourage大家去餵人奶, 當然唔會掛o係口邊, 提大家啦!
至於o係我地身份內law出來既脂肪, 其實係一d 毒素比較高既脂肪來.我睇過有報導話HK定內地既奶媽既奶含唔知咩野有害物質非常高.睇完唔係幾開心, 覺得我地辛辛苦苦去pump 奶, 原來自己既奶都唔係咁好quality.
原來我地成日食埋d 深海魚, 海產, 當中好多heavy metal, 好似mercury, lead, 會令到人奶中呢d有害物質上升, bb飲左我地既奶, 咪即係食埋呢d有害物質囉.
呢樣野我覺得好有根據.我o係Midby滿月之後冇幾耐, 健康院姑娘叫我幫幫手, 協助中大做個研究, 就係pump3安奶比佢law番去化驗下我地人奶內有幾多有機化學物質.我同collect sample既姐姐傾左一陣, 佢話如果媽媽既diet (餵奶之前幾個月食既都計數)多魚類呀, 牛肉呀, 等等, 我地奶內既某d物質都會高d.
個research results 會o係今年6月announce, 希望我o個d quality 唔好太差啦!
另外如果個媽媽食得唔夠既, 身體就會用左我地體內既儲存既脂肪去造奶.我發覺我o係Midby6個月開始我瘦得快左, 可能自己pump左6個月喇, 又唔係成日得閒食好多野, 加上Midby大個喇, d奶要多d脂肪, 所以我身體內既脂肪就law左去做奶.
呢樣係唔好事來, 因為我地儲蓄咁耐既脂肪毒素好高, 比左bb飲, 都唔係好事.
有時諗, 飲有機既牛奶會唔會好d呢? 我地食既野唔可以完全有機, 我地造既奶都會有離質, 咁飲有機牛奶得唔得呢?
我好矛盾! 我而家只係pump到4xxml, 只係夠bb飲兩餐, 另外一餐會係羊奶.好多人話牛奶好易令bb敏感, 但我又覺得如果bb唔係日日飲好多, 佢既腸胃應該afford到, 再加上揀有機既, 應該唔錯.況且, 以牛奶為主既小朋友, 包括我地身邊幾多幾多人, 咁多年都一樣好好, 好ok呀! 如果牛奶真係咁壞, 點解仲係majority既bb同埋adults 都係飲牛奶呢? 但係我又擔心, 牛奶其實真係唔係太好, 所以我最後揀左比Midby飲羊奶.
但係又有兒科醫生話羊奶唔夠葉酸, 我去compare過有機羊奶同有機牛奶, 見到佢好多成份都唔及牛奶咁多.我又會諗, 牛奶係唔係營養好d呢?
我又compare過有機奶粉同非有機既比較, 有機既冇d DHA, choline呀, 等等被稱為對bb 發育好重要既成份, 即是說, 揀有機, 為左bb健康著想;揀非有機既, 就有添加, 而家個個bb都會飲架喇, 自己bb唔飲, 會唔會唔夠人地bb咁smart呢?
有人話, 奶粉加入左呢d成份冇用既, 但係我地呢一代同bb呢一代比, 真係一代叻過一代.以前既bb 12個月識行, 已經叻, 而家我d 朋友好多都係bb10個月就識行了.
以前bb 8-9個月先出1st 牙, Midby4個幾月就出1st隻牙, 而家連大牙都出埋, 11個月, 有9隻牙.
你話營養同bb既發育係唔係好有直接關係呀!
所以, 結論係:
1) 餵人奶用奶媽既休息時間, 體力, 營養, 真係要量力而為, 唔好為左身邊既人既壓力而去餵.
2) 作為支持你身邊餵奶既人, 唔好比壓力佢, 好多時人奶媽包括我在內繼續餵係因為受到身邊既人既壓力而咁做.
3) 餵得人奶就要食得好, 休息得好, 我地唔係以前既女人唔洗番工, 我地仲要晚睡早起, 真係要比身體抖下!
4) 餵人奶預左o係餵奶o個幾個月要半夜pump milk, 冇左私人時間好free咁放工留底個bb比屋企人, 自己四周圍去, 又唔可以同老公去旅行, 不過呢種生活係會過去既!
5) 食得要小心, 深海魚唔好亂咁食, 三文魚而家都好多澈素喇, 反而食得清淡, 食多d 新鮮野仲好.
6) 呢個好重要: 唔夠奶就算喇, 最多食多d米飯等多d energy去造奶.我地要respect我地既身體, 如果身體ok既, 佢自然會幫我地造奶, 我曾經有陣子好癩咁勁食增奶食物, 但係都係短暫性有效既, 唔食一樣會drop番.如果一個人食得多, 休息多就會多奶, 唔多奶就係因為唔夠休息同埋身體狀況唔太好, 夾硬食多奶丸令到自己多奶我唔贊成 (雖然我都有陣子好想好想食), 咁樣咪即係 = 好累要訓覺, 但我地唔訓, 去飲coffee去頂住一樣.
7) 人奶同animal 既奶係就係有分別, 分別係大得好緊要呢? animal protein 唔係毒藥, 人奶媽儘力喇, 唔夠奶咪加牛/羊奶, 我地揀人奶都係想比多d抗體bb o者!牛/羊奶都有, 只不過冇咁多乍嘛, 佢地一樣有佢地既價值, 我大把朋友既bb飲奶粉都係一樣好ok!
雖然我識咁講, 不過我都想儘我能力, 繼續餵人奶.如果我屋企冇姐姐幫手, 我絕對唔會可以餵到今時今日!
路過既媽媽: 儘力就算喇, bb 仲有漫漫長路, 頭6個月有我地既人奶同佢打好根基已經好好了, 日後好多野都要靠bb本身架!
5 comments:
謝謝你的分享~ 咁多個月來辛苦晒了! 睇到都替你開心.. Midby一定好感受到你這份母愛!ReplyDelete
EudoraReplyDelete
真開心, 又見到你呢個忠實fans 來探我喇!! 你將來係唔係都會做人奶媽媽呀? 我打呢篇野係因為唔忍心見到好多人奶媽媽太辛苦了, 為左谷自己多d 奶, 搞到自己身體都受到影響, 呢d係遺反自然, 所以有感而發, 打篇廢話抖下氣囉!
hehe~ yes, 我又來探下你la! 支持下你!ReplyDelete
係呀, 將來我都應該會做人奶媽媽..
聽講有一隻補充品叫"Lecithin卵磷脂", 對人奶媽媽好有幫助的, 你可以上網Search更多! 有機會都會買.
lecithin 我都間唔中食, lecithin 係對d 奶出得唔好, or blocked duct 有用, 我食得太多上奶野, 或者食d 好膠既野唔飲水, 就好易塞, 食左易通好多ReplyDelete
你所指對人奶媽媽好有幫助係指令到多d奶? 唔會喎! 佢只會令到d 奶冇咁條乍喎!
你都好叻, 未餵人奶連lecithin 都識呀! 我都係餵左奶之後成日睇先識乍!!
預早歡迎你加入我地人奶媽既行列呀!
唉...打錯字, 我想講, 係令到d 奶冇咁"傑", 唔係冇咁"條".ReplyDelete


text:
民建聯一直為香港人勞心勞力爭取利益,這麼多年來
建立的形象又豈會被人惡意抺黑之下就崩潰?但總有
聯群結隊的人緊緊抓著民主的旗號,實質只是帶領些
最愛裝扮出一副有理想樣子的年青人,發出他們天真
無邪卻未經深思熟慮的激進政見.那種控制選票的無
恥行為是民建聯不屑去做的.民建聯為長者提供福利
正是一種常被攻擊的善行,但長者們的意願只傾向有
能之士,因此請大家停止抺黑民建聯.香港也只靠這
樣的鬥士才能繼續得到中央的大力支持,以及大恩惠
.
Friday, 22 August 2008
我愛民建聯
Posted by Howtindog at 06:20 0 comments Links to this post
Labels: 吹水
Tuesday, 19 August 2008
我的偶像
Posted by Howtindog at 21:16 1 comments Links to this post
Labels: 吹水
Sunday, 17 August 2008
這裡發現愛 DVD
好難解釋, 唔知點解我好鍾意這裡發現愛呢齣嘢, 所以忍唔住買咗套 DVD, 喺 yesasia 訂, 要成 $90, 不過好處係唔使俾運費, 亦唔使俾稅. 上個星期送到, 非常開心, 可以喺大電視睇靚女馬尾妹 Nancy, 而畫面質素當然好過之前喺電腦度睇好多倍, 同埋我都留意到有不少地方電視版冇o既對白同畫面, 喺 DVD 入面有.
不過我唔鍾意個包裝. 喺劇入面求其 cap 張圖出嚟都會靚過佢專登影o既嗰套宣傳相, 個封面則尤其核突, 真係唔明 d 宣傳諗乜. 同埋一張 DVD 入面其實分好多集, 有時一集完o既時機好古怪, 係一段好有 feel o既對白中間打斷, 算係缺點. 同埋畫面始終係 4:3, 唔係 16:9, 算係好落後, 連亞視都不如.
Posted by Howtindog at 10:22 0 comments Links to this post
Labels: 生活
Thursday, 14 August 2008
DeConick: The Thirteenth Apostle
April, D. DeConick, The Thirteenth Apostle: What the Gospel of Judas Really Says (London: Continuum, 2007).
呢本係最近我覺得最鍾意睇, 亦係非常重要o既一本書. 作者 DeConick 係 Rice U. o既聖經研究學者, 專長係新約聖經以外o既福音書, 如 Gospel of Thomas. 呢本書有乜咁重要呢?
話說幾年前, National Geographic 話發現咗 Gospel of Judas, 當時有出電視節目, 而家都仲應該有得 BT 返, 亦出咗本 critical edition, 當中有猶大福音o既 Coptic 原文, 同埋英文翻譯. 根據呢本英文翻譯, 猶大福音係公元第二世紀一本好有趣o既書: 猶大唔係壞人, 唔係叛徒; 相反, 佢係英雄, 耶穌門徒之中只有佢一個知道耶穌o既計劃, 而所謂"出賣"耶穌, 其實係幫耶穌逃離冇用o既肉身進入永恆, 係猶大o既英雄事蹟之一. 但係當 DeConick 自己仔細讀過猶大福音之後, 佢發現猶大福音根本就唔係咁: 猶大依然係壞人, 係叛徒, 耶穌亦有鬧佢. 而 National Geographic o個本書會搞出個咁o既猶大係因為英文翻譯有幾處重要o既地方都翻譯得好差. 所以佢就出咗呢本書仔, 將來佢仲會出一本比較 technical, 俾學者睇o既版本.
呢本書頭一半, 主要係講早期教會背景, 講到o係第二世紀, 其實教會入面有好多鬼打鬼o既不同支派, 包括現代人最熟悉o既使徒教會啦, 相信新舊約聖經其實有兩個神o既 Marcionite 啦, 重視聖經靈上身o既 Montanism 啦, 仲有好複雜o既 gnosticism. 而 gnosticism 中, 又有分 Valentinian, Basilidian, 同 Sethian. 佢講咁多背景, 係因為o係本書o既第二部份, 佢打算展示其實猶大福音係典型o既 Sethian 著作, 冇 National Geographic 講到咁神奇.
至於本書後半, 就係全書戲肉. 呢度講到現有o既 critical edition 出錯o既地方, 非常精彩, 提出強力而合理o既挑戰. 舉其中一個例子:
National Geographic 翻譯:
And when Jesus heard this, he laughed and said to him, You thirteenth spirit, why do you try so hard?
DeConick 翻譯:
When Jesus heard this, he laughed. He said to him, Why do you compete with them, O Thirteenth Demon?
根據 NG o既翻譯, 耶穌稱呼猶大為 spirit, 視佢為比一般人類更高一等. 但係呢隻字, o係 Coptic 入面其實係 daimon, 最順o既翻譯係 demon, 魔鬼. 唔使識 Coptic, 識英文都睇得出.
書中仲有講到其他有趣例子, 有興趣o既應該要睇睇. 總結, 呢本書易睇, 適合非學者睇. 但亦係學者必讀, 因為佢指出好多猶大福音 critical edition 好多大錯o既地方, 係重要o既學術貢獻.
Posted by Howtindog at 05:02 0 comments Links to this post
Saturday, 9 August 2008
RPG 玩家恩物
我一向都係打 RPG 大. 當然, 好多其他類型o既 game 我都鍾意玩, 例如早排打 MGS4, 就好鍾意, 真係一個非凡o既經歷. 不過, 最吸引我o既, 始終都係 RPG. 不過, 我真係要講, 到而家為止, 幾部新o既遊戲機已經出咗幾年, 但係都仲未出過一個真正好o既 RPG.
XBOX 360 有好多所謂 "RPG 大作", 但係老實講, 我覺得全部都係垃圾. Blue Dragon 由故事到角色性格都非常幼稚, 係得畫面夠清, 實在冇乜可取之處. 至於亦將會喺 PS3 上推出o既 Eternal Sonata, 亦係麻麻. 雖然畫面唔錯, 配樂出色, 但係故事極差, 無無謂謂走來走去打怪物, 好無聊, 對白又寫得悶, 周不時由 d 角色講成半粒鐘獨白, 悶過聽道. 開始幾粒鐘, 覺得其中一個角色係蕭邦都幾過癮, 但係其實玩落就知呢個 idea 好無謂, 因為佢係蕭邦同故事無關, 而每個 chapter 之間加插講關於蕭邦生平o既片段亦係無謂, 同故事主線無關. 基本上, 蕭邦喺呢隻 game 入面只係一個用得好差, 令人失望o既綽頭. 至於最近雷聲大o既 Lost Odyssey, 亦係令人失望之作. 人物設計雖然出自名家, 但係其實除咗主角同佢老婆之外, 個個都好Q醜樣, 奸角又冇型. 雖然用成四隻 DVD 咁多, 但係其實畫面都唔係好靚, 只算普通. 而最大問題又係故事, 唔夠吸引, 幾位主角亦魅力極低, 我咁鍾意玩RPG都冇動力玩到尾. 呢幾隻所謂"大作", 比起PS2上面畫面差幾倍o既正 game 如 Shadow Hearts 2, Xenosaga 1 + 3, 真係天比同地比. 畢竟RPG就係要有好故事, 好角色, 對白寫得好, 唔係就點搞都係爛 game.
講返主題. 我發覺, 雖然我有 360, PS3, wii, 但係最近最多好 RPG 俾我玩o既係 PSP!!! 有兩個原因點解 PSP 係 RPG 玩家恩物. 首先, 可以喺 PSP 上面玩返 PSone d 舊 game. 而家我就玩緊之前成日聽人講, 但係未玩過, 而家俾人炒到成舊水一隻二手正版 game o既經典, 幻想水滸傳2, 仲要係英文版, 唔係日文, download 就有, 唔使買. 而家我只玩到一半咁上下, 但係真係好正, 故事刺激, 幾位主角之間關係有深度, 好想玩落去睇佢地結局如何, 論故事質素, 比起其實水準亦相當高o既幻想水滸傳5 仲有過之而無不及, 好玩過而家 360 上任何一隻 RPG 幾倍. PSone 有好多有質素o既 RPG, 仲有 Xenogears, FF 7-9, Vagrant Story, Legend of Dragoon, Chrono Cross, 只係翻玩都有排玩.
第二, 其實有好多好o既 RPG 只有日文版, 冇英文版. 但係, PSP 有好幾隻 RPG 都有漢化版, 例如英雄傳說 5 同 6, 我玩完水滸傳2 就會開始玩. 相信遲早第 6 集亦會有漢化版. 真係多 RPG 到玩唔切.
Posted by Howtindog at 19:41 1 comments Links to this post
Labels: 打機
Friday, 8 August 2008
壞電腦
呢排部電腦都古古怪怪, 會無厘頭自己熄o左, 又會成日開唔到, 未入到 windows 就 hang 機, 要試幾次先開得返, 所以呢幾個星期我都唔夠熄機, 驚開唔返. 不過今日部機終於頂唔順, hang 咗一嘢之後就再開唔返. 所以出去買新機. 本來只打算買電腦, 但係連埋電腦買 mon 都幾抵, 所以買咗部 hp 電腦加 LG 22' mon. Total = $730 + tax.
不過好在佢死之前有咁多古怪, 所以一早就 backup 哂 d 嘢, 冇乜損失. 不過而家部機用 vista, 我真係唔識用個 Wifi Max, 所以聽日要出去買個 wireless router, 咁我 d 遊戲機同部 iBook 先上到網.
Posted by Howtindog at 14:25 0 comments Links to this post
Labels: 生活
Tuesday, 5 August 2008
The Gospel Hoax: Morton Smith's Invention of Secret Mark
Stephen C. Carlson, The Gospel Hoax: Morton Smith's Invention of Secret Mark, Baylor University Press, 2005.
最近睇o左本令我覺得非常驚訝o既書. 作者唔係學者, 而係律師, 出本書話著名學者 Morton Smith 係大話精, 佢話發現到o既 Secret Gospel of Mark 其實係 hoax, 係惡作劇. 自從 Da Vinci Code 之後, 年中不知幾多唔係學者o既人出書講耶穌, 講教會歷史, 但係十本書中有十本都係垃圾, 一味亂 up 當秘笈. 但係呢本唔同, 著名耶穌學者如愛丁堡大學o既 Larry Hurtado 同 Duke U. o既 Mark Goodacre 都竟然極力推薦呢本書. 真係異數.
講少少背景. o係 1958 年, 一個天才學者叫做 Morton Smith o係 Mar Saba 修道院發現一封由 Clement of Alexandria 寫俾一個叫做 Theodore o既信, 而呢封信入面提及兼且引用到 Secret Gospel of Mark. Clement 係公元第二紀教會中一個好出名o既人, 所以如果係真, 咁 Secret Mark 就係年期算早o既福音書. 內容講到有一日有個女人求耶穌救返佢已經死o左o既細佬拉撒路 (新約福音都有類似故事), 不過耶穌都未做/講任何o野, 拉撒路就已經鹹魚番生, 自己走o左出o黎. 後來到晚上, 拉撒路只披住一張白布, "同耶穌過o左個夜晚" (意義不明...), 耶穌教佢"天國o既奧秘" (同樣意義不明...). Morton Smith o係 1975 年先出書講呢個新"發現"o既福音書. 問題係, 雖然有佢影落o既相, 但係當其他學者話要睇實物, Smith 就話封信係修道院o既物品, 佢唔可能帶走. 呢個解釋合理, 但係今日如果學者要睇實物的話, 修道院會話俾你聽已經搞唔見o左, 因為佢地有好多書, 唔見o野好平常. 所以就產生一個問題, 只有發現者 Smith 自己見過實物, o係冇得驗證o既情況下, 好難講到底係真有其信, 還是假o野.
由於 Smith 係知名學者, o係哈佛同哥倫比亞教書, 佢唔需要靠造假o黎出位, 所以好多學者都比幾乎面子佢. 有耶穌學者開始當 Secret Mark 係真o野o黎研究: 有人話 Secret Mark 其實仲早過聖經入面o既馬可福音, 亦有人話 Secret Mark 講到早期教會以斷背為一種宗教儀式云云... 不過當然, 亦有為數不少o既學者對 Secret Mark 好有保留.
而我想講o既呢本書, 就話 Secret Mark 係 Morton Smith (而家佢已經死o左) 搞出o黎o既 hoax. 作者好小心分開 forgery 同 hoax. Forgery 係為錢, 或為名而造出o黎o既假o野, 而 Smith 冇動機做呢 d 咁o野. Hoax 就唔同, 造假只為表示自己比其他人聰明, 有 d 類似惡作劇. 而 hoax 同 forgery 最重要o既分別係製作者o既心態: 前者雖然係造假o野出o黎欺騙人, 但係同時又希望終有一日會有人睇得出佢其實係講緊一個幾咁利害o既大話, 可以欺騙到人咁多年, 所以 hoax 會留有一 d 只有聰明人先睇得見o既"密碼", 係製作者以佢o既方式講"冇錯, 係我做o既, 而家先睇到, 你話你係咪 on9?"
呢本書o既作者係律師, 所以佢就以現代字蹟 forensic 去驗呢封信. 佢指出好多地方其實都有假造字蹟o既 characteristics, 例如筆劃最後唔尖, 有 d 應該直去o既筆劃變成彎彎曲曲, 有 d 筆劃斷開又再接返之類, 都指出寫呢封信o個個人似係好慢好小心咁"畫"字多過好順咁"寫"字. o係本書度有相睇, 我覺得佢指出o既地方的確有 d 詭異.
之後, 本書又提及 Smith o係其他學術發表當中有另一份文獻 (佢發表過大量呢類o既希臘文文獻), 而好怪異地, 呢份文獻o既字蹟同 Secret Mark 非常相似. 據 Smith 講, 抄寫呢份文獻o既人叫做 M. Madiotes. 但係 Madiotes 唔係真名, 希臘文根本就冇呢個名, 有可能係 madao (譯: 光頭, 或者古惑仔) 呢個希臘字, 加個希臘文常有o既 ending 落去 (好似日本名叫"光頭太郎"咁). Smith 佢o既名o既簡寫亦係 M., 佢係一個光頭, 如果佢係 Secret Mark o既仿製人, 咁佢就真係非常古惑. 所以 Stephen Carlson 認為, 呢個其實係 Smith o既簽名, 就好似 d 乜乜大盜偷完名畫留底個朵一樣.
而且, Smith 留底o既"簽名"唔止一個. o係呢封 Clement 寫o既信入面, 講到"當真o野同雜質混合埋一齊, 就會失色, 就好似鹽變到冇味一樣". 問題係古代o既鹽係一舊舊, 唔係一粒粒o既, 點樣同雜質混合呢? 而發明將鹽製成並且保持成粒狀o既人係 Morton Salt Company o既化學工程師, 當時係 1910 年. Morton Smith... Morton Salt Company... Stephen Carlson 相信呢個係另一個 Smith 玩o野證據.
呢本書仲有講好多其他o野, 不過我諗都講夠. 我覺得呢本書值得一睇. 唔係學者寫o既, 只有一百多頁厚, 但係竟然有學術價值. o係最近一期o既 Journal for the Study of History Jesus, 就有學者寫文反對呢本書, 證明呢本書係有討論o既價值, 唔似得好似 d 乜乜 Holy Blood Holy Grail 同 Jesus Papers o個 d 垃圾咁.
Posted by Howtindog at 06:49 0 comments Links to this post
Subscribe to: Posts (Atom)


text:
「平台」
係嚟個年代,社交媒體好似係每個人生活嘅一部份.而有啲社交平台慢慢開始成長同變得獨當一面,而正因為咁,好多嘢就要去平衡同規管,如果唔係就會出現好多其他不同嘅問題.但係有時嚟啲平台變得強勢,以為社會無咗佢哋唔得,如果要用佢哋嘅平台,就請乖乖地咁遵守佢哋嘅遊戲規則.最慘嘅係佢哋先至係話事人,有時你都唔知發生乜嘢事就無啦啦俾人踢咗出局,真係躺著也中槍.
「推廣」
好多人都會用不同嘅平台去推廣自己嘅公司同產品.以今時今日大部份嘅人都會係社交媒體開返個帳戶做推廣,同時係嚟啲平台賣廣告.但係嚟啲嘅平台唔屬於自己,好多時當佢哋改變遊戲嘅規則,你都冇嘢可以做到,只可以跟佢玩.正所謂一權獨大,有時真係比佢玩死.只不過可以講嘅係,過去十幾年,好多嘅平台都有起有跌,世事無絕對,所以唔好排除佢哋會摺埋嘅機會.
「自己」
自己嘅平台先係最值錢,因為個控制權係自己手入面.嚟樣就係我經常講嘅理論!因為冇嘢好過自己嘅平台,而最簡單嘅就當然係自己開嘅網站.而媒體分三種,包括「自己擁有嘅媒體」,「付費嘅媒體」同「賺返嚟嘅媒體」.咁社交媒體係啲乜?其實係介乎於「付費」同「賺返嚟」嘅之間,但係一定唔係「自己擁有」.太過依賴其他平台做推廣同生意,真係有好多風險.


text:
上星期四,MandyLieu突然由英國返港,之後更被洗米華當眾拖實,正式確定Mandy喺佢心目中嘅地位.而正印Heidi亦喺第二日承認,早喺11月已同洗米華搞離婚手續,呢場維持一年半嘅「爭米」事件,終於分出勝負.勝負既分,大局已定,洗米華同Heidi將會喺明年三月正式完成所有離婚手續.日前,洗米華更專程帶埋大仔周柏豪,二女周梓潼飛去東京.根據旅行社消息,佢哋所訂嘅機票由頭到尾只有華哥同仔女三人,而 ...
上星期四,Mandy Lieu突然由英國返港,之後更被洗米華當眾拖實,正式確定Mandy喺佢心目中嘅地位.而正印Heidi亦喺第二日承認,早喺11月已同洗米華搞離婚手續,呢場維持一年半嘅「爭米」事件,終於分出勝負.
勝負既分,大局已定,洗米華同Heidi將會喺明年三月正式完成所有離婚手續.日前,洗米華更專程帶埋大仔周柏豪,二女周梓潼飛去東京.根據旅行社消息,佢哋所訂嘅機票由頭到尾只有華哥同仔女三人,而Heidi就無份,明顯係想趁呢個機會,同仔女交待同老婆離婚嘅事.
為咗盡快可以同Mandy兩母女一齊生活,華哥同時決定喺三月親自接Mandy母女返港同住.其實洗米華一早物色緊新屋㗎喇,住慣獨立屋嘅佢唔係睇貝沙灣,就係壽臣山SHOUSON PEAK,全部都四千幾呎,要兩億五千萬起跳㗎,咁大手筆,就知洗米華有幾冧Mandy啦.


text:
星期六(June 2),一朝早起身就見到,一大袋麥當勞早餐 放係茶几道,係Brian一早起身買,Yeah! 有早餐食﹐一朝早嘅好開始,....今日,係去Niagara Fall玩,我地通常坐一點鐘個班巴士,但個班車full咗! 所以,就坐3點幾個班車,見朝早得閒有d時間,就去咗superstore買comforter. Yeah! 我有新被瞓. 之後,就去等巴士入Niagara Fall.嘩!班車仲要遲咗15 mins,晒唔緊要,係d空氣好焗! 上到車仲以為可以ok. 坐坐下又話要換另外一架巴士坐,點知另外個架巴士個冷氣係壞, 成架車五十幾人,一齊坐,一齊呼吸,唔焗都幾難, 而且,依d巴士d窗係開唔到, 但開到又點吖! 出面d 天氣同樣咁焗, 總言之,就攞命. 我第一次坐車有想嘔嘅感覺,仲作咗好多次嘔,....好彩食返粒薄荷糖, 作嘔感覺少好多,但依間旅行公司好有問題,點解明知架巴士冷氣壞,仲要人上車,仲要比平時坐得耐,因為仲要接第二個地方d人,平時都唔洗嘅! 其實,係巴士上有多乘客嘈,幾驚變咗巴士阿叔事件, 但,好彩無咩事發生,如果唔係我and Brian都唔知點算......Anyway,終於都到Niagara Fall,平時只要1個鐘就到嘅地方,而家要3個鐘,真可怕. 入到去,當然去賭場, 我自己而家對Brian賭,唔會好angry.只要適可而止....就得!今次有贏,但之後又輸, 再返贏少少! 唔理啦! 哈! 之後,就去咗一個...我等咗好耐,好想去嘅地方,....Shoeless Joe食dinner仲坐patio. 嘩!我地叫咗好多野食,我叫咗個ribs 好大碟架! Brian就叫咗個blue cheese burger and order咗nacho 一齊share. And,叫咗三大杯beer. Super enjoy 呀!d野好好食! Patio又坐得舒服. 出其地坐patio嘅空氣幾好,可能間cafe近Niagara Fall啦!所以,d空氣清新, 坐到唔捨得走. 依日仲食得好飽,講真依間cafe d野,好大碟. 食唔晒! Brian今次十分豪.因為依餐埋單都唔少錢. 但就好享受. 之後,再入多次賭場, 初頭贏,之後輸好多,再贏返d. 今次,我地延遲時間返多倫多,返到屋企都3 am. 我就上網,saved icons. 到天光先瞓! 諗住用新comforter.點知太大張,...所以,即刻收埋.諗住exchange 張細d.
*Shoeless Joe 食店門口
*我碟ribs,幾大碟! 但我食得晒!食剩d薯餅仔
星期日(June 3)一起身就同Brian講,張被太大張,我自己捲到自己成條春卷咁, 好唔舒服,Brian話同我去換個張新, 而且Brian又話要買手提電話,所以,我地星期日都要出街,一出街,就知天氣焗, 有好多smog,我隻眼allergy係咁流眼水, 幾驚對隱型眼鏡會丟出黎,...好彩無事! 依日, 我地渣車出去,可能highway關閉咗,local road勁traffic jam. 渣渣下車,Brian話想去washroom. 我提議去starbucks,諗住買杯咖啡 ,順便借washroom用,點知Brian無買咖啡,佢買咗個咖啡杯, 都幾靚, 我地幾經辛苦到達superstore去換comforter. 原來細張d嘅被,係平d,我地仲有返錢攞返! 之後,我and Brian係superstore行咗一陣,買咗一盒甜筒雪糕 ,幾包河粉,and福麵, 再之後,就去買Brian新手提電話, 我地渣渣下車無意之中比我地發現有間食蒙古烤肉店,我地話有時間一定會去試下,...我地到油站等個電話賣家個陣時,我自己就係架車裡 面 食甜筒, 而Brian就無端端係便利店買咗杯可樂仙樂冰比我,我依日嘅lunch,就係咁樣食飽咗! Brian部新手提電話blackberry都幾靚! 我自己越睇越仲意! 左撲右撲返到屋企都四點, ...Brian好求其食咗塊花生漿麵包當lunch
*Brian部新電話,blackberry8系 full keyboard


text:
上次住9樓,哩次住低層,終於可以响房間內用到WIFI
2015年2月21日 星期六
2014(秋季)單人匹馬闖日本之旅 DAY 5@青森~大蝦刺身失踪了
2014年10月8日~星期三,青森天氣-晴天
最後一個清晨在青森,今次再續住同一間東橫INN
上次住9樓,哩次住低層,終於可以响房間內用到WIFI
上次住9樓,哩次住低層,終於可以响房間內用到WIFI
最後一日响青森,當然係要留影啦,尤其係咁早,連途人都唔多,最好係影相
青森駅附近嘅A-FACTORY
之前拍下嘅夜景~幾靚
影完相去醫肚,响青森最後一餐,當然係要食好啲啦!
上次响哩度食過大大隻生蝦之後,白伽煎對佢念念不忘
所以誓要返黎再回味,之但係.....
之但係世事往往係不能如願,一早去到魚市場以為會有更多更好嘅選擇
可惜~事與願遺
上次黎食係下午茶時間,的確魚生嘅數量已經賣出左好多
但就有更多選擇(數量少,但係款式多)
一早黎到,竟然無白伽煎最欣賞嘅大蝦,係咪太早,魚販未送到黎呢?
どうしよう!直頭係大打擊啦!
無左大蝦,咁揀左拖羅片,拖羅蓉,海胆,大魚子,細蝦,仲有明太子
白伽煎最欣賞明太子,不過咁大舊黎送飯
重咸味夠食晒成碗飯,唔駛注文其他刺身都可以
明太子可以算係日式咸魚
哩次坐响魚市場嘅大廳食,無自助水供應,都係坐房會好啲
返到酒店食早餐嘅人唔多,白伽煎見到有通粉沙律
所以又"筆"左少少,最重要當然係味增湯啦!
如果頭先响魚市場食魚生丼時,哩碗湯係要用食劵換,宜家就免費喇!
其實白伽煎早有此一着
一朝早食飽啲都唔怕,因為是日行程有無時間食午飯都成問題
所以一早塞飽啲,儲定啲能量
食完早餐返酒店CHECK OUT就準備南下,今晚會返到東京
不過去東京前會去仙台打個轉,有重要事情做
基本上由青森去仙台,新幹線大約會每個鐘先有一班車
為左要把握時間,白伽煎選擇搭9:28出發嘅JR
先到新青森,再轉車去仙台
中午12點半左右已經到左青森
由青森黎仙台,車程大約3小時,中間包括轉車時間
首先要將個行李放COIN LOCKER
不過由落後東北返到去大城市,就乜野都太先進喇!
哩款COIN LOCKER白伽煎都係第一次見
唔好意思,白伽煎少蒲東京,所以有啲大鄉里
而"西瓜咭(SUICA)"暫時普遍通行東京附近嘅地方或者其他大城市嘅少部份設施
難怪白伽煎係大鄉里~有怪莫怪!
以往嗰啲COIN LOCKER係完全獨立使用,但哩個系統係統一管理
白伽煎有女人嘅特質,就係對機器投降,咁唯有求救啦!
上面相片中最右邊橙色制服嘅叔叔就係機器白痴人嘅救星
其實都好多人揾佢幫忙,基本上都係女性,更多係上左年紀嘅女性
題外話:
香港發明左八達通之後,哩樣產品為好多國家帶來無限方便
因為哩個"一咭通行"嘅理念,日本先可以有咁先進嘅COIN LOCKER系統
八達通係香港人之驕傲
2015年2月19日 星期四
2014(秋季)單人匹馬闖日本之旅 DAY 4@十和田市現代美術館
2014年10月7日~星期二,十和田天氣-晴天
心入面帶住"把屁"哩兩個字離開奧入瀨溪流
等巴士哩個時間先可以放低哩個大包袱
响哩度等12:44嘅巴士,下站係十和田現代美術館
白伽煎對美術館哩樣野係特別敏感,尤其係現代摩登美術野就唔會抗拒
巴士直到美術館門口
入場費分二種,企畫展/常設展,可以自選參觀,又可以買套票,兩樣都參觀
白伽煎揀左常設展,入埸費只係510日元咁抵,仲包括埋代存行李服務
其實入去睇下都值得,有啲展品都好有創意
天台望落去都見到展品,哩啲戶外展品係免費參觀,任由拍攝
美術館入面室內地方不可拍攝,周圍都有職員監視
哩張係唯一偷影到嘅相片,樓梯嘅裝飾都相當有現代感
哩個藝術家奈良美智响香港都稍有名氣
哩個標題:「夜露死苦ガール2012」
英國藝術家PAUL MORRISON 嘅作品
標題:OCHREA
展品遍佈附近街道,連美術館對面嘅馬路都有
韓國藝術家JEONG HWA CHOI 嘅作品
標題:FLOWER HORSE
日本藝術家椿昇嘅作品
標題:アッタ
响對面馬路已經見到哩個大南瓜
手筆係來自藝術家草間彌生
哩個斑點南瓜响四國直島係肩負觀光大使一職
(以下兩張係網絡圖片)
遊客為一睹兩個南瓜嘅風采而踏上直島觀光之路
直島差唔多等同如渺無人煙之孤島一樣
但因為哩兩個南瓜&重新包裝嘅直島錢湯
咁先吸引遊客到直島一遊
同哩兩個南瓜合照
絕對係遊客回國SHOW OFF之相片
可以証明自己已經係大和旅遊嘅識途老馬
唔會只沉迷於大城市嘅吃.玩.買
仲識得欣賞其他"山卡啦"景點,幾有深度
仲識得欣賞其他"山卡啦"景點,幾有深度
白伽煎已經去過四國嘅小島,不過無去直島
或者因為並唔係草間彌生嘅粉絲,所以無慕名而去嘅打算
再加上四國有比哩兩個南瓜更值得去觀光嘅小島
哩次黎到十和田,抱住隨遇而安嘅心情
唔只見到斑點南瓜,仲見到斑點女,斑點狗,斑點菇&一地都係斑點
係咪大豐收呢!
响創作人眼中,佢地每個都有生命,連名字都有
德國藝術家インゲス・イデー嘅作品
題目:GHOST
奧地利藝術家エルヴィン・ヴルム嘅作品
標題係FAT HOUSE . FAT CAR
响美術館流連左兩個幾鐘頭就準備坐巴士返八戶
去到八戶買新幹線車票返青森
趕到17:05嘅新幹線,車程大約40分鐘就返到青森
返到青森酒店,旅低行李就跑左出去
哩間三角型建築物ASPM有展望台,有食店,又有手信賣,而白伽煎又有哩張旅遊卡
响哩度消費會有折扣,所以點都要去睇下
關旅東北WELCOME CARD,請CLICK:
結果係失望而回,因為唔近車站,商場入面都無乜人氣
所賣嘅野係行貨手信,而且係標高價錢坤遊客錢
風塵僕僕左一日,淨係正正經經咁食過早餐,之後午餐都無食
只係坐車時食左啲零食頂肚,所以要好好地食餐好嘅
白伽煎出門自由行時,哩啲不定時嘅正餐時間,絕對唔怕會增肥返香港
對白伽煎黎講貴價食店唔一定物有所值,反而去啲地道小店先有風味
每次去日本,白伽煎必刨日本食評網站,盡量唔會行到邊食到邊
必定係連食都早有安排
白伽煎最有興趣係食到質素高但價錢相宜嘅野,如果唔會撞到香港人嘅食店就更好
所以香港旅遊天書推介嘅食肆,基本上係列入不考慮之列
扮晒野係白伽煎嘅人生目標
行入哩間食店之前,响哩條街碰到一對香港男女
佢地响每間食店前都稍停一會睇餐牌,似係揀緊去邊度食晚飯
最後佢地入左連鎖店 "笑笑"
唔懂日文怕溝通唔到嘅外地人,只能去嗰啲擺明坤遊客錢嘅食店
你入去"笑笑",當地人真係對你"笑笑",皆因又有人甘願被"坤"
哩間地道食店,只係睇佢門口嘅食物都已經覺得相當實惠
其實即使唔識日文,指手畫腳又或者寫漢字都一樣注文到啫
如果想食好野就總要踏出勇氣嘅一步,保守就永遠唔會有驚喜
白伽煎注文刺身定食,有吞拿魚+帶子刺身,都只係930日元
哩個價錢去"笑笑"又邊度得呢?!
本來白伽煎仲睇中左哩個蘋果餃子,不過最後都係食唔落咁多,所以無叫到
唯有有想像力幻想一下有蘋果肉嘅雞肉餃子會係咩味道呢?
會入廚嘅白伽煎係幻想到哩個味道,其實都唔會係有大驚喜
小店入面細細間,人客係滿座嘅,嗰頭有人客走,轉頭幾分鐘就有人坐落去
咁哩啲小店又無乜人客係磨爛蓆咁食完都唔願走
再加上哩間食店係食評網站有高評分嘅食店,有實力就有口碑
白伽煎嘅晚餐就係哩個,相當清淡
全份都食晒,唯獨中間嗰碗白色甜品,都唔知係咩野,黏黏地又粉粉地咁樣
唔好食就唔食,反正諗住返酒店食零食
白伽煎情有獨鍾厚薯片,再加上有4 種芝士嘅口味,一定要試啦
試完係超讚啦!
訂閱: 文章 (Atom)


text:
2006年7月29日 星期六
我幫我亨亨整咗個Blog呀!
我幫我亨亨整咗個Blog呀!
今晚同志雄出完街番嚟都成十二點幾啦!坐埋部電腦到,諗吓有咩搞,諗諗吓...不如幫志雄整個Blog囉!雖然唔知佢會唔會寫,不過~~就算攞嚟放吓相都好哎嘛!
搵搵搵...搵咗好耐先搵到幾幅Donald嘅Wallpaper,跟住自己又向Photoshop到執吓,唉!結果整完都唔夠靚唔要啦清清哋算啦!搞搞搞...咁就搞到e+成三點九啦!不過唔緊要,最緊要係希望佢聽日睇到會鍾意啦!
喂喂!鍾唔鍾意都要話比我知o家! (呢句係比我亨亨睇嘅)
2006年7月22日 星期六
我亨亨病咗呀!!
遊船河
我亨亨病咗呀!!
自從嗰日遊船河之後,我亨亨就病咗啦 唉!唔知點解每次佢唔舒服,我都會覺得好down o家!唔知係因為擔心哎,定係因為佢病咗,冇咁多精神同時間去陪我所以唔慣呢?不過~~我都明白病更係要多d時間休息o家啦!所以我就向呢到祝佢《早日康復》啦!
唉!唔知點解每次佢唔舒服,我都會覺得好down o家!唔知係因為擔心哎,定係因為佢病咗,冇咁多精神同時間去陪我所以唔慣呢?不過~~我都明白病更係要多d時間休息o家啦!所以我就向呢到祝佢《早日康復》啦!
2006年7月21日 星期五
遊船河
星期二嗰日我同志雄Join咗Matthew佢哋去遊船河,本來都諗住去唔成o家啦,因為之前幾日都係咁落雨
嗰日志雄同阿Dick釣咗成日,不過都係釣到三條魚毛同一條大約手板咁大嘅紅衫咋,結果都係放曬!唔緊要啦,搵日再釣過!
2006年7月18日 星期二
嘻嘻!平均分有94呀!
今日兩邊肩膀痛到呢!你哋知啦,我不嬲邊有拎咁多嘢o家!我係公主嚟o家嘛
重有一個紅咖哩牛仔粒雜菜煲~攞到90分,不過我就覺得個牛肉粒差dd
但係我會繼續努力o家!
2006年7月17日 星期一
嘻嘻!平均分有94呀!
哈!大家有冇發現到我今次用到gif. d公仔呀!哈哈!多得有個Blog fd *Monkey*教我咋!真係Thank you曬呀!我重會慢慢將向以前小花皇宮1搬過嚟d文章到,加番d新嘅公仔添!嘻嘻!好開心呀!
2006年7月15日 星期六
岩岩睇到呢篇嘢,我喊呀!個爸爸好可愛,又令人好感觸!
,離,死,別是生命中一個過程
的是…它不可能重來
的是…它不需要重來


text:
返咗香港都成幾星期,好似一直都無帶燒腩仔去過公園玩,主要原因當然係天氣太熱,熱到艾菲都唔願出門口,同好怕去到公園又中招畀蚊咬啦(今年已經畀D衰蚊咬到對腳花晒,都唔知D疤到出年退晒未>.<)﹗不過艾菲都知道小朋友係屬於公園嘅,尤其係燒腩仔呢D感觀特別敏感嘅小朋友,就更加應該多D去公園,多D接觸唔同嘅嘢去特訓吓,於是星期日行街路過葵芳新都會天台個公園,見無太陽直射又有D風唔太熱,就帶咗佢上去玩啦﹗
來咗呢個商場行街咁多年,艾菲都係第一次專登行上來公園,之前一直以為只係個普通小公園,點知來到先發現地方都幾大,同埋都叫做幾多嘢玩,基本樓梯,滑梯同轉轉轉玩意都有,只係小朋友入面有唔少數係講普通話呢一點扣咗分(唉...自由人家陣連葵芳都攻陷埋,我哋就來唔使出街啦).
經過多次嘅特訓之後,宜家已經愛上咗滑梯,仲要只揀呢條最高難度嘅旋轉滑梯玩.
燒腩仔自一歲開始去公園,唔願爬高,唔肯玩搖搖馬,唔鐘意玩滑梯,玩親韆鞦都爆喊,之前上幼潛時玩fitball練平衡,燒腩仔驚到掂都唔肯掂個波,又之前玩毛巾飛氊時都係勢死唔肯玩,幼潛老師已經提艾菲要特別注意佢D感觀,可能係比較敏感好怕D會搖嘅嘢,要多D帶佢去公園訓練,之後同老死Ice媽媽傾開先知Oscar哥哥都有類似問題,仲開始咗接受感覺統合嘅治療,艾菲見燒腩仔已經成功克服到滑梯,應該未嚴重到要接受治療,所以就拿拿聲同佢特訓埋其他嘢,見到呢到有D簡單D嘅爬高玩意,就拉燒腩仔去試,估唔到佢又忽然肯玩喎﹗仲鬼咁鐘意玩添﹗
難得呢到有底褲韆鞦玩,艾菲一來到已經決定就算佢爆喊都要捉佢上去玩,對上一次去荔枝角公園玩時都仲係喊住口上去,今次竟然奇蹟地超級順攤,乖乖地跟住艾菲排隊等玩,就算排隊期間見到其他小朋友玩吹泡泡,佢明明好想埋去拍泡泡,艾菲只係同佢講玩埋韆鞦先玩泡泡,佢都好合作無走咗去,全情表現期待同enjoy,雖然有幾次艾菲將佢推得高時都會話「唔使驚」(即係驚),但只要艾菲唔再將佢推得更高,佢都OK無再話驚,又成功挑戰一個項目,叻仔呀﹗
成功喺公園將燒腩仔D電放晒之後,佢話咁快就喺BB車到瞓著咗,等艾菲同米高可以拍吓拖行吓街,然後過咗去葵涌廣場行,果然見到呢把近期大熱嘅芭蕉扇(葵涌廣場出名係淘寶嘅現貨區,好多時艾菲想淘D嘢又驚實物唔OK,都會來呢到搵吓有無摸吓質地先淘),之前Ice媽媽借畀艾菲試玩時,艾菲已經想淘一把返來,淘寶賣緊五十幾蚊人仔一把(未計運費),呢到居然$70有交易(艾菲喺大埔見過賣$140﹗),即刻現貨成交啦﹗
(註:請認明共田牌方為正貨,艾菲見有好多雜嘜A貨會再賣平D,D鋪頭仲會好衰咁用個價錢牌遮住中間個logo等你望唔到係咩牌子,但Ice媽媽千叮萬囑話個摩打係有唔同,驚買咗A貨效果唔夠好同無咁襟用)
呢把芭蕉扇有咩咁勁?之唔係就係夠大風囉﹗聽講話叉夠電可以吹足六個鐘(用插頭orUSB叉電都得)﹗大家睇吓燒腩仔D頭髮,真係吹到勁飄逸飛起晒,就知佢嘅風力係超級強勁啦﹗kakaka...而佢另一賣點就係設計安全,就算燒腩仔D咁細隻嘅手指,都唔會篤到入去可以好放心咁畀佢拎住慢慢吹﹗宜家D天氣熱成咁,艾菲仲要成日陪燒腩仔周圍去放電,真係要放定一把喺媽媽袋到隨時拎出來用先掂呀﹗;P


text:
中環在線:全功能視像櫃員機首登場
有真人回覆 設於富邦灣仔分行
■視像櫃員機設於灣仔分行;圖為富邦香港執行副總裁葉嘉敏.
銀行界又有新玩意嘞,富邦銀行早前翻新灣仔分行,新增一個全港首創全功能嘅視像櫃員機(i-Teller),可以提錢存款,仲有位職員透過屏幕提供查詢服務.之不過,既
然去到分行可以搵真人幫手,點解要對住個屏幕呢?中環人嘅感覺都麻麻哋.
陸叔:好少落分行
剛離開渣打嘅「小飛俠」林燕玲(Ruby)聽到i-Teller,劈頭第一句就問:「同普通ATM有乜分別?」其實佢除咗現金提存,仲做到好多查詢服務,例如查詢滙率,息率,都有人即時答覆,理論上較為貼心.但Ruby話,𠵱家已經好少去銀行分行,通常使用網上銀行,所以呢,視像櫃員機與真人,對佢冇乜分別.
獨立股評人陳永陸(陸叔)貪得意,最初就話出咗會試嚇,過嚇癮,但諗多陣,佢發覺自己已經好少落分行,好少用ATM機,連現金都好少用,乜都係用信用卡,或者以易辦事搞掂,所以應該冇乜機會試咁話.
好多人又提到,東亞銀行(023)一早都有部i-Teller,不過東亞嗰部查詢性質居多,富邦嗰部就乜都做得,可惜富邦呢部i-Teller同銀行營業時間一樣,晚上都係冇得用.
富邦香港零售銀行部主管葉嘉敏(Carmen)話,正跟廠商NCR研究,希望銀行關門後,將佢變做一般ATM咁用,但暫時技術未得住.
至於可否24小時都有真人服務,富邦方面就話要跟金管局研究,因可能有保安問題.同埋佢話部機唔平,貴過ATM三成,但慳到成本,舖都可以租細啲.
李華華
mailto:LiWaWa@AppleDaily.com
李華華
LiWaWa@AppleDaily.com
中環在線 - 李華華 舊文


text:
Grato Image Workshop Ltd.
服務詳情
評語 提交評語
因為我預備自己婚禮嘅時候係想搵返一啲自己相熟嘅人,等自己舒服啲同自在啲,所以不論係婚禮場地,幫手嗰啲我都盡量搵返自己識嘅人去做.而且話晒結婚嗰日一定係見化妝師多過見其他人,我就一定要搵一個我好信得過嘅人去做,於是我好自然就決定要搵Grato Image Workshop(因為呢間公司就係我舊同事個家姐Holly開架).我又知道佢都有返開教會,會比較清楚教會婚禮大約係點同有咩要注意.可能因為我目標好明確,我都無去揀其他,決定好搵邊個就實行,都無再去試其他公司.
之後,我同我老公就上咗去搵佢幫我試下妝.我同我老公都係比較鐘意啲睇落自然嘅妝,怕啲太濃嘅妝會化到好似變咗另一個人咁.當時佢聽完之後都俾咗好多意見我哋,希望真係幫我哋化到一個最靚最啱嘅妝.雖然我哋聽完都係堅持想要自然啲,佢都好好心機幫我哋試妝,無話硬銷佢覺得好嗰一套俾我哋.我哋覺得佢真係會按住你嘅需要同心目中想要嘅去化呢一個妝.
咁當時我就記低咗佢俾我嘅一啲化妝advice,喺後來出去影2次prewedding嗰時試咗,覺得個效果好好,先知佢啲意見真係好寶貴!原來影相出黎同肉眼睇真係2件事黎,個妝濃啲影出黎個效果真係好好多.於是我就返去同佢講「我終於都明點解你都係想我化濃少少喇!」,所以最後我結婚嗰日個妝都唔係試妝嗰一個妝黎.其間我試裙都有影啲相send去俾佢睇吓,傾吓邊條裙應該襯咩髮型嗰啲,佢回覆都好快,又好認真幫我諗.之後我哋同佢開過會,我哋見佢除咗自己記低啲資料,仲喺電腦整咗個file.嗰個file save咗我之前send俾佢睇嗰啲衫,然後每套衫隔離就有佢自己mark低要幫我set咩髮型.而set髮型嗰個column度,就有我之前同佢傾時send過俾佢嘅相同埋佢要用咩顏色嘅花或髮飾之類幫我set嗰個頭啲details.成個表最邊仲有埋大約咩時間係著邊套衫.佢仲有send埋個file俾我,等我都可以知道到時自己要做啲咩.我見到佢呢個有晒相同字嘅file,真係好放心,因為佢真係好認真同已經有晒清晰嘅計劃!
Big day嗰日其實都好輕鬆,因為大家始終都已經識喇嘛.其實都唔止係佢啦,佢全個團隊都令我感覺好舒服,睇得出佢哋自己之間都合作得好好.不過我真係要講佢幫我化嗰個妝真係好犀利!佢啲裝備好齊全,我個粉底佢係用噴槍幫我上.嗰日我由斟茶嗰時已經開始喊,到喺教堂行禮喊得仲勁.我一路喊一路心諗「死啦!唔知個妝係咪已經溶晒!」,點知個妝仲係咁完整無缺,好似無事發生過咁.身邊啲人見到都覺得好神奇,佢哋見我喊到好似開咗水喉咁個妝都仲可以無事.另一樣我覺得佢真係化得好好嘅地方,就係佢幫我化出黎個樣喺勁自然,唔會變咗樣,完全睇得出係自己黎,好多謝佢.雖然佢用友情價收平咗我,但我覺得就算佢收返原價八千幾嘅話都一啲都唔貴!我有好幾個朋友見完我嗰日個妝之後,都黎問我哋攞咗佢嘅咭片同contact,都對我嗰個妝有好好嘅印象.
7000


text:
紅酒加相同份量的水, 加砂糖和蜜糖, 半枝肉桂, 檸檬皮和橙皮, 煮滾, 下已刨皮的梨, 慢火煮至梨夠淋.
一邊煮, 一邊聞到好香的紅酒加肉桂香味, 好想即刻倒來飲.
煮好後讓梨浸在紅酒汁裏雪過夜.
第二日食前才翻熱, 配雪糕食.
梨煮得唔夠軟身, 但有紅酒和肉桂味, 我覺得好正. 可惜Daddy一啲都唔欣賞, 話成碟最好味係嗰兩球雪糕.
紅酒汁應該再煮滾至變成濃糖水淋在梨上, 不過我就直接倒來飲, 味道好似mulled wine, 甜甜哋, 飲完成身暖笠笠. 諗下其實mulled wine 的做法都係差唔多啫, 早知加埋丁香就仲似.
佢令我諗起以前在英國成班學聚埋食聖誕大餐的情景, 好懷念!
當時成廿人一齊, 大家分工合作, 焗火雞, 煮brussel sprouts, 預備mulled wine, 記得我負責整roast potatoes.
大大隻火雞點解凍呢? 我哋住學校宿舍或租屋住, 要同人share雪柜, 冇可能將隻火雞放落雪柜下格嚟解凍. 所以我朋友就將隻火雞先放入大水桶裏, 再放在車尾箱, 用了三天時間來解凍, 諗番起都幾搞笑.
題外話:
啱啱個公司新來的清潔嬸嬸問我係咪本地人, 我答唔係, 佢話佢睇我都唔似. 哈, 乜我同啲波妹差咁遠咩? 佢其實都唔係第一個問, 有時坐的士坐lift都會俾人問, 就算我唔開口啲人都會知, 點解呢?


text:
(呢個就係書包櫃啦)
平時去育嬰園都係來去匆匆,今日我參加左育嬰園舉辦既免費活動 - 體能與遊戲工作坊&BB按摩班(因為吳爸爸長週唔可以同我一齊出席)~
家長們要除鞋著育嬰園提供既拖鞋,今日佢地徵用左向日葵組既課室,所以家長們就可以入到平時唔俾家長進入既地方啦~
(呢條走廊平時已經係家長止步架啦)
原來育嬰園每半年都有一個主題,9月至2月既主題係"體能與遊戲"~~首先由園長介紹下社會福利機構既SQS,之後就係一個powerpoint講下體能與遊戲對幼兒既重要...powerpoint入面用左育嬰園內平時小朋友活動既相片,各家長見到自己既仔女都會好興奮...估唔到Abby只係返左一個星期都出左一張相喎(張相我覺得影得囡囡好model呢...哈哈)姐姐話到畢業時就會有本相薄入番所有係育嬰園影既相俾家長架啦..(我好期待呢,相信一定好得意~)
(向日葵課室既一角 - 今期主題:聖誕節)
之後就係教家長們幾個親子遊戲,又教左兩首歌仔等我地番屋企同BB一齊唱,而且一邊唱一邊有動作呢~
(向日葵課室既一角 - 今期主題:生果)
終於到左我最期待既BB按摩班啦,本來佢地都打算俾我地同自己既BB一齊邊學邊做,不過因為天氣凍同埋最主要係之前有小朋友出水痘,因為未過隔離期,所以唔可以同BB一齊做~~
今次教左按摩手,腳,肚同埋心...都好容易,不過BB合唔合作俾你成功按摩就要試下先知啦~


text:
Friday, 14 November 2014
神奇的果皮水
食左西藥四日,睇左兩次醫生,包包嘅咳一啲好轉都無.也有在早上食余仁生猴棗末/散,但效果也不顯著.
唔想包包食太多藥,我立即上網search下有咩方法可以止咳.方法好多,其中一個係飲果皮水.果皮正氣,可止咳化痰,也健脾開胃,小朋友同孕婦都飲得.
我醒起99晒左好多果皮,用自己晒嘅果皮就放心好多了!
99年年都晒幾個"離"嘅果皮,足夠我地一家用成年架!
包包除了水,其他都唔肯飲,我唯有用果皮水開奶,其實味道不錯,一啲都唔澀.第一晚飲左之後,包包夜晚訓覺已經無咳,我都覺得好神奇!
當然並唔係一食就好,日間依然有咳,但配合西藥,連續幾天一日一支果皮水開奶,包包啲咳一日比一日好,幾日已經差不多好返晒,只係仲有少少痰.我都無再畀西藥包包食了.再加上99煲左雪梨川貝等等嘅滋潤湯水,包包好快就好返了.
雖然唔知係咪人人都work,但不得不share一下.用兩塊果皮,加兩大碗水,煲兩個鐘就得.(其實份量都好隨意)
包包豬病完之後瘦左好多呀 (>﹏<)
包包,你要身體健康呀~
18 comments:
好番就好喇! 包包會好快漲番架喇!ReplyDelete
我又唔覺得包包瘦左好多喎,可能本身佢塊面就係圓圓的吧ReplyDelete
我都聽人講過話果皮對咳有幫助,呢排燒腩仔D咳都係一直唔斷尾,我只係整咗川貝燉雪梨畀佢食咋,等我都試吓你呢個果皮水先ReplyDeleteReplies
你都試下,不過可能要飲幾日先好返Delete
咦,我都要試下呀咁,我地個個都咳到無朋友ReplyDeleteReplies
你果邊有無果皮架?要連續飲幾日喎!Delete
哎呀!包包病一病真係瘦左d,但依然好可愛!ReplyDelete
包包,加油!唔好再病病,要健康呀!:)Replies
多謝小高,希望唔好再病啦~Delete
好返就好喇! 好似真係瘦左啲啲喎...ReplyDelete
我都試過焗果皮水比tarebaby飲, 不過佢飲左一次就唔肯再飲啦...ReplyDeleteReplies
包包都唔肯飲,所以我用來開奶,佢就飲左都唔知!Delete
包包好返就好啦!!ReplyDelete
我都咳到甩肺,但無自家製果皮咁好彩呀~~


text:
地震後, 雖然知道機場會有好多趕回家既乘客, 但係我都係去博一博, 結果出奇地國泰COUNTER無MUD人, 因為班機要13個鐘頭後先起飛, 但係依然有地勤一直守候
其他AIRLINE COUNTERS都有好多乘客CHECK-IN
呢個東方航空COUNTER最多人
AIR CHINA
Asiana
好多班機都晚點
相對起東京市內貨架空空既便利店, 關門既食店, 羽田機場真係大滿足, 經過一晚無瞓, 又攰又不知所措, 仲唔擦番餐勁???
係機場終於可以瞓番一覺, 仲間唔時同入境處個職員吹水, 間唔時又問下京急個reception有無車去成田, 間唔時又同d friend傾下電話, 間唔時又同地勤吹下水, 又去d shop行下
然後見到好大班攝影隊係閘口度等人, 真係諗會唔會係佢地呢??? 咁當然唔係啦, 係韓國應援team
13個鐘不經不覺就過左, 番到黎固然開心, 但今日再睇d 日本既災情同海潚片段, 真係真係好心痛, 同埋佢地活係幅射污染既陰影下, 都唔明無線仲要搵d評論員批評日本政府既處理手法...... 唔該..... 你地比d解決方法人地啦, 你彈3彈4對件事都無幫助, 淨係死驚人地污染左你個國家, 睇見就勁嬲


text:
都話電視劇厲害 , 所以好想去雍正故居參觀 . 雍正未做皇帝前 , 就係住係雍和宮 , 一心以為個度好似故宮咁留住舊日既擺設 , 去到先知原來已成為一座廟 . 根據 93 年天書介紹 , 入場費係 5 人仔 , 護身符係 15 人仔 , 依加分別加到 35 人仔及 115 人仔 , 洗唔洗貴成咁 ! 我入去打左個轉就走 , 都無一個鐘 ...
見地圖寫國子監及孔廟係附近 , 就行左去睇下 ... 早知留返時間去頤和園仲好 . 之後去埋天安門廣場影左幾張相 .
國子監一帶成為一條文化街 , 但我真係唔知有咩好睇 ... ?
都未到十二點就返酒店攞行李 , 打算再到王府井買少少野及食午餐 . 三點未夠就入機場 , 以為北京好似香港咁好多 Duty 睇 , 結果當然令你失望 , 等左成兩個幾鐘先上機 , 返到香港 Delay 左少少 , 不過正如同事講 , 我又無駁機 , Delay 都唔關我事 , 見到一堆客趕住駁我地另一隻布吉機 , 真係替佢地急 , 直航真係好 !
我見最近好多航班都無餐食 , 一心以為要食曲奇 OR BUN , 有餐食真係好開心 !
咁就玩左三日兩夜 , 係依間公司唯一好就係有 5 套免費機票 . 我今次去北京所有野加埋都只係 HKD 1200 , 仲平過去澳門 . 我係唔做之前一定要用盡佢既福利 !


text:
嚟到Day 6 ,我哋o既行程係杭州!
呢個杭州行,發生咗好多插曲,其實都好烏龍,好突發,仲好驚嚇添呀!
話說喺編行程o既時候,我花咗好多時間喺世博遊方面,所以對杭州o既行程唔太在意!
而且我又諗杭州算係個大旅遊點,大不了咪去觀光資訊站找資料及地圖,事實上呢個諗法當然係死路一條啦!
結果出了車站就只得茫然!
找了很久也沒有找對合適的巴士站,又搵唔到觀光所問資料,結果在火車站來來回回好多次終於找到個啱o既巴士站!
正當我同朋友都好茫然咁望住個巴士路線圖,有位Auntie就主動走埋嚟幫我哋!
教我哋點搭車,而喺車上又好熱情咁介紹杭州,仲寫咗個行程俾我哋!
又陪我哋轉車!而成個車程入面,仲唔止一次有人搭訕咁教我哋點喺杭州玩!
喺轉第二程車嗰時,原本個Auntie突然消失咗,又突然出現咗另一個Auntie同我哋傾計,仲帶我哋行佢條村,還帶我哋去咗一間茶寶度品茶!
佢仲話如果要玩我哋個路線,佢條村係必經o架!
其實由第一個Auntie出現到而家,我都好驚咁覺得我哋可能已經受騙嘞!
但問題係我哋又真係唔識路喎,咁唯有跟佢哋行,自己小心啲啦!
相對我朋友,佢就隨還而安得多嘞!
幸好,其實到最後都無發生事,只係成個情況令我不自覺咁唔自在啫!
仲有o既係,第一個Auntie寫俾我哋嗰個行程,令我哋有啲匪夷所思啫!
佢寫o既行程,唔好話一半,連3分1我哋都行唔到!
都唔明個Auntie點認為我哋可以去哂咁多地方!
佢寫俾我哋o既行程係:喺玉泉下車轉K27,喺龍井茶室下車到九溪十八澗睇瀑布,然後到六和塔,錢塘江,再搭K4 / 504到蘇堤,再坐船到西湖三島四景,下岸到清波門,到清河坊吃小,再轉到火車站
但其實我哋只可以去到:喺玉泉下車轉K27,喺龍井茶室下車到九溪十八澗睇瀑布,再搭K4 / 504到蘇堤,再坐船到西湖,然後返火車站
Anyway,結果我哋跟住Auntie俾我哋o路線行.
沿路一片綠油油,的確是走得頗舒服的.
見到紀念館,梗係要念一念:大江東去浪淘盡,千古風流人物…………
不過都係嗰句啦,所有嘢都要俾錢,抵唔抵就真係見仁見智嘞!
如果係旅行到此一遊,我覺得都ok啦!唉……有時都唔可以諗得太多o既!
呢度已經係我哋喺杭州o既最後一站.
雖然只係嚟咗杭州一日,可以去o既地方唔係好多,但杭州都係一個好唔錯o既放假地方.
我都見唔少外國人嚟呢度渡假,可想已知呢度係咁適合放假呢!
所以朋友都話,如果可以的話,佢都會再嚟杭州玩咁話喎!
插曲二:
因為怕沒有票回上海,所以我哋在上海一早已買了回程火車票.
而我哋亦預了個多小時回火車站.
最初我哋係諗住喺斷橋開始,慢慢行回火車站,但行行下見有塞車,咁我哋咪決定搭巴士返火車站囉!
點知,我哋一等就等咗半個鐘!
到我哋真係上到巴士,唔單止無位,仲好迫添呀!巴士個車速又勁安全喎!再加上塞車.所以我幾驚趕唔到火車呀!
而且啲人又唔係咁好喎!係又逼,唔係又逼.我朋友見有人落車有位坐,咪諗住行過去囉!點知佢一坐咗上去,諗住同我講話有位,我都未開始行過去,個位已經俾人坐咗嘞!
嗰人仲問我哋係咪朋友,咁我朋友話係啦!點知佢話我動作實在太慢嘞!
誒!我哋兩個當堂呆咗!其實如果唔係佢擋住我,我都已經行咗我個朋友度啦,仲駛俾你窒?!
不過算啦,我都知啲同胞係咁o架嘞!
就係咁,我哋等吓車,又塞吓車,原本諗住有好多時間俾自己,結果我哋兩個到咗火車站要以9秒9咁衝到月台.
當我哋諗住跑去月台嗰時,見到唔止我哋一齊,原來仲有好多人同我哋一樣要趕火車,唔少仲要係外國人添.
但唔知點解,佢哋好似一啲唔急,仲可以慢慢行.
當我哋一上火車,其實已經開出嘞,真係有驚無險呀!
插曲三:
我哋上到火車,諗住搵返自己個位啦!但我哋又搵唔到,車又開嘞!
咁我哋咪諗住算囉,都係企一個鐘頭,我哋都ok o既!
點知,又係點知!有個男人問我哋係咪兩個,咁我哋話係啦!
佢竟然起身俾個位我同朋友坐喎!
但係個位明明唔係我哋嗰喎,不過都算啦,反正有位坐!
但坐坐下,我見個男人起身又俾其他人坐,根住嗰個人坐咗一陣又起身俾第二個坐.
我哋兩個先明白,其實佢哋個個都係無位坐o架!只係見有位就坐,到咁上下咯咪俾其他人坐囉!
唉!真係見識小呀!
返到上海,我哋去咗一個商場o既food court解決晚餐!


text:
唉, 近黎真係好煩.
曾經講過唔想好似alevel咁溫, 但係唔經唔覺, 又好似返返去條舊路咁. 唔想好似之前咁去背特定既equcation囉. okok, 就算係有d 式係明左個mechanism, 但係都係有好多係無講個原因, 到頭黎又係返返去死背.就好似alkene 加 OsO4 咁, 落NMO 到底係點解可以加到個O 去OsO3度呢? 唔知, 又好似搵唔到邊度先搵到答案咁.但係當花左時間去搵答案果陣, 人地又好似已經唔係睇緊e part, 唔經唔覺又lead behind左.
最大既問題係, 如果唔做question, 點先可以證明到你係已經識, 同埋已經對個topic係好熟呢? f5果陣就係以為自己已經熟個topic, 但係一到考試就死哂. 後尾果陣就用做pastpaper黎解決佢, 唔通上到大學都係要用做pastpaper黎ko佢? 無其他方法? 咁樣好似畫左條界比自己咁, 限制左自己要知邊d, 唔洗知邊d, 咁樣真係好?
唉, 睇黎33/50對我既打擊真係好大, 明明我覺得係識哂架wor, 點解會33/50 ? 我都睇過幾本書架wor, d機制我都幾熟架wor, 點解都係會得33分.... 雖然我成日話don't care much about the score, don't care much about the honor, 但係見到below mean, 個心點都唔好受.
我真係差過其他人?


text:
upload唔到相...咁就等我打多d唔洗相既blog啦
喺英國住既話,嚟到好緊要要做既事就係去附近既clinic登記!
National Health Service (NHS)似hk既醫管局咁(上nhs既網頁到搵邊個clinic近你)
基本上有咩問題上NHS既網頁都會答到
登記時唔需要任何身份證明文件(我都覺得奇怪...但我就咁填咗張FORM就上咗佢地個SYSTEM! 英國係無身份證架!要證明身份,就要用PASSPORT/車牌)
GP = General Practice 係你既家庭醫生, 以後你既一家都會係跟呢個醫生
0-16歲(唔記得係16定18)既人睇醫生同攞葯+睇牙醫都係唔洗錢既
有咗bb到bb出世後一年睇醫生同攞葯+睇牙醫又係唔洗錢既,仲有好似65歲以上都係有呢個福利
所以我嚟咗英國咁多年,咁耐...睇咗咁多次醫生,一次錢都未畀過!
一般要睇醫生既話,就要畀6磅幾(無記錯既話)
呢到睇醫生全部都係要預約架(打電話去clinic到book)
而且佢地好重時間,好少人會遲到架!因為睇醫生都係正苦錢,book間又無到即係浪費公帑!
呢到好少好少人睇私家架,我無一個朋友係睇私家,同香港真係好唔同呢!
睇得私家既,真係要好有好有米既人先會睇架!
我喺英國生咗兩胎,兩胎都係正苦生,服務好好:)好過香港好多!
我遲d打篇有關香港同英國生bb既分別畀大家睇下:)
好啦...登記咗GP後,佢地會主動聯絡HEALTH VISITORS
health visitors係會跟進0-5歲既小朋友成長,會畀一紅簿仔你記錄小朋友既生長歷程
如果bb喺英國出世,health visitor會喺你出院後幾日內去你屋企睇你,有d好既health visitors會幫你做少少家務,幫輕下你呢(我聽返嚟架咋!)
係新手媽咪既,佢地會喺bb出世後連續幾日都會嚟睇你.睇下你餵奶,bb瞓覺各方面有無問題.無既話之後就要你自己帶bb返健康院做檢查啦
如果小朋友啱啱先嚟英國,登記咗後,health visitor都會聯絡你,會安排小朋友補打返無打既針(英國同香港打既針係有少少唔同架),夠歲數仲會安排check up
如果你係好似我之前咁大住個肚嚟英國既話,登記完咗會有midwife聯絡你,同你做各種產前檢查.喺英國懷孕其間無咩問題既,佢地只會照兩次超聲波, 一次喺10 星期,第二次喺20星期(可以測埋bb性別) midwife好多產前資訊你,包括一本nhs講懷孕過程既書同產前班,產前yoga班等等.
我產前參加咗midwife攪既產前班,識到一班準媽咪
產後參加咗health visitor攪既breastfeeding group(喺英國絕大部份既人都係餵母乳,同hk真係差好遠好遠!我識十幾個媽咪,只有兩個係餵奶粉!),又識到一班媽咪.我地到而家仲有見面架!
我覺得呢到睇e生可靠好多呢!唔似hk d c+咁成日要你返去覆診!>.<


text:
2013.8.25
終於去到水口摸蜆喇!!
呢個摸蜆團由7月頭攪到8月尾終於成行
因為我地都係第一次去摸蜆所以我上網睇左好多有得摸蜆既地方
最終選擇左水口~~~
因為見到佢有間士多可以借工具, 好方便!
約左1:30係東涌等, 之後梗係係taste買下野食同埋野飲喇!
跟住就去巴士總站個度排11號去大澳既, 中途會經水口架!
同司機講水口村鄉公所落車就得架, 不過我覺得水口村公廁個位近d!
另外仲有一架去大佛既車都經水口架, 不過就貴d!
11號我地等左差唔多1個鐘先上到車, 因為星期日好多人去摸蜆呀!
好彩巴士公司安排d車都幾密, 唔係真係15mins先有一架!
等巴士時影下相先!
好快, 我諗半個鐘度就到喇
左手邊會見到有間花園屋既士多, 就係e度租工具就得喇
$15份, 包張椅, 爬爬同埋個樽
我地6個人租左3set, $45 + $200按金 full day
租齊野出發...行大約10-15mins就會到泥灘喇
影張5人合照先!
睇下幾多人!
我地係好型既村姑haha
我地6個首先用爬爬開始~~~
之後我就覺得用手仲好...好易摸到!
不過就真係要小心喇, 因為會不停比其實野介親
我臨走個時就介到即刻流血, 嚇死我!
朋友摸到幾粒大野!!!
摸左2個幾鐘既收獲!
呢d係我既收獲, 將d細細粒既bb夜番去, 希望下次見到你地會大個仔喇
摸完影下相就走人lu~
花園屋好好會提供水比遊人沖腳, 因為係泥灘個邊好似要比錢先可以沖架!
同埋可以比錢佢地幫手炒左d蜆黎食, 佢地仲有得bbq, 不過位唔多記得book位呀!
今日最lucky係走個時去toilet換完衫就有架吉既11號係水口村接人走!!!
太好喇, 本身都擔心係大澳開出連位都冇得企, 而家仲有位坐, 舒服晒
超級好天同好玩既一日


text:
2010年1月12日
中天
再論香港人口密度上文筆者鼓吹香港應繼續實施高密度發展模式,以便保存所謂「臨界量」的各種土地用途,喺本港有限嘅土地面積中,製造最多功能及活動嘅空間.
有人問,咁到底香港又點逼法呢?呢個係一個話難唔難,話易唔易嘅問題,因為喺密度上嚟講,有好多種唔同嘅定義,單單喺城市人口密度上都有好幾個唔同層次排名,喺度不如與各位分析一下.
一,城市小區密度
從城市人口密度計算,香港原來根本就唔入流!以全球計算,首三名畀印度城市(孟買Marine Lines及蘇拉特的Anjana 和Karanj)攞晒,但澳門卻意外地入咗第五位!跟住除咗馬尼拉打入第八之外,幾乎畀印度同孟加拉城市包辦;而且喺頭位嗰幾個區份嘅人口密度比排名二十五嘅香港觀塘(每平方公里五萬一人)多成倍有凸.至於中國大陸,則有上海黃浦入圍第三十五位.有關排名顯示喺市區內嘅密度愈高,通常代表生活環境愈壞.觀 塘所以入圍,當然絕非佢係咩嘢「傳統豪宅」地段,而係市建局要大刀闊斧重建的舊區.
二,城市密度
呢個係最通用嘅人口密度單位,理論上更能反映一個城市嘅整體經濟能力同資源分配(包括人力資源).喺呢度,香港其實一啲都唔人煙稠密,因為我哋連五十大都唔入,印度,孟加拉同菲律賓再度稱霸,頭二十位佔去十六位之多.最大嘅「驚奇」可能係巴黎,竟然進入三十一名位;澳門則屈居四十位.人口稠密嘅中國則無一城市上榜.睇嚟我哋要將個網放得再大啲先可以.
三,都會群密度
都會群嘅概念係一個核心都市同佢嘅「影響範圍」內的其他城市所組成嘅經濟體系.我哋仍然用維基百科上的排名榜,今次香港 ── 深圳被組成一體並排名第七,亦係較發達都會群中最人口稠密嘅一個,高於東京(第八位),上海(十一位),以及倫敦(十八位)同紐約(十九位)等大型金融中 心.
由呢處可以睇到,香港要喺世界舞台上佔一角色,實在須要加大自己嘅腹地,因為空間愈大,所容納嘅經濟活動就愈多,亦同時更能減低營商嘅土地成本.即係話,除非香港減少本土人口(不智也!),要向其他國際都會嘅人口密度看齊嘅話,特區政府唔單止要填多啲海(譬如喺新界西接近深圳嘅後海,既較低生態價值又接近自己天然嘅衛星城市),仲應該盡快鼓勵深圳加入好多其他中國城市正爭個不亦樂乎嘅擴市遊戲(如廣州「吞食」佛山,白雲,增城等小城及縣市以壯大自己嘅實力一樣),咁樣將來港深融合之時,仲有更大嘅備用空間可用.
四,行政區域密度
呢個關乎主權或獨立行政個體嘅人口密度,被各前殖民地佔去首二十名.香港作為一個特區,名次再度升到第四位.相比之下,人多大國如印度同中國,反而跌到三十二名和七十八名之遙.既然香港已非一個獨立經濟體系,而愈嚟愈同中國融為一體,所以呢個排名反而唔太重要.
以上數據應該幫大家更清晰認識到我哋經濟模式及未來發展嘅方向.
可以話,高密度並非高收入同高效率嘅原因,但係喺香港呢個制度下,我哋嘅高密度模式卻發揮咗驚人嘅經濟威力.呢個互補優勢實在有需要繼續發揚光大■
中天
letstalkproperty@gmail.com


text:
喺雪山玩完雪 我地落返去睇冰洞
哇 裡頭唔係好凍架咋
淨係得白雪雪嘅山洞
每行一步都要小心
有d遊客跣親撞到流血tim
仲要好難先發現一個
出返去就去行精品店
呢隻瑞士牛牛好得意呀
好想買返去比曾小b 夠晒浮誇
另外好多嚟到瑞士必買嘅牛鈴
但呢度貴好多架
我地之後先再買
今日大家可以對住個雪山食飯
人生一大樂事
出面真係好靚呀
喺掛衫嘅地方有個超大牛鈴
仲要可以噹噹發聲架
今日呢餐食瑞士雞翼同腸腸
呢度無論跟團定自遊行都會嚟呢度食
因為冇得揀嘛
哈哈 個個大多數都會喺呢間餐聽吃飯lu
個個嚟到鐵力士雪山都會做一件事
cher~~~ 都唔係平過香港好多啫
喺度食雪糕 hehe
杯movenpick 平就唔平太多
但真係好食過香港嘅
呢度樓梯仲有好多睇風景睇
有影樓可以影返輯傳統瑞士衣飾相
我地叫做登上瑞士其中一個雪山
其實呢度仲有好多山峰可以睇到好靚嘅風景
例如難d去嘅少女峰 有成5000幾meter架 仲有聖女峰....
唔啱我上住咯 事關今次上鐵力士
我都已經喺餐廳暈左幾秒 嚇死mami同牛扒姐姐
而mami都有少少高山反應
好彩大家落返去都冇事啫
風景同今朝嘅已經好唔同
依家仲清d 太陽曬落d草深色d
冇今朝咁青咯
仲有牛牛呀
嚟到呢度 聽到好清脆嘅牛鈴聲


text:
喺屋企打邊爐,鍋底都可以有好多花款,好似蘿蔔魚湯,番茄牛肋骨湯,大豆芽豬骨湯,椰汁紅咖哩,冬蔭功湯底等等.不過講到自己最拿手,同埋最鍾意嘅,就一定係花雕鍋底嘞.呢個湯底一都唔難整,而且好好味,配海產(尤其是貝類)真係一流.所謂獨食唔肥,就等我同大家分享吓呢個花雕鍋嘅獨門秘方啦.
首先,準備以下材料:
薑 - 切片
乾蔥 - 切片
蒜頭 - 切片
火腿 - 金華火腿或雲腿,切片
淮山
杞子
圓肉
當歸
花雕 - 起碼一碗
雞湯 - 當然可以自己買隻雞煲湯,不過我比較懶,會用現成,以前用開屎雲生,呢排轉咗用膿湯寶,貪佢儲存方便
而家可以開始嘞,先燒熱少少油,爆香薑,乾蔥,蒜頭,同埋火腿.跟住倒花雕落去,滾起之後落埋雞湯同其他配料就得嘞,係咪好易整呢?
搞掂咗個湯底,跟住就要準備另外一樣好緊要嘅,就係豉油嘞.求其倒生抽落隻豉油碟度就絕對係功虧一簣,要用埋我嘅秘製蒜茸辣椒豉油先算完美.話就話係秘製,其實都好易整架.首先將魚露溝蒸魚豉油,比例悉隨尊便,睇吓你想甜定鹹.另外用隻碗仔裝住蒜茸,蔥茸,同埋指天椒碎,淋滾油落去,撈埋魚露豉油就大功告成嘞.
個湯底我唔會打一次就倒,通常會用多一次.再用嘅時候,只要加水同埋花雕就得,如果唔夠味就可以落多粒膿湯寶同幾塊當歸.用過一次嘅鍋底會有一層泡,唔係咁好睇,自己喺屋企打就冇所謂啦.不過個湯底最多只可以用兩次,因為打完兩次之後,味道會變得好複雜,失去咗原來嘅個性!


text:
對住鏡頭居然沒怯場, 都算對答如流哩.
講番噚日冬至, 補祝大家冬至快樂!
星期一先醒起第二日係冬至, 乜準備都冇. 嗰晚想去超市買隻雞, 但隻隻都皮包骨又唔新鮮, 於是今年冬至冇食雞.
噚日朝早返工前同姐姐講冬至, 求其拎起本節慶食譜, 叫佢煲花膠湯, 其他佢自己決定.
七點返到屋企, 佢已經煮好晒. 全自動波, 扢雪柜存貨都煮到三餸一湯, 勁呀!
花膠豬腱湯
酸甜石斑
鮑貝扒時蔬
蒜蓉粉絲蒸蝦
佢落咗好多粉絲, 好似粉絲蝦煲. 食譜書其實係蒜蓉帶子蒸粉皮, 屋企粉皮帶子都欠奉, 佢就自己改成粉絲同蝦.
撇開賣相, 全部都幾好食架.
佢一個人湊兩個細路, 仲咁俾心機煮餐冬至飯, 真係抵錫, 換轉係我, 都可能做唔到. 飯後當然仲有應節既湯圓, 但太飽, 毎人求其食一粒, 意思意思就算.
同場加映藍莓撻. 撻殼係星期日晚焗, 再掃一層朱古力, 放雪柜等朱古力硬番. 星期一晚出咗街, 所以噚晚先埋尾. 仔仔唔鐘意食吉士醬, 所以只係淡忌廉加糖打起做餡. 仔仔當啲忌廉做雪糕, 即刻話要食, 於是快手快腳咁帮我將啲藍莓放上面, 所以個個撻都唔同樣, 有啲得一粒, 有啲又好多粒.
呢三個係比較似啲樣既. 兩個仔仔都好鐘意食, 不過我覺得今次啲藍莓太熟太甜, 冇咁好味, 如果酸番少少, 整體味道會balance 啲. 新買嗰樽鏡面終於開張, 掃層鏡面影相都靚啲.


text:
六八事件
離開烏節路 我地向克拉碼頭進發
嗰邊有好多酒吧架 係新加坡一好熱鬧嘅夜市
突然 大家都望上天空 好lucky呀! 見到新加坡嘅國家空中匯演嘅綵排
幾多酒吧 每間酒吧都有唔同嘅特色架!
當中 最有特色最 最受後生仔歡迎嘅係The Clinic
成間酒吧都佈置成診所咁 坐嘅凳係輪椅 飲嘅係test tube 燈嚟講都係手術燈
Clarke Quay 有地鐵到架 自遊行一定要夜晚嚟玩下
呢間The Forbidden city係好多東南亞菜式食架
好喇 我地去坐singapore river cruise
大家都上船搵個位先 真係好感恩我地呢幾日完全冇落過雨 天氣好好 唔太熱 亦唔曬呢
出發喇 原來新加坡真係係好細
沿途風景都好靚 我好比心機周圍欣賞
媽咪指比我睇 嗰度係金沙酒店
哇 成隻船船喺幢大廈度喎 媽咪話下次等曾小b出世 自由遊去住嗰度呀 今次唔去動物園都係等埋曾小b先去呢
好多白色橋 好靚 好似去左歐洲咁
見到榴槤地標 Esplanade喇
最後 臨落船 我地見到喇
全個trip最想見嘅真身 魚尾獅像
非常感恩 我地去之前一星期啱啱維修完 (之前被雷電擊中 要住酒店 ) !!! 如果我地再早d嚟都見唔到佢呀!!! 媽咪同團友係咁話好彩好彩
嚟到新加坡 一定要同佢合照嘛
姐姐仲話我地非常lucky 因為個像整返好到依家 今日係第一日噴返水咋!!!
琴日嚟都係冇水噴呢
感恩.....


text:
亞美尼亞
亞美尼亞(英文:Armenia;亞美尼亞話:Հայաստան,Hayastan),全名亞美尼亞共和國(英文:Republic of Armenia;亞美尼亞話:Հայաստանի Հանրապետություն;Hayastani Hanrapetutyun,1991年9月21號—)係一個位於歐亞交界,高加索地區嘅山區小國,亦係喺蘇聯瓦解之後獨立而出嘅好多共和國之一,首都為埃里溫.
亞美尼亞係個內陸國家,大部分國民信基督教,但因為周圍畀伊斯蘭教國家包圍,再加上同鄰國之間嘅國界爭議,所以就成為高加索地區動盪不安嘅火藥庫.
西臨土耳其,北有格魯吉亞,亞美尼亞同東邊鄰國阿塞拜疆一直因為領土爭議而唔合,除咗亞美尼亞南部領土將阿塞拜疆嘅納希契凡自治共和國(Naxçıvan Muxtar Respublikası,或稱Naxçivan)同阿塞拜疆本土一分為二外,亞美尼亞長期以來一直宣稱阿塞拜疆西南部嘅納戈爾諾-卡拉巴赫飛地(Dağlıq Qarabağ 或,境內大多數居民為信奉基督教嘅亞美尼亞人)係亞美尼亞領土嘅一部份,並且支持當地嘅叛軍同阿塞拜疆政府對抗.噉嘅做法導致鄰國嘅土耳其同阿塞拜疆因此將通往亞美尼亞嘅鐵路同輸油管完全封鎖,令本身資源已經唔係好充足嘅亞美尼亞,變得更加貧困.
因為小高加索山橫貫,境內地形崎嶇嘅亞美尼亞,相傳係舊約聖經中諾亞方舟喺大洪水退卻後著陸抵達之處(傳說中諾亞方舟停喺亞拉拉特山上,呢座山位於今日亞美尼亞同土耳其邊境,最高峰喺土耳其境內),甚至有講法認為亞美尼亞嘅首都埃里溫就係由諾亞本人建立嘅城市.傳說嘅真假或者唔容易查證,但係亞美尼亞嘅確係世界上第一國將基督教列為國教,佢嘅歷史可以追溯到4世紀,並且喺之後嘅一千年間一直以獨立國家嘅型態存在,並無因為羅馬人,波斯人同蒙古人嘅侵略而消失.16世紀中期,亞美尼亞畀伊朗同奧斯曼帝國瓜分,1805年~1828年,東亞美尼亞併入俄國,西亞美尼亞依然屬於土耳其.第一次世界大戰期間,幾十萬亞美尼亞人慘遭奧斯曼土耳其帝國屠殺.1920年,亞美尼亞蘇維埃社會主義共和國成立,1922年,亞美尼亞加入外高加索聯邦蘇維埃社會主義共和國,成為蘇聯加盟共和國下面嘅一個自治共和國,1936年,成為蘇聯直轄嘅加盟共和國.1991年蘇聯解體,亞美尼亞獨立.
亞美尼亞嘅主要經濟來源係農牧業,其中農業生產只集中喺首都附近嘅低地地帶.1988年亞美尼亞發生咗一場毀滅性嘅大地震,造成25,000人死亡,無數建設毀壞,再加上同年納戈爾諾-卡拉巴赫地區爆發衝突,更顯得雪上加霜.


text:
December 24, 2010
朝早起身緊係去浸下個私人風呂, 唔好徙嘛, 浸完佢地先起身
細佬尋晚開始有少少發燒, 今早退了, 但返到京都又再燒, 所以明天的行程要稍作更改
早餐時間
嬸嬸一見到細佬就問佢好番未, 但見佢係房間走來走去, 應該唔算大問題
老公好努力清理抬上的食物
食完早餐休息一陣又去浸過, 大仔話呢個風呂好正, 好好玩
要走喇, 細佬個樣好似好唔捨得
落到大堂, 又見到尋日同我地上房的黑衫叔叔, 佢識講少許英文, 仲叫我地出去個花園睇下
我同大仔就出去影相, 返入去就見到細佬有個小禮物(匙扣), 原來黑衫叔叔送的
尋日幫手搬行李落車個黑衫叔叔又出現, 今日幫手搬番d野上車, 當然佢地又係等我地架車走左先離開
離開美松就出發去福井県児童科学館「エンゼルランドふくい」 (Tel: 0776-51-8000), 大約25分鐘
途中有個位要停低讓火車行先
到達児童科学館時細佬訓左, 可能今朝太早起身, 於是老公就係車陪佢而我就同大仔入科学館, 一落車超大風, 所以我地係跑入去架
如果只去展示area, 大人只係需要Yen 100, 小朋友係免費的
Sound wheel
Space Robot
Space Suit, 扮太空人
仲有其他展品, 下編再講....


text:
上星期日小檬同妹妹豬同啲小朋友一齊去咗假日農場玩!
因為要團體先可以去玩,多謝晉媽成為團長,幫我們安排好哂!
@80
秋高氣爽,應該要改口,而家嘅秋天真係仲係好熱吓.
我哋遲左少少出門口,好在都好順利搵到呢個假日農場.
我哋嘅到達時間就係妹妹豬食同午睡時間,喺車唔耐煩.
落左車已經樹熊上身,爸爸泊車,姐姐拎住一袋二袋,
好在撞到小寶媽幫我拖住小檬,又好在小檬逢人跟!
等爸爸之際,小檬玩吓吊床先
多謝小寶媽幫我哋噴蚊怕水,抱住隻樹熊妹妹媽媽我咩都做唔到,
一袋二袋嘅我哋要先安頓好啲袋,
又片片又衫仔,又零食,又粉粉(已經冇帶奶喇)
湊個多細嘅啲物品真係多好多.
小檬就喺呢到拉吓車
之後就去咗餵兔仔
呢期唔識咩事,成日叉腰
成班小朋友好似釣魚咁
大爺咬住個包!
餵兔仔好似釣魚咁
又叉
小檬都成功將食物放到兔仔口到
大爺:等本大爺示範啦!!
妹妹豬就唔係好敢餵
一見到兔仔食,就走開添
呢個小朋友就繼續餵,今次買左個竹殲吉蘿蔔
($20一舊,好貴!)
搣咗一舊仔比妹妹,又肯餵喎
專心嘅男士真係好吸收, 姨姨忍唔住要影低佢地
兩兄妹唯一合照
之後就餵山羊
山羊位置好多蚊
我都好驚啲小朋友被餵蚊.
快快手就餵完走
呢班山羊比較兇猛..我都有啲驚
之後啲刺激嘅sir遊戲就開始 (1:00~3:00)
我同小檬食左半個麵包,小小水果之後就去玩.
妹妹豬個樣已經極度瞓.姐姐喺樹蔭吓終於將佢搖暈.
又要同姐姐返去有蓋嘅地方等妹妹豬瞓.
排咗15分鐘左右
終於到喇...水桶滑梯
多謝晉媽幫我影呢張相
放大小檬個表情嚟睇,應該有啲驚
佢玩完話話好驚 不過又好好玩喎.
到呢個飛氈喇~媽媽同佢玩
好玩呀...飛咁快就落到黎
爸爸抱住玩
排隊玩空中韆鞦
小檬先飛,
我同大爺就喺後面等.
我哋join咗個一拍一攝套餐,由小檬爸同K姨姨主理
之前喺PH玩,請融融食左檸檬嘅小檬,
同佢玩氹氹轉嘅時間,終於氹返佢喇!
唔知講左啲咩,融融笑到掩哂咀
笑得幾開心!
是日冇咩機會影相,唯又捉住燒腩仔自拍..
笑~
嬲~
點解你兩個都係笑嘅?
歡樂嘅時光走得特別快,又係時候同啲小朋友講再見!
再一次多謝晉媽嘅安排
同咁多位小朋友同EE叔叔同
小檬&妹妹豬玩~


text:
第十五天
又一個美麗早上,可以用一句歌詞形容當時心情,「藍藍天空高掛我的夢」,同一個天空竟然可以有咁大分別!去到雲南之前好多時都係見住灰朦朦天氣,就算藍天都未見過呢種藍,來到麗江我先真正認識真實既「藍天」
一早起來已經陽光普照,前一晚要趕去機埸所以冇教好訓,今日可以訓到夠,想幾時起身就幾時起身
大大個太陽曬到入客棧,今日又一個陽光燦爛既好日子;係古城玩埋今日,明天就可以諗下去邊道玩啦,去香格里拉?明永冰川?雨崩?好多好多地方可以去,道道都咁靚好難揀tim
拎左包成都買既薯片出來,嘩...漲到就快爆開,呢個就係高原同平地氣壓高低既分別(電視做緊喜洋洋,掛住睇唔想出去@@)
雖然唔想出去,但點都要去食野既,已經差唔多到午餐時間;係小巷發現左間有米線食既小店,今日繼續食米線
我既酸辣米線,酸酸地辣辣地,岩晒我口味
雲南美食偏向辣,但只係辣唔似四川美食辣中帶麻,我都算食得少少辣所以雲南美食好岩我口味
朋友想食得清啖一啲叫左清湯米線
但我諗來諗去都諗唔起,點解呢餐會出現第三碗米線?完全冇印象
又係古城四圍走,唔需要做啲咩,只係隨便走走已經心情愉快
又再去到大水車對出廣場
天氣實在太好;順路去左大水車對出既「阿拉丁旅遊」,睇下有冇地方岩玩;基本上所有地方都想去,但就要慢慢諗下自己去好還是跟團去好呢?
由東門附近離開左古城;好多人都鐘意係麗江踩單車,可惜當時唔知道踩單車又方便又好玩,所以諗都冇諗過...
由東門小巷再次進入古城
去到古城東面大街「五一街」,有好多店鋪﹑客棧,但人流同「七一街」比真係差天共地
職員多過遊人
成日就係咁四圍行下八卦下,時間好快過
嘩...
好似好危險丫
行行下又返到七一街呢邊既木府
木府對出
來到木府呢邊就係為左搵呢間米線小店;米線店由客棧老闆娘推介,話一定比琴晚個間正宗同好食,既然老闆娘都咁講就一於去試試
過橋米線有平有貴,叫左一個最平既十蚊同貴少少既三十蚊,睇下有咩分別
平與貴分別就係平既少啲餸貴既多啲餸;近個兩碟係屬於三十蚊,遠個碟就係十蚊
我都係想食米線,多餸少餸冇咩所謂,所以食個平既就ok;米線最重要都係米線本身同湯底,只要湯底正米線好食就算冇配料都一樣好好食
倒晒啲野落去兩碗都冇咩分別,係唔係分唔到邊碗打邊碗呢?
仲有個小小氣鍋雞,一餐豐富又好味既過橋米線完成
呢餐米線比起琴晚真係好食好多,味道好難形容,總之就好好食啦,哈哈^^而且呢間仲係廣東人經營,溝通冇難度
食飽後繼續四處遊走
行行下見到有山路就上山啦,山上可以見到古城全景,聽聞風景幾靚
不過冇影到古城出來,返而影左麗江新城......
落返山,又再次到訪四方街
同夜晚一樣,四方街上有納西人跳舞,唔知佢地真係咁鐘意跳舞,定只係表演比遊客睇呢?不過熱鬧程度同夜晚差好遠,只係得佢地跳好少其他人加入
仲有得騎馬仔
大家都好努力洗野
麗江古城好多地方都行過,而家就去未到過既南面
南面真係冇幾多遊客到,住係道既睇落似係當地人,唔知係唔係因為呢邊有間小學,所以街上有好多小朋友,如果想睇古城原始一面可以來呢道,比起五光十色既四方街呢道別有一番風味
所有店鋪都冇開門,冇人流真係好難做到生意
三眼井仲係居民取水用水既地方,最上既井可以取水食用,中間可以用來洗菜,而最下就係用來洗衫,咁就可以保證食用水一定係最乾淨
行行下經過唔少餐廳,不過時間尚早未見有人食飯
餐廳設計好有特色,我相信夜晚係道食野應該幾舒服
好多菜,呢道應該主要係食臘排骨或者牦牛火鍋
今日好快就返到客棧休息,預備聽日早上出發去香格里拉;不過好可惜,明天因為突如其來既事所以唔可以順利出發,冇辦法啦天意如此冇得去lu
第十六天
一覺醒來聽到出面有聲,心諗唔係咁唔好彩冬天都落雨掛?
即刻打開窗望望,又好似係又好似唔係?
嘩...唔係落雨係落雪先岩
第一次見到落雪咋,可以想像一個人第一次睇到落雪係有幾咁開心,即刻跑左出去睇落雪
溫度凍左好多,但無阻睇雪心情,飄雪下既麗江古城比平時更吸引,有白雪點綴一下古城更有古城感覺,有種講唔出既味道,總之就好靚啦
除左我地,老闆﹑老闆娘都出來睇雪影相,老闆娘話麗江好少落雪,每幾年先有一次,所以見到落雪真係好好彩,唔知係唔係真既呢?我又好似真係未睇過有遊記﹑朋友影到麗江落雪既相,哈哈^^無論點都好,可以見到落雪已經好好好好好開心啦,真係喜出望外,之前完全冇諗過
雪好快就落完,要把握時間襯未溶雪之前影低雪景,手快有手慢冇
屋頂仲冇少少雪
雪 好快已經溶得七七八八,呢場雪突如其來既雪帶黎一個美麗古城,但亦帶來一個壞消息,「前往香格里拉既路被大雪覆蓋,暫時不能通車」!今日唔可以如期出發去 香格里拉啦!失望係有少少,但可以見到落雪更多既係開心而唔係失望,香格里拉將來隨時可以去,麗江落雪係可遇不可求,當然係落雪重要啲啦
過左一陣雪已經溶晒,古城回復原來面貌,南門依舊寧靜;今日先來到麗江既遊人就無緣見到一個雪中古城
琴日經過個道真係有好多臘排骨食,我都有啲心思思想食tim,食臘排骨當然要去最出名既象山市場;而家咁早都係唔適合食臘排骨,先去搵其他野食
食過返尋味,去返琴日食過既米線店食過橋米線
一碗美味既過橋米線又完成啦
今日加餸,叫多個麗江好出名既pizza(應該叫麗江粑粑先岩),甜甜地幾好食;除左麗江粑粑,雲南好多地方都有出名既粑粑,官渡粑粑﹑喜洲粑粑等等
食飽後又繼續遊走古城,已經行左兩日其實都唔知去邊好......
見到咩就睇咩啦!來到麗江第一日要睇住地圖行,而家古城已經行到熟晒,地圖都唔洗拎完全唔怕行錯路
有趣既東巴文字
流水川流不息
朝早先落雪,下午就藍天白雲陽光普照,高原上天氣就係可以有咁大變化
呢間就係第一晚食個間難食米線
掛滿好多人願望與祝福
遠望玉龍雪山,山頂上天氣好似唔係咁好bor?
玉龍雪山越睇越靚,只可惜上山費用太高,只可遠觀而不可接近......
山上有個亭,唔知點上去呢?由上向下望麗江風景一定好靚
行行下就去左古城入面既忠義市場;忠義市場係一個地道街市,咁就乘機八卦一下當地有啲咩賣
有好多種類水果,發覺呢道好多地方都有士多啤梨賣,麗江都有出產士多啤梨?
新鮮蔬菜
又有好多肉類
忠義市場好大,有室內亦都有室外
除左有野賣,仲有好多又平又抵食既食店,但岩岩食完野冇耐就唔咁早開餐啦
離開忠義市場,行行下就出到古城之外;呢幾日習慣左古城生活,突然見到又巴士又快餐店,感覺怪怪地...現代與古代生活只係一街之隔,行過一條馬路就要從夢幻返到現實......
既然回到現實世界,就做啲現代人先會做既野,就係去超級市場掃貨,搬左大量水﹑零食返客棧
今日冇地方想去,下午留係客棧同狗仔玩下,睇下電視,慢慢享受下一個悠閒時間;而家已經唔需要好似之前咁跑景點四圍去,麗江呢道最重要就係hea+hea+hea
今晚晚餐想試試麗江好出名既臘排骨,首選當然係去象山市場,但去象山市場要搭車,唔符合hea遊原則,所以唔去lu(其實係懶出去);同老闆娘講起想食臘排骨,但又唔想出城,老闆娘就推介左一間佢覺得比較ok既餐廳;同我地講左一大輪都唔知地址係邊,佢就叫職員帶我地過去^^
穿過好多小巷終於去到,要自己來真係唔識路
呢間餐廳又幾有特色,只係張枱好矮但個位好高......
入到來即刻整返煲臘排骨,第一次食臘排骨又覺得真係幾好食
可以好似平時打邊爐咁加啲菜落去一齊煲,旁邊就有好多蔬菜選擇可以隨便加料,拎左先計錢唔拎當然唔洗比錢啦
呢道未必有象山市場咁好食,但環境一定好過象山市場好多好多,今日人流唔多,坐得都算舒服,慢慢食食幾耐都得,仲有跳舞可以欣賞(雖然冇咩興趣)
其他食客好開心咁出左去一齊跳
由日頭食到天黑,唔經唔覺就食到夜晚,只怪呢個環境真係太舒服
入黑後天氣開始轉涼,大家圍住火堆取暖;而我地亦都享受完美味既臘排骨,又係時候返客棧lu
冬天遊人好少,去到南面既更少,識搵到黎呢道食野既更更更少,可憐呢位美女自己一個企係門口,獨自面對黑暗...晚上古城南面就係咁黑,要開住電筒搵路返客棧
黑暗既地上襯托住天上光亮既月光同星星,係城市生活完全冇可能見到咁靚既天空,呢一刻要好好享受呢個美麗星空
麗江古城第三個晚上,一樣訓得好舒服;明天去邊玩好呢?諗咁多做咩丫,明天既事明天再算啦,哈哈^^
兩日後將會再次去到雲南,今次主要會到大理,遊覽雙廊﹑喜洲﹑大理古城,欣賞洱海風光,體驗白族文化,今次仲係第一次自己一個到中國旅遊,希望一切順利,又遇到好天氣啦^^


text:
由於係karen度冇咩野可以買,所以買左n對襪,分別係4對襪兜,一對vw同一對唔知咩brand但好貴既leggings,仲有一對花邊12分,係膠袋ee度買,比sogo足足平左14個大洋
第二站去左beautiful song,冇咩特別野買,只係買左3件打底同一件lace飛飛下背心
上兩件同一個brand,叫gem咩咩咁啦,made in japan,200個大洋一件,望上去個袖唔窄同埋質地好挺,所以呢個款買兩件;下面個件係lace袖,我好鐘意個領口,不過好似上面個款simple d,所以呢個款買一件就夠,180個大洋;lace飛飛下below 300,係mk見過,要399/8折,所以係beautiful song一見就買,哈哈
因為window display有一件osmosis,所以入左神犬拉西度,佢地繼續係好煩,同埋發現同一件osmosis,膠袋ee平佢幾十蚊,所以我以後都唔會去神犬拉西度買野,條黑色吊帶裙腳可以較長短,2xx好似好抵;條短裙諗諗下都唔知買黎做咩,去tb買好過啦,係呢度買要200,咁我都係著落抵之嘛,噓~~~
總之我以後都唔會係拉西shop放低銀兩架喇
最後買野去左膠袋ee度,都係膠袋ee d衫令,第一套係isbit,返到屋企我先知入面個條係褲唔係裙,忽然唔知點著好,不過面個件橫間我好鐘意喎;紫底青水玉個件唔衫唔裙,我自覺係我既野,所以要買;灰色個件係osmosis,呢d衫,我估要著起先覺好睇,影相真係一d都唔覺佢靚;最後係兩件osmosis打底,下面個cut好令,著上面又得,打底又得,得左,240一件,有黑,白,深灰,淺灰同我買左邊個件唔知叫咩色
~24 Mar shopping報告完畢,多謝收看~


text:
第一日係星期五,因請唔到假,爸B又有會要開,我地一早同妹妮講:你而家5歲喇,可以自己照顧自己.嗱,星期5我一早送你返學,你放學自己搭𨋢返屋企,我地會擺好食物係微波爐,你按制就食得喇.食完自己上床瞓晏覺,我3點就打電話叫醒你,你著好衫自己落樓下,secure叔叔會幫你截的士,(平時同yaya搭的士都係妹妮同司機講地點架).落車自己去到上堂,落堂爸B就會接你喇!
妹妮聽到好鬼驚,又話自己仲好細個咩都唔識, 又話驚有柺子佬柺左佢點算? 妹妮一來擔心要自己搞掂,二來又唔捨得yaya,日日都叫yaya快D返黎唔好去咁耐,又叫yaya不如同屋企人講唔好返去啦!最後沒有yaya的第一天由嫲嫲來幫手.
星期六我地去食‘西餐’!事緣有次同妹妮去見小一,我地應承妹妮比心機面試後去食飯.見完後妹妮話想食西餐,我地去左太平館,妹妮話:呢D都唔係西餐黎既!於是星期六我地實行承諾去食西餐,妹妮仲話要食有牛頭果間...咪就係有牛頭,鹿頭掛係牆果間dan ryan囉!
又係既,妹妮細個已經常常食,不過近期反而黎小左.但係見到又有氣球又有顏色筆,的確好開心!
個window display好靚呀!
weekend有爸B有我兩個人湊住妹妮一D都無問題!好快就星期一,點知原來呢日係孫中山壽晨放假一天!!!我地3個一早就去左飲茶當brunch食, 同妹妮返到屋企瞓晏覺後,出發去上畫班.
呢D黏土好精緻呀!!!D雞蛋仔得一蚊咁細架咋,好細緻呀,但係老師話起碼要成四,五年班先可以做得到,因為要極多耐性架.
今晚第一次煮飯 (我係指今個星期第一次),於是車埋妹妮一齊去左九龍城街市買餸
呢晚好豐富呀,我地買左一斤蝦返去整白灼蝦!妹妮去街市好興奮潻.
小幫手真係好乖架,仲幫手拎餸.去到菜檔,妹妮話想飲青紅蘿蔔湯,仲講秘密咁話最鐘意食既菜係broccoli喎
跟住去左食豆腐花同燒賣魚蛋腸仔先返屋企煲湯,呢晚食白灼蝦飲蘿蔔湯都好滿足呀!第一日由媽me單挑妹妮就係咁安然渡過了


text:
White Coffee Gao ( 特濃 ) RM4.90 - wow 超級無敵勁正呀 超濃超香唔澀口 至今難忘
小寶嘅 Ice White Coffee Gao ( 特濃 ) RM5.30 - 我無飲到呀 不過睇個樣都好好飲囉 而小寶胃脹都飲 Ice Coffee 仲要特濃 勁呀
Asam Laksa 阿參喇沙 RM10.50 - 呢碗喇沙令我好感動 因為我見到阿表食咗啖先比我地 如果唔好味 佢肯定唔會比咁大碗我地囉 我覺得好味 但就酸咗 d 因為我唔太食得太酸
Kaya & Butter Toast ( Double ) 加央牛油燒麵包 ( 雙 ) RM4.90 - 我真係覺得牛油味重過 Kaya 味 阿表仲好驚訝碌大對眼同我講 d 麵包係搽咗 Kaya 架喎 oh 我點會唔知喎 唔係唔知我都食過 Kaya 呀嘛 唉 自從尋晚食貓山王單嘢之後 無人信我味覺喇 嗚嗚嗚嗚
薯條 RM5.90 - 問小寶食咩 小寶第一時間話薯條 胃脹都有胃口食薯條 勁呀 薯條能醫百病 Yeah
走嘅時候一樣咁大霧
食完去 Car Park 拎車 喺 Car Park 入面開車係睇唔到前面 d 路架 絕對係用驚險黎形容 但小寶就好鎮定 笑笑口話睇唔到前面 所以全程要靠阿表帶路喇 出 Car Park 時已經驚險 點知出咗 Car Park 仲驚險 唔知左定右嘛 好在阿表睇到 小寶又鎮定 唔係唔知點算好咯 成程車阿表講得最多係小心慢慢小心慢慢 同埋如果阿表唔出聲 成架車係靜哂 feel 到大家都好凝重 之後見到車燈同無哂霧 阿表即刻鬆番口氣 之後話頭痛呀 頭先真係好緊張 呢次去雲頂真係畢生難忘呀 ~
今晚去 SS2 掃街 我同里奧大人都相當鍾意 咁樣先了解到當地飲食文化嘛 ~入到去見到都幾多人行 不過其實有 d 都收咗檔架喇 之後我見到一大堆零食已經好振奮 同埋有好多嘢買添呀 有鞋有生果有菜 好似一個小型市場 我好鍾意行呢 d 架 咩嘢都有嘛 同埋肯定唔會貴呢 ~
華人 Rojak
醬料
將青瓜 / 菠蘿 / 芒果 / 沙葛 / 蝦片 / 花生碎同醬料撈埋一齊
個賣相其實完全唔掂 黑媽媽又多醬咁 但食落又辣又爽又脆 超開胃 不過我覺得辣呀 但唔辣又覺得無咁刺激
呢檔係買馬來西亞新年食品 我都買咗一罐呀 阿表話一定要 Hand Carry 如果放入喼 番到香港一定碎哂
都幾多人行架
麻將都有 有 d 手痕 見到果 4 隻飛飛飛飛好搞笑
好多涼果呀 雖吸引 但我唔太 like 酸濕嘢 只係里奧大人買咗包唔知咩梅 佢話酸酸地幾好味 所以我都買咗包比姐夫呢
仍都有好多餅乾同零食呀 不過我對餅乾無咩興趣 但鍾意睇
好多脆脆 呢檔令我最振奮呀
呢位叔叔好 nice 呀 阿表話帶朋友黎買 老闆即刻話送多 20g ( 其實佢"北"咗 23g 之後佢再比夠 30g ) 佢仲好開心同我講 Welcome to Malaysia 我好感受到佢地真係好歡迎遊客到佢地國家呢 其實之前喺 Mamak 檔已經比我有呢 d 感覺架喇
沿途都有好多餅乾零食
臭豆 - 外型似荷蘭豆 不過係巨型好多呢
冬瓜羅漢果龍眼冰 - 因為 Rojak 好辣 要飲番杯龍眼冰解辣 有龍眼肉喺底架
蜜糖大樹菠蘿 - 我其實鍾意食橙色 d 同埋濕 d 嘅大樹菠蘿 不過阿表話呢隻係馬來西亞好出名架 所以又買包黎試下喇
Otak-Otak ( 燒 ) - 即場食熱辣辣好好味呀 同埋我都覺得燒係好味 d 今次口感就似食泰國嘅炸魚餅咁呢
蔥油餅 - 食第一啖覺得超勁好味呀 勁似嘉頓香蔥薄餅 所以里奧大人再買多一塊食呢 難得佢唔怕熱氣 woo
行完買完就食 Lok Lok 其實係架車黎 我地係企喺度打邊爐 自己拎咗食物去淥 之後再點醬食 咁樣食法好得意 唔好以為係車仔檔 d 湯底就求其 我就係用咗冬蔭功湯底淥菜 我又叫埋里奧大人同我一樣用冬蔭功湯底 嘩 食到條脷尖發麻 佢食完即買 100 號解辣 連阿表同小寶都話辣呀 所以我開始驚咗辣喇 不過下次都要再食過呢 ~
價錢牌 - 竹簽頂部有顏色 代表唔同價錢
所有食物都係一串串呢 下面係醬料 有沙爹 / 辣醬 / 甜醬 湯底有清湯底同冬蔭功湯底
我其實想將兩串一齊淥 但見 d 人會淥一串食一串 食完再淥 所以問阿表係咪要咁食法 阿表同我講話 d 人唔會食食下支簽又隊番落湯度 我覺得佢答得我好搞笑 其實我驚自己好似好心急咁咋 之後阿表話呢度 d 人習慣慢食呀
里奧大人第 1 樣揀嘅食物就係燒豬肉乾 即燒真係超級好味道 我都食咗 1 串呀
通菜 - 阿表落好多辣醬 咁我又落啦 之後佢話呢 d 辣醬係越食越辣架 嚇到我食嘅時候係咁 "鄧" 番 d 辣醬落碟度呀
魚腐 & 豬肉丸 之後仲有食西刀魚蛋 口感好得意架 但唔識點形容啊
就係呢碟用冬蔭功湯底淥嘅通菜 辣到我死死下 又酸喎 ( 諗住車仔檔無料到添 ) 最慘係叫埋里奧大人每人一串嘛 我食到第 2 粒已經要冷靜 食第 3 粒覺得就黎死咁囉 條脷發麻 又出汗喎 好在里奧大人即去買 100 號 唔係無命都似 之後食咩都無哂味啦 呢隻辣令到
我永世難忘呀 辣到
食完喇喎 當然又要食榴槤啦 今次去榴槤街 第一檔話無貓山王 得其他品種 但我同阿表話都係想食貓山王囉 好感恩隔離檔又有喎 所以又開兩個食喇 ~
我食第 1 粒 真係無咩味喎 之後佢地食呢 又話好甘 咁小寶就食番我話無咩味果邊 佢都話無咁好味呀 但點解係都唔信我喎 嗚嗚嗚嗚
椰青 - 唔知幾錢一個 不過幾貴阿表都會叫比里奧大人飲呢 唔好等佢呱呱嘈話熱氣 哈哈
( RM16/kg 開咗 2 個 多謝阿表 & 小寶 ^^ )食完行咗去睇其他榴槤檔 阿表用榴槤山形容佢地架 不過我地咁夜 都買得 7788 lu 好難出現榴槤山呢
今晚又成 1 點先番酒店 里奧大人仲要處理傷口先沖涼瞓覺呢 ~
呢日行程完畢 ^^


text:
最近無線有個節目叫《星星探親團》,講一衆明星返去細個長大或讀書時既地方懷緬一番.我自己覺得好好睇,因為好有共嗚!雖然唔係由好細個就住係外國,但係每次返到去都好有親切感,好似返鄉下一樣!返到黎都有好多野想食,好多地方想去,所以我每集星星探親團都有追住睇.
最後一日full day了,明天一早就要上機!今日把握最後機會食埋未食既野,下次都唔知幾時再來.一早我地去左屋企附近個Santa Anita Mall,呢個mall以前都成日去,因為又係覺得多野行!今次住係附近好鬼方便,劈個彎就到!!如果住係度真係可以日日去行mall!:D
第一餐食Johny Rocket,話說同爸B拍拖時都有返過L.A.幾次,當時我做導遊帶佢週圍去.果陣時覺得Johnny Rocket d 漢堡超好食,點解香港無呢d咁好食既漢堡呢?!
我地唔敢叫太多,因為想留肚食下其他野,於是叫左個Route 66磨菇漢堡同classic 既bacon cheese漢堡,加薯條,番薯條,正!!
ummmm....真係無黎錯,好好味呀!!兩個漢堡都有肉汁,其實有時去d美式餐廳都會叫下漢堡,但係好小煮得好食.
食飽飽,行下mall最後衝刺!呢期鐘意free people,其實香港都有但係香港我從未去睇過,但係呢度d鋪都靚過人所以入去買唔到野都想hea一陣.妹妮就去商場入面個遊樂場玩,呢邊d mall有playground真係好,唔會悶親細路!
臨走前我地去左cheesecake factory 外賣件cheesecake留番晏d食.妹妮一早話口渴,我地話一陣買完cheesecake再去買野飲.叫妹妮去落單外賣,佢話:can I have a piece of cheese cake?
waitress : anything else you want?
妹妮 (自然反應地 ): I want something to drink
waitress : we have orange juice, coke ...
就係咁無啦啦買多左杯橙汁,仲要貴過出面買!!!佢真係無諗過我地去另一度買係想平d,人地問就直接反應回答 (啤一聲!)
其實呢日無咩行程,我地想去pottery barn kids,路經Cal Tech爸B話去參觀下!Cal Tech係有名大學,爸B話如果妹妮將來入到呢度讀書,真係會開心到喊!!
呢日係星期六加上係spring break,學校入面無咩人,但係有人係度結婚,相信佢地都係呢度既舊生.
我地搵個地方坐低食埋年cheesecake,呢件Oreo cheesecake真係好漏!
呢日大學入面可能係有d fair,有好多不同中學都有擺帳幕係度,好似做d science fair咁,見到每個booth入面都有不同的模型.
所以呢日特別多細路係校園入面
池塘入面有好多龜呀!妹妮竟然想去摸下d龜
去完Cal Tech我地去左附近shopping就返屋企了
因為呢晚約左大學同學Bernie一家食晚飯!!今個trip除左同表姐飲過茶之外我地居然無食過中國野,妹妮上次黎呢度食過龍蝦E面之後一試難忘,於是今晚我提議去食龍蝦.係Yelp 搜尋過有間叫Boston Lobster既餐廳係最多人推介,於是就去呢間.原來好近我地住果度!但係Bernie就辛苦d,佢地由Irvine揸車上黎要成個鐘呀!!!
我地第一次兩家人雙聚,因為平時佢返香港都係我地大人出來,上次來L.A.又無時間見到.Bernie細女Cassey同妹妮咁大,佢地兩個初頭都有d怕醜.其實晏晝妹妮已不繼問Bernie叔叔d小朋友幾大個?係中國人定外國人?之類問題,但係見到面就怕醜縮沙!好彩佢地有個手機遊戲幫d細路破冰
記得上次食龍蝦E面係US$9.9一碟,但係呢度係US$17一磅,待應話一碟細order大概要4磅,即係呢碟龍蝦要成$70!!! 我問以前成日有買一磅送一磅,又有d $9.9一碟而家去晒邊?早知去上次間餐廳食啦!呢間好似好出名,我地早到都要等位,碟龍蝦係唔錯,但係無問我地點煮,出到來係辣的,變左細路食得唔多.
呢晚我地傾左好多計,雖然Bernie太太都係第一次見面,但係我地都好多話題.希望下次返香港再見,d小朋友多d時間一齊玩!
呢日食左Johnny Rocket,Cheesecake Factory,龍蝦E面,最後我地去埋伴伴堂買埋珍珠奶茶做宵夜!
最後一早,我地9點機,7點就出發去機場了!眨下眼呢個假期又完,每次離開都諗唔知幾時會再來呢?
機場d鋪頭8點已經開晒門,真係好勤力呀!再見L.A. 希望好快又會再來!


text:
Friday, 21 September 2007
The Quiet
尋晚睇到齣我幾鍾意o既電影, 叫做 The Quiet, 兩個女主角係 Elisha Cuthbert 同埋 Camilla Belle. 個故事講 Belle 係個聾啞妹, 電影故事開始o個時佢o岩o岩父母死晒, 所以佢個乾爹乾老母就 adopt o左佢, 開始同呢兩公婆同埋佢地個女o既新生活. 不過故事發展落去變到好變態, 呢個聾啞妹發現好多其他人o既秘密.
其實齣戲個故事講乜唔使詳盡咁講, 因為雖然追看性唔錯, 但係唔算突出, 亦有 d 唔合理o既地方. 不過, 呢齣戲最吸引我o既係o個個聾啞高妹 Camilla Belle, 真係氣質一流, 唔使出聲, 一個人坐o係度, 又或者一個人行o黎行去o個時, 好似真係有股黑氣包圍住佢咁, 感覺一流. 再加上佢身邊一班氣質庸俗o既白痴中學生, 更加突顯出呢女仔o個種與人不同, 又有 d 鶴立雞群o既氣質, 成齣戲都著笠記牛仔褲兼化淡粧都收埋唔到.
不過我有個問題, 做乜張 poster 造得咁差?
Posted by Howtindog at 15:24
Labels: 電影
0 comments:
Subscribe to: Post Comments (Atom)


text:
話甘快就最後一日了,今晚就要離開釜山!
所以今日要食盡佢!今日目的地就係海雲臺!
Mia等既酒店係釜田站最大既好處就係交通方便,
係酒店向後面(釜田市場)行3分鐘左右就見到釜田火車站了!
去海雲台坐火車比坐地鐵快同埋舒服,
火車站既人唔多,Mia等就走去買票,
點知因即班車既車票賣晒,要等成個鐘既下一班車,
因為衡量過即使坐地鐵都要成個鐘先到又要企同埋轉車,
唯有乖乖地甘等坐下一班車!
Mia等見有時間甘就決定行番出去個釜田市場有咩睇,
釜田市場係一個傳統市場,
所有乾濕貨都可以係度找到!
因為賣海鮮地下先至少少濕,
係外面既檔口賣既野全部都係超巨型!
超多人參!
一舊舊大過Mia個頭既麵豉!
人到去市場內,好大好高既樓底,
非常清楚一邊係濕貨一邊係乾貨,
有一眼都睇唔晒甘多款泡菜,
如果比一個星期時間Mia都未必試得晒甘多款泡菜!
雖然呢邊既海鮮種類比札嘎其市場的少好多,
但都你好大好巨型的!
辣椒既份量都係甘誇張,用KG黎計算!
Mia等終於等到上車時間了!又係Mia同大Ka最愛既無窮花號!
呢條線係第一次坐咋!
大約20分鐘左右Mia等就到左海雲台了!
既然黎到釜山唔可以唔試釜山最出名既豬肉湯飯,
原本Mia等想去食好多人推介既--王豬肉湯飯店
連CNBLUE的敏赫和宗泫認證過,
但唔知點解找唔到,唔想再浪費時間了!
所以試左呢間好易找既-密陽血腸豬肉湯飯(距離海雲台地鐵站5號出口1分鐘就到),
Mia等終於可以食今日既第一餐,
小菜同平常常吃既有少少唔同,
有韮菜,大醬,蝦仔,醃蘿蔔,泡菜,辣椒而麵就係一陣加入湯飯食,
一定要講既係醃蘿蔔真係好好食,添左三四次(有一盅係檯任食的),
同土族村人參雞個醃蘿蔔一棣甘好味!
等左一陣熱騰騰既豬肉湯飯黎了,
都幾足料肉份量都幾多,絕不欺場!
Mia點既係豬肉+豬內臟湯飯,
加埋小菜韮菜,大醬,蝦仔同埋麵入湯中撈埋一齊就食得了,
內臟其實係腸同豬肚,處理得好乾淨唔會有怪味,
豬肉都好滑唔會(UN),加上湯好濃!好好味!完全唔同之前食過既雪濃湯淡而無味,
加極調味料都無無味!肉又得幾片!
大家去釜山玩時一定要試下豬肉湯飯!
補充從網絡上找來既資料----
密陽風格的豬肉湯飯跟釜山的是不一樣比起釜山口味,密陽的湯汁較為明亮透明,口味也較清淡!
Mia等食飽就行左去海雲臺海水浴場散下步,
因為天氣好凍所以無人落水玩,
消化左剛剛既豬肉湯後就坐的士去出名食蟹又平又靚既機張!
坐的士由海雲臺過機張大約won 14000,
快過等火車過去機張!
Mia等一落車就見到大大字寫住機張市場,
Mia等都行下個市場,賣既野同釜田市場相似但size就正常好多,
原來呢d好似有毛既栗子係海膽黎嫁!
周圍都係蟹呀!咩種類都有!
到買蟹既時候,Mia就用番之前韓文老師教既韓文講價,
最後平左一萬won仲送多左一蟹細蟹,哈哈!
朋友都話Mia講價時交足晒戲!
全部都係韓文老師功勞,老師話要加埋語氣先可以令對方減價!Mia等買蟹既檔口同間熟食市場內既食店聯繫左!
買完蟹就帶左Mia等上左二樓既食店等食蟹!
好地道既傳統食堂!
點解韓國既栗米都係唔係甘好食既玉米,
又唔甜又唔爽,淨係覺得好粉!
相反d甘荀就好甜!好好食!
呢支食蟹工具都幾好用,挖晒d蟹肉出黎食!
不過係機張食蟹最唔開心就係阿豬媽上檯前就剪開晒隻蟹,無得同隻蟹合照!
好在Mia之前做左功課,係買蟹既時候已經同隻生蟹合照左了!
機張食蟹之餘一定要試埋個蟹蓋炒飯,won2000@一個人份量,
個炒飯都幾香!加左好多紫菜蟹膏落去炒!
食完個炒飯仲可以用蟹蓋層層疊!雖然有d無聊!
Mia等食飽之後就行番去機張火車站買票回釜田,
機張火車站好似小學校舍甘幾可愛!
都係好簡單小站,不過唔知係唔係機張遊客多,
連賣票小姐既英文都好d!
買完飛見仲有時間就去左食每次到韓國必食既雪糕店,
芝士香蕉士多啤梨味係必食,而家想起都覺得好好味!
望到呢個甘靚天空,就要感謝四天以黎既好天氣,
令行程順順利利甘進行!
原來機張遠過海雲臺好多,
要半個鐘車程先返到去釜田,
因為8:00先要去機場,
見返到釜田仲有少少時候仲走多左轉去西面血併多一轉!
酒店好好甘有一個磅係地下果層,
剛剛好23kg內,大韓既行李重量限制係23kg但只可寄一件倉,
其他全部要手提!
因為見酒店附近都幾荒蕪怕找唔到車,
Mia一早已經叫酒店職員幫手call左架珍寶的士去機場,
一次過載晒Mia等去機場,唔洗拎住甘多野去機場,
都好抵坐只要won30,000就去到,
4個人計同坐兩架的士價錢一樣,
半個鐘車程都唔洗就到左金海機場了!
Mia等寄倉時地勤小姐竟然話Mia行李超重1kg,
好在最後講左兩句唔洗罰錢,
酒店個磅都係唔係好準要減番1kg先正確,
Mia等過關時又發生左事,
朋友既手1提行李有mask過唔到關,Mia印象中係仁川都未試過會過唔到關,
要出番禁區重新寄倉,好在唔洗加附加費!
機場細都幾好,退稅印印仔個counter係正禁區入口,
過左關之後退稅counter又係一眼睇得到,真係方便!
朋友同退稅得黎既錢買左士多啤梨奶請大家喝!
上機了!好快就要番香港了!
今次旅程既最後一餐,都係無驚喜!
雖然無雪糕食,不過有新野食-----morning toful,
開頭以為係豆腐花,但又想想下韓國邊有豆腐花食,
原來係凍食既豆腐!
個汁係日式沙律汁!豆腐都幾滑幾有豆味!食飽之後大家都訓得死左!
落機都成點鐘,第二日又要返工!
真係一次玩到好盡既旅行!Mia既韓國春日與櫻花約會@釜山2013就完結,
請繼續支持大Ka同Mia!
對於大Ka同Mia黎講係一次新既體驗!
請留意快將登出既遊記!


text:
朋友問我去唔去摸蜆⋯⋯我成世人都未摸過!
帶埋三個女去先!
一行人喺東涌搭巴士去貝澳
黑色嘅沙
成一百米都係好淺水嘅
唔太曬,正呀!
我地帶咗tent
但啲細咯無咩點用個個周圍跑
我地帶咗鏟,但係覺得用手摸好玩啲
*黑色泥沙非常幼細,建議著舊衫去玩,著泳衣嘅,唔好著有裡嘅(即一層嗰啲)
我著白色係錯誤,而家件野洗極都仲有黑色一撻撻!
著有裡泳衣嘅話,啲泥沙係會入晒裡裡面㗎!
影曦埋了自己
我地摸咗好多蜆
但無帶走
Piers話會影響生態,唔好攞走喎
愛護下環境~影相留念就好啦!
玩咗幾個鐘,返歸啦!
牛牛,好多牛牛!
等巴士...大排長龍!呢個以貝澳為終點站嘅3M特別車,係無巴士站牌㗎!
星期日及公眾假期先有
無記錯嘅話,半個鐘一班
大嶼山巴士網頁上係無咁多資料㗎
最好係上巴士前喺巴士站問好班次
我朋友係喺等巴士時打去巴士站問
我地係因為上班車滿咗上唔到車先知咁多
的士?唔好讖人啦,成個大嶼山會有幾多架藍的呀...
玩完又攰又想快啲走
真係建議去前問清楚!
終於上到車...
我地之後去咗東薈城嘅大食代食咗個刨冰!透心涼呢!
小插曲:
影曦喺水到玩時踩到死咗嘅珊瑚
爆血!
真係好多血!
我揹住影曦去搵救生員,佢地讚影曦傷得咁深都無喊,好叻叻!
包完傷口,即刻著返鞋先
呢次係我地第𤤴久用救生員服務
佢地好好人,好親切呢!
真係唔該晒!


text:
09:10~10:19 | (北陸新幹線) あさま605号 | 上野 → 軽井沢 (指定席) 5,900円
12:19~12:38 | (草軽バス) 軽井沢と草津温泉 | 旧軽井沢 → 白系の滝 620円
13:10~13:29 | (草軽バス) 草津温泉と軽井沢 | 白系の滝 → 旧軽井沢 620円
(交通收費及詳細資料請往實際交通篇)
酒店:アパホテル 軽井沢荘
一點半就返到旧軽井沢銀座通り,先去Church Street食晏先!
哩個商場都有幾間幾吸引嘅食店
最後覺得哩間唔錯,於是就食佢啦!
睇相好似吸引啲,實際食物就嘛嘛哋!
啲肉有啲硬,不過咖哩幾好味!
食飽飽後要去洗手間,軽井沢係無咩洗手間,同埋有都係要收費,其中一間就係Church Street,所以解決埋先行,但好得意洗手間門口有個入錢位,但放100円落去都係跌返出嚟,後來睇真啲,原來個入錢位只接受代幣.
代幣要喺隔離部機換,原來唔係我大鄉里,我喺門口等大笨蛋時都見啲日本人都唔知,搞嚟搞去都入唔到去,忍唔住埋去幫佢哋換代幣,點知亞太太見我幫佢,鬼咁熱情咁多謝我,同我係咁講係咁講,我唔識日文,佢唔識英文,大家身體語言傾咗一陣,最後講Bye Bye時佢重同我嚟個擁抱,真係好熱情啊!我唔係好慣添!
跟住再行旧軽井沢銀座通り,另一間都係賣蜜糖好出名,上次嚟店舖堆滿遊客,今次真係空洞好多啊!
跟住就嚟到龍貓專門店.喺我出發前我日日都會上Line Camera睇吓當地嘅情況,軽井沢我都日日上網睇,哩間店就係Line Camera影住嘅位置啊!
所以我做咗一個好無聊嘅舉動,就係走埋去個Camera前跟住上去Line Camera影返自己呀!真係好無聊不過又幾得意啊!
行到龍貓店後就返轉頭,行過去雲場池.
我記得雲場池係由我上次住嘅民宿條林蔭大道行過去.哩間就係當年住咗一晚嘅Pension EXE,由一對老夫婦主管.
而另一間喺佢哋對面,由一對年青夫婦主管,叫CoCoMo,本來今次想住返佢,但上網預訂條線出現error,嚟到先知原來原址已經變成一塊咩都無嘅草地.唔怪得上唔到線啦!
沿住哩條路一直行一直行,就諗返喺多年前同朋友LH嚟嘅時候遇到嘅趣事同埋大家嘅傻事.
一直行大笨蛋一直問到未咖?我明明記得唔使行好耐,於是佢上網查吓個位置,我竟然不經意同佢講我哋要去嘅係大正池,佢一查話好遠喎!我睇吓佢個地圖,點解見到上高地嘅,原來我真係好掛住上高地嘅景色,講錯咗上高地嘅大正池,今年十月就會向大正池進發. 家陣要去嘅係雲場池至真.
過咗迴旋處繼續直行
行咗四個字終於到啦!
但係點解會變成咁嘅!!池境灰暗就預咗,但池邊好污俗.一啲都唔清,又無鴨仔或鴛鴦喺到游水.
湖邊可能剛剛溶雪無耐,所以泥土好鬆軟,好難行同有啲污糟嘅感覺.
大笨蛋不斷話點解要嚟,其實哩到啱季節係好靚咖!上次嚟雖然無櫻花,無紅葉,但綠油油咁好舒服好靚咖!有相為證咖!
時間唔啱,無計!跟住都攰攰哋,於是就行返酒店Check In.返到酒店休息咗一陣,大槪六點我哋就出發去酒店附近嘅Prince Shopping Plaza (王子購物廣場),嗰到晚上營業至七點,如果係鐘意買嘢行Outlet嘅朋友,一個鐘真係唔足夠行哩個咁大嘅Outlet.但對於我倆,一個鐘行晒哩個Outlet真係卓卓有餘,我意思係喺Outlet行一周嘅行.
如果間間店舖都入去睇吓,相信一日都行唔完啊!
反而吸引我哋嘅係湖中嘅亭喺黃昏嘅藍天襯托吓覺得好靚.
大笨蛋重悶我話哩到靚過雲場池多多聲喎! ~ ~ 無語!
有收獲後就準備離開,商場都有廣播叫客人要開始離開.咁就行過去Outlet隔離嘅味の街食晚飯.
睇吓食咩先!有間幾靚嘅中國料理,嚟哩到緊係唔會食中國菜啦!
當然係因為啲和牛吸引我哋啦!
揀咗3,900円嘅 “最高級熟成和牛5種盛り合わせ 200g”
就係佢啦!一共十件,每人五件!
開動啦!
繼續繼續!
重叫咗個牛骨湯.
好滿足嘅一餐.埋單都唔算太貴.
食飽飽由餐廳出嚟,好凍呀!點解食飽嘢都咁凍,一路行一路震,行快兩步返酒店先得.
返到酒店食埋買咗嘅甜品同士多啤利做宵夜就早抖啦!


text:
曾經,我每天工作的地方也可以望到家,在家附近也可看到工作的地方. 曾經,每天我都在馬鞍山,科學園,大埔之間來來回回. 今天,雖在同一間公司工作,但身處異地,為的,可能就是型和找尋另一種生活的感覺. 雖然我與高科技行業像是越走越遠,但仍想努力返回圈子.
曾經,我每天工作的地方也可以望到家,在家附近也可看到工作的地方.
曾經,每天我都在馬鞍山,科學園,大埔之間來來回回.
今天,雖在同一間公司工作,但身處異地,為的,可能就是型和找尋另一種生活的感覺.
雖然我與高科技行業像是越走越遠,但仍想努力返回圈子.
Thursday, January 14, 2016
HP Gen8 Microserver NAS - 黑氣再臨
我真係屌咗一聲,跟住咩都唔整,將所有o野放埋一邊就算.
對我嚟講,真係一種好深o既打擊,我玩咗電腦十幾年,真係唔會因為無 cable 或者唔會接受到因為無 cable 而無得玩.喺香梘嗰時,啲 cable,火牛多到可以派街坊.果然人離鄉賤,居然被一條 SATA cable 收咗我皮,我真係無話可說.唯有死死地氣咁走去 ebay 買翻條.$0.97 連運費,我極到懷疑佢係點運作... 郵費都蝕埋俾我,唔通佢係透過 ebay 買家資訊去收集個人資料?
Thursday, December 31, 2015
HP Gen8 Microserver NAS 前傳 + 德國網購經驗
之後就試過用人地唔要o既 notebook 去做 NAS + BT machine,試過 FreeNAS 同 OpenMediaVault,最後都係覺得 OMV 就手啲.將 OS 裝係 USB driver,boot 起部 notebook,再拆個 cd-rw 出嚟,裝個 HDD-tray 去加 storage,效果唔錯,用電量唔高,只係佢o既擴充性太低.HDD tray 只能容納 2.5" HDD.唔想加個外置 HDD 咁肉酸.
最後都係頂唔順,就買入一部 HP server 去玩 NAS solution.當然,唔係咩勁 server,佢只係部 microserver,HP N40L.咪睇佢係 server 就以為佢好貴,佢只不過成惠港幣貳千大圓正,同埋買咗啲 RAM 作為 upgrade.仲平過一部 QNAP/Synology o既 2 Bay NAS.不過,當然有代價喇,就係要自己搞掂個 OS.唔同人地啲 NAS 咁,插隻 HDD 入去即刻用得.身為半 IT 人o既我,最鍾意就係攪屎棍,試 OS 我就最鍾意o架喇.試過 WHS2011,OMV,DSM 後,發覺 DSM 都係最 user friendly,又兼且 stable,咁就一直用 N40L + nanoboot + DSM 5.0 呢個 solution,個 server 開咗都應該有 3 年,無事無幹.安裝詳情好多地方都有介紹,我喺呢篇 blog 就唔講住,留翻 Gen 8 部新機度講.簡單啲去理解就係用 nanoboot (linux core) boot 起部機去扮一部 Synology NAS o既 environment,然後就裝個 DSM 上去,我只係做實驗,唔好問我關於版權問題.
我部 N40L 無玩 RAID,因為我覺得唔需要:RAID 0 係加速,但死一隻 HDD 就 data 全死;RAID 1 係 mirror,用嚟減低 downtime;RAID 5 玩 parity bit,去減低因為壞一隻 HDD 而做成的 data loss.以上三種都並非 backup,我再重申,RAID 並唔係一種 backup,唔好再拗,你唔鍾意聽就算數.明o既就明,唔明就聽我講,實實際際咁買多隻 HDD copy 啲 data 出嚟.家陣啲 HDD 平到傻,咪再慳啲無謂錢,記得,相片係無價,唔好 take risk.自從 data loss 過之後我就有 3 個 copies.其實你如果有個信得過o既朋友,直頭同佢 rsync 就最 perfect.off-site backup 其實都好緊.
好喇,點解我要買部 Gen8 Microserver?因為身在外地,想同老婆家姐一家做個 NAS solution,人多 data 多 device 多,現今世代有個 NAS 中央處理 data 同 backup 實在係好事.加上,我又可以玩下嘢,remote site backup 我香港 server 啲相,實在係一石幾鳥.同埋最緊要夠平,你諗下,一部 HP server grade o既主機呢次只要 EUR193,兩仟港幣唔駛,你仲想點?呢次我都一樣買條 8GB RAM 去做一個小 upgrade.記得要買 ECC non-buffered RAM,唔係用唔到o既話唔關我事.
呢次我就喺一個德國網站網購,http://www.computeruniverse.net,有興趣自己去睇下,佢 gen 8 microserver 賣得好很平,同埋有啲 LEGO 都係好平.所以我有順手買埋 :P.留意翻,LEGO 唔係所有series 都平,只係 technics 同火車比較平啲,自己格下價喇,終之如果連運費平過 shop.logo.com 或者 hk.auctions.yahoo.com 就係叫做平喇.
long story short,呢個網雖然好似流流地,但我係收到貨的,所以可以放心購買.記得,我買咗兩盒大 LEGO,一個 server,一個 Dyson 配件,夾埋先 EUR29 運費,寄香港或美國都一樣價,另外,credit card 付款俾多 EUR 1.x,Paypal 就EUR 2.x.想小啲煩惱我就建議俾 Paypal,直接 charge EUR,咪用 Paypal 轉 HKD/USD,佢地個 Forex rate 差到爆炸,咪中伏!我就係中咗招...仲有 credit card 見你大 amount o係外國網站買嘢,佢會以為被人盜用,唔 approval 個 transaction,個網站係人手去 card center 攞 approval,如果唔順利佢會 send email 叫你 update 或者對一下 credit 資料或者轉 Paypal,但因時差問題,來來往往 email 可以玩你幾日,我就因為咁而玩咗四五日,真係吹到 B 一聲.
講咗咁耐,我呢次最大筆金額o既網上境外購物終於寄到家姐屋企.等我返去再做開箱文.
Monday, June 01, 2015
我的(新) notebook Lenovo X230
小弟離鄉別井後,一直沒有自己擁有一部專屬電腦,只是常常流動的使用老婆的 HP 發燒 notebook(佢成日好鬼熱,個風扇成日都好似開 turbo 咁都散唔到熱.仲有就佢個入風位做到超差,你平放張枱度佢都會自動 overheat 到自動關機,你話我起唔起火,所以我成日都同人講千其唔好買 HP notebook,買 dell 好過),或者係姐夫家的 chromebook 或 dell.當然,我老婆部 HP 係平機款,但我都係覺得唔應該會過熱,枉佢仲係 HP 產品.
講翻我部
Intel i5 3320M 2.6GHz
4GB ram + 4GB ram (upgraded by seller)
Samsung SSD 840 EVO 250GB (upgraded by seller)
USB 3.0
Fingerprint reader
Bluetooth 4.0
Webcam
HD4000 display
12.5" 1366x768 monitor
Ultrabay Series 3 docking with DVD-RW
6 Cells battery
another 6 cells spare battery
Notebook bag
部機仲有 3 個月保養!我知道呢部機唔係新機,佢仲係兩年前o既機款.但係呢個 config 對我嚟我好似真係夠用,同埋,佢已經係 SSD,真係開關機真係爽爆炸,同埋,個指模開機真係好過癮,辨認率十分高,直頭一揭起個 mon. 就可以 scan fingerprint 開機,入到 windows 仲可以自動 login 埋添.我用咗兩個多星期,真係無咩投訴.速度一流,又唔熱,又暢順,又無咩嘈音,又輕,仲有我好 like o既小紅點.唯一投訴就係佢個 keyboard 係無 backlight 的.又可以重拾
唔知,呢部機我會用到幾多年呢?
Tuesday, May 19, 2015
Thinkpad Factory Recovery Disks reset
Monday, March 16, 2015
Sunday, March 15, 2015
Apple Macbook
Monday, March 02, 2015
Apple Watch 之我感
時至今日,我都叫做有過 iPod mini,mac mini,iPhone.第一次買 iPod mini,好似係一千六百幾,仲係 aluminium case 銀色4Gb,係小弟平身第一件蘋果產品,買嗰刻係好興奮,但熱情勁快退卻,因為我唔多鐘意佢個 iTunes.
Mac mini 呢,嗰次我係買二手,但仲有保養,condition 仲好好,返到屋企先發覺我屋企個 mon. 係無 DVI,得 analog,仲要無 usb keyboard.即時呆咗,因為無得玩...好啦,終於搵到 DVI,又搵埋 USB keyboard,用落,好似又無我想像中咁好用喎,啲人之前講到神一般咁好用,唔知係唔係被 Windows 塗毒得太耐,對住個 MacOS 真係用唔慣,仲有幾個死症.第一,佢真係有啲熱,個散熱唔係幾好.第二,即係我 boot 去 windows 或者 virtual windows 個 user experience 太唔理想,我唔覺得細妹會用得慣,太慢同 lag.第三,我細妹要係電腦度睇電視,PC 就好簡單,買隻高清 TV 手指兩百幾蚊就搞掂,Mac 機專用的TV tuner 無六百幾八百蚊都唔駛諗.咁你叫我呢個窮工程師點轉系統呢?玩咗都無三個禮拜就賣番出去,仲有錢賺添,就咁就結束咗短暫o既 mac user 生涯.
時至今日,成日都想心思思買部 iMac 用,但真係怕又重蹈覆轍,買番嚟又唔啱手形,所以我好主張電子嘢買二手,降低'試用'成本.唉,真係由細到大都買唔起蘋果電腦添.
時興 wearable device,我都唔執輸,有條 Jawbone UP2,其實佢都叫唔錯,佢計步算幾準,監測睡眠狀態都幾令人滿意,基本我無投訴.家陣,周街都有,咩 fitbit,小米,jawbone,nike,addidas,總之一大堆唔同品牌都做緊唔同款但功能上基本上無分別o既產品.
萬眾期待,Apple Watch 即張發佈.但小弟覺得佢唔夠 amazing.有兩個致命原因:電力繼般能力不足;第二,佢居然無 GPS,要靠 iPhone 去收集 GPS 訊息.如果我有現在巿面o既健康手環,我實在未有衝動去買隻 Apple Watch 來看個究竟.反而我更鐘意 Moto360 個圓形設計.如果 Apple Watch 係圓形 perfect 了,有齊錶應有o既 iconic shape 同扭制.
如果 Apple 早兩年出呢隻錶o既話,我可能唔介意佢係方形,但家陣 Sony,Samsung,LG,Pebble,各大大小小的公司也是四方形,Apple 係外形上未能第一時間同其品牌做到與別不同.反而,Moto360 外形上不走大眾路線,相對比較突出,當然,我唔排除佢個圓形 mon. 係用翻 n年前佢 Moto V 個圓形 mon. 技術,我都真係想有識之仕話翻俾我聽係唔係.
GPS 我覺得好緊要,因為我如果去跑步踩單車做運動係有機會唔帶電話,你有 GPS 咪可以做埋 tracking,知埋我跑幾遠同跑幾快.但你要 link 埋 iPhone 先做到的話,sorry,我諗我呢刻未有衝動去買囉.


text:
我地就冇試到佢地既COFFEE喇, 不過食野絕對唔係貴哈哈XD
2014年2月19日 星期三
(遊) 廉政公署四十周年開放日2014
2014.2.15
之前係網上面見到廉政公署有開放日
即刻試下apply睇下會唔會拎到飛
開放日前1個月度就收到通知有飛喇, 真係開心 :)
因為我地APPLY個時有4張飛, 見到前面有對夫婦冇飛
即刻比佢地一齊入去參觀
我地個日係12點既B組, 會有導賞員帶住我地參觀同埋講解
大約90分鐘就完左架喇
好趕呀, 因為佢地應該攪左好多團, 要不停跟住行
眼見都係D一家大細參加, 我地2個就好攪笑喇哈哈
個哥哥話呢個就係D人成日講個個牌坊,其實我唔知係咩黎 (篤手指)
好重!! 不過而家已經唔係用呢隻喇, 新個隻好似BB彈槍咁架, 都係好重哈哈
認人室, 好攪笑HAHA, 入面真係睇唔到出面架!!!
好得意呀!
5角形枱, 又唔使好似3角形咁太近, 太大壓力
但又可以2對1咁近D唔會好似長方形/正方形咁遠左OR冇得面對面
參觀完就去左9樓CANTEEN, 可以玩下GAME同埋食下野
我地就冇試到佢地既COFFEE喇, 不過食野絕對唔係貴哈哈XD
我地就冇試到佢地既COFFEE喇, 不過食野絕對唔係貴哈哈XD
最後, ICAC個VIEW真係好正, 相信好天應該會更正!
訂閱: 張貼留言 (Atom)


text:
一場佔中,令艾菲嘅思緒一直未能平伏,可能因為自己工作關係,曾經走過喺最前線,當權者入面邊個係人邊個係鬼,艾菲同米高都心中有數,所以我哋更加難過,呢段期間除咗基本日常生活,艾菲其餘時間都係對住facebook,RTHK即時新聞同電視live,除此之外真係咩都做唔到,就連燒腩仔生日同開學嘅事都搞到要臨急抱佛腳先完成到,亦之所以個blog都封咗塵個幾星期,來緊真係有排追...
言歸正傳,講返佔中前嘅一日先,呢日艾菲居然拋夫棄子,同三個好姊妹去咗南丫島,過一個兩日一夜嘅trip﹗簡直係amazing之作﹗我哋四個由中學開始識,friend到無所不談,但自從Ice媽媽結婚生仔之後,幾乎每次出來gathering都要一家人咁出動,老實講要照顧小朋友,又要顧及其他屋企人感受,有時真係想傾耐D or深入D都唔得,但自己都係全職媽媽,絕對明白放低小朋友出來食個飯唔係一件易事,唔知大家係唔係都忍得太耐呢,艾菲中秋節嘅一句戲言「想一齊去旅行」,平日約親gathering都麻麻煩煩嘅大家居然好爽快就答應,仲極速擇埋日揀埋地點添﹗
成就到呢次trip,一定要多謝米高全力支持,陪艾菲出去旺角租渡假屋,又肯幫手做湊仔公,超級抵錫﹗話就話兩日一夜嘅trip,實際出發前嘅朝早都仲要陪燒腩仔去幼稚園open day,返到屋企餵埋食飯艾菲先敢走,雖然一早同燒腩仔講咗要離開一晚,佢都應承會聽爸爸話,但到出門嘅一刻,佢居然話要跟埋艾菲走,米高話唔得佢就喊到要生要死咁,搞到艾菲要返轉頭安撫完佢先走得,幾乎趕唔切坐三點三班船入去添呀﹗
入到南丫島,以為大家會四圍行吓,點知我哋四個聚埋一齊,真係雞啄唔斷可以喪傾唔停,我哋除咗落士多入貨同食晚餐之外,就只係留喺渡假屋到不停咁傾傾傾同埋傾,習慣夜瞓嘅艾菲同Ice媽媽仲傾到第二朝六點幾七點先捨得去瞓﹗
瞓到十點半起身梳洗完就去還房,大家一早夾好食埋lunch就走(其實個trip邊有兩日一夜吖...),但還完房都十一點幾又未食早餐,於是就去咗食個勁豐富嘅all day breakfast做brunch算,之後四圍逛咗陣就坐船出返香港啦,因為無老公同小朋友喺身邊嘅gathering實在太free,大家走嘅時候都意猶未盡,於是約定以後要半年食一次單身飯,一年就去一個短trip,畀大家盡訴心中情透吓氣,希望最後真係成到事啦,hehe...
自從生咗燒腩仔之後,除咗之前乳腺炎入院被逼同佢分開三日,都未試過同佢分開咁耐,話無心掛掛就假嘅,不過都未算掛到好牽腸掛肚,亦好感激米高第一晚記得喺燒腩仔臨瞓前打來畀艾菲聽吓佢把聲(佢之前一直叫艾菲唔好打返去煩住佢哋,話佢哋兩父子會自己fever喎),第二朝去打波時都記得影張相畀艾菲,等艾菲可以安心去玩,咁艾菲臨走前都專登買咗條貓貓手繩畀佢做手信㗎﹗
返到屋企打開門,燒腩仔就即刻放低手上嘅車,好開心咁跑過來迎接艾菲,呢一刻真係sweet到呢,原來對付男人,真係要若即若離,唔可以畀佢覺得你理所當然咁隨傳隨到,佢哋先會珍惜㗎,kakaka...


text:
去到急症室好彩都唔算多人, 經初步檢查anson後被列為緊急情況, 優先處理
跟住又要睇多次醫生, 不過今次個醫生俾我的印象好差,
腳踩cross 鞋, 一隻腳踏高一隻腳申長, 成個人攤咗係到咁,
心諗醫生嚟架 ? 俾番小小醫生形象嚟好喎~
係個廢柴醫生再次簡單的檢查後anson就去照x-ray啦!
anson又出奇地合作, 一次過就影到張肺片
之後就去另一處等上病房, 不過今次等咗成個鐘, 等到anson都訓咗
上到病房終於有個似樣d既醫生, 作一個詳細d的檢查同抽血
anson都算叻仔, 抽血都係喊咗幾聲, 見番papa之後都冇再喊
我地住既係大房, 不過唔算多人, anson都乖乖地留係床上面休息 (其實係玩)
(圖中既波波係小丑送既)
個晚大約8點幾就訓咗, 不過當然訓得唔好啦~ 因為夜晚好多小朋友入院
整醒咗anson, 而papa亦只係坐係到訓咗兩個鐘,
到第二朝醫生再睇anson, 話佢係最精神既病人仔, 下午肯定可以出院, 咁都安心d
好彩報告出咗, 沒什麼大外, 燒亦都退咗, 只係鼻水仍然長流, 醫院除咗退燒藥之外
就冇其他藥食啦~ 唔通普通傷風可以唔食藥既??
今次入院 papa仲學咗好多病的知識, 例如知道bb抽根點處理(將bb橫臥)
聽到氣喘同哮喘的分別, 尿道炎的病症
亦深深了解到醫院點解咁大開支, 政府醫療點解咁失敗, 醫療失當會咁多~
例如去睇急症肯定可以skip過廢柴醫生個關, 一個病人要用3個醫生去睇
留番d錢俾長流鼻水的病人食吓藥好過啦~
仲有渣lift 阿姐一大班, 炒咗d阿姐買張好d既seat俾家長留過夜好過啦
行行企企student nurse一大群, 但病人氣喘要聞氣咁專業既工作竟然要自己嚟
安排多d實際工作俾student nurse 啦~
會計部準時5點收工, 不過大把人6點先出院, 要第二日番嚟先埋單喎
如果我係大陸人, 點會第二日走番嚟埋單啊, 最後咪合理地走數囉
醫院快d請多d會計啦! 等papa加入廢柴同盟


text:
Friday, 20 March 2009
mihimaru GT: mihimaLIVE2 @ 武道館
我愛上 mihimaru 係始於睇佢地上次隻演唱會 DVD, 等咁耐, 尋晚終於睇到佢地最新o既演唱會 DVD. 比起上次, 今次場地喺武道館, 地方大好多, 但係感覺上亦比上次離觀眾遠 d, 少咗 d party feel. 服裝亦勁過上次, 因為上次基本上係冇換過衫 (只有除, 冇換), 今次都有換下, 而且幾好睇, 尤其係 hiroko, 件件都靚.
佢地舊年我覺得最好聽嗰幾隻歌亦全部有唱, Love Sick, Birthday Song, Alive, 幸せになろう 都好正. 特別要提到 かけがえのない詩 呢隻"叮噹"歌, 因為我之前都只係覺得一般, 但係今次演出佢地改咗少少嘢, 變成 acoustic version, 加埋 miyake 彈結他, 隻歌變到好好聽, 希望佢地將來出碟會整返個新版本. 不過亦有我覺得可惜o既地方. 首先, 分別'有四組嘉賓出場, 太過多咗 d, 有少少打斷個節奏同連貫性. 另外, 有好幾首我覺得係佢地最出色o既舊歌冇唱到, 包括 Love is..., Squall, いつまでも響くこのMelody .
不過, 結括嚟講, 雖然有幾首我唔係咁鍾意聽o既歌, 但係都好鍾意呢個演唱會, 有靚女睇, 有好歌聽, 一睇到佢地 d 招牌 Afro 假髮就覺得開心.
Posted by Howtindog at 20:02
Labels: 音樂
0 comments:
Subscribe to: Post Comments (Atom)


text:
以前讀書時,我無咩印象有家長會呢樣野,成績表就有,同埋如果成績真係差,就要見家長. 今次係我第一次作為家長去既家長會,都係一個幾特別既experience, 同埋了解下hannah 係學校讀成咁. 雖然去接去送都會見到老師,但我地返工既,多數都係由6299 去接送,同埋就算我去接送,都唔會好多時間講到野,因為好趕.
早幾日已經有個evaluation, 其實我對佢學習上又唔太緊張,反正我知佢都學習緊,無咁大concern, 反而係, 佢係學校度有無同人相處有問題, 有無manner 個d 野重要d. 早幾日 evaluation, 果然academic 個d 唔太大問題,中英文對答如流,反而老師既comment 係佢既emotion 要work on it, 個下又真係幾難教. 生女又點會唔知女心肝, 佢係屋企脾氣臭係出哂名, 我係估唔到係學校時都會咁嚴重. 應該咁講,佢係一個好有routine 既人,你唔可以搞佢既野, 佢放係度既野就一定要放到90 度,如果你放錯左佢就會發脾氣, 算唔算係强迫症一種呢? 跟住,老師又話佢要做既野就一定要做到, 唔比佢佢就會發脾氣,不過老師都知佢脾性,起碼都唔會就住佢,佢發脾氣就由佢發陣,佢有時都會自己發完癲就唔發,有少少進步好過無啦. 其實個個小朋友都有難教既point, 希望大個會好d 啦. 今日去到,有個教music 既老師,同佢傾左一陣,真係比到d inspiration 我教hannah 學琴, 其實自己耐性唔係好,我知架,但佢教我用fun way 去教佢學琴,佢地年紀既小朋友,吸收力絕對勁過我地呀, 雖然唔係想做咩虎媽,但有時見佢wkend 係屋企hea 來hea 去,不如去學下野仲好啦. 6月會再有一個家長會,到時hannah 已經4歲,希望會有大進步啦!


text:
"昂貴的晚餐"
St.Nikolas 教堂
教堂內部
黃昏既Mykonos
係Mykonos既晚餐,我地決定去一間餐廳食餐好既!!! 由於我地唔識點菜同唔想唸,就決定左叫廚師同我地揸fit~
一個人一個dinner,仲開左枝白酒飲tim!!! 廚師同我地唸左兩個一式一樣既晚餐,個主菜係魚黎既,外國人煮既魚一定係難食架啦...好在既其他既都唔錯! 我記得有一味係用個矮瓜包住D唔知咩肉,好好味!
食晒D野,見到支酒仲有大半支,而我地平時又好少飲酒,唔飲又好似好浪費咁... 由於唔想破壞呢度寧靜既氣氛,於是我地決定玩一個寧靜既"妹"黎了結呢支酒! 就係"青蛙跳"勒!!! 雖然都飲左好多,但係最後都剩低三份一呀...
結帳盛惠百幾蚊"歐羅"呀!!! 雖然係貴,但係都預左既; 好在2003年對換Euro既匯率極低,仲平過美金! 好似1港幣對6個幾Euro咋!!!
由於Mykonos主打既係夜生活,所以就越夜越旺! 當我帶點醉意返到房間,就即刻瞓到成隻豬咁啦~
到第二朝醒返,隔離果個就話我瞓到成隻豬咁,而佢就半夜比窗外果對情侶既親熱聲"打茄輪"嘈左好耐woo! 由於我地床頭對住窗口,窗外就有一條樓梯通落街,所以就係人都可以上到條樓梯勒 !
就係呢條樓梯勒!!! 個窗裡面就係我地間房勒~
瞓醒後再落街四圍逛吓,食野同影吓相咁; 日頭既"迷宮"又回平靜! 偶爾才見到D遊客,挪住張地圖係迷宮中鑽出鑽入!
直到下午,我地係一個雪糕屋食完雪糕同hea完後,就坐好似大郵輪咁大既快船離開Mykonos,向下一個島Santorini進發lu~
臨走前梗係四圍影吓相啦~


text:
一月五日
二十九個月至三十個月閒記
返嚟喇 追完甜心-福氣-敗犬 仲有好多套台劇
個人懶到爭d棄blog 但一諗到之前寫左咁多篇 即刻唔捨得...
屎c氣氣返來咯
呢期嘅最愛 文華得意作 襯garden白飽飽 嘻嘻 多謝同事轉贈!
其實襯scone好味好多 但人懶 冇計 邊度整個scone嚟呢?
一月有一日假 約晒屋企人上山頂開餐
又係我地嘅飯堂 山頂名珠 Pearl on the Peak 唔好笑我地悶呀
同姑姐送阿ti返學 之後就去左嘆勝香園
勝香園嘅茄通同檸蜜脆脆真係冇得頂
難怪夏天熱到屎 d人都肯喺街曬住排一個鐘
我地多數"點"tiba買上車take away
所以tima食咁多次勝香園 今日係第一次堂食呀
飽飽就行H&M 之後就去接阿ti放學
join埋嫲嫲 公公 婆婆 就上山頂喇
今日有龍蝦意大利飯 發達咯 d龍蝦肉彈牙到暈
仲有ribs啦 salmon salad啦 無花果沙律啦
中間嘅圓飽係最好食 連amigo都比唔上 tima食左兩個 (肥) 哈哈 ~_~
唔好比相欺騙 佢雖然望落唔大隻 但絕對勁多肉
仲啖啖都好彈牙 正呀!!!! 呵呵呵
等開餐 阿公話 : 都點半喇喎 好肚餓呀...
TIMA嘅無聊作係有付出代價架 就係好多待應望住 ~_~
囡呀囡 妳keep住對腳係咁就發達咯 長, 直, 幼 正呀!!!
阿ti今次記得後面會有peak tram經過 周不時伏喺度等
最後以Cream Brulee 嚟完結呢一餐 飽到反晒艇
阿ti個嘴嘴好sexy呀 特別對住佢嘅最多 樹多啤梨 哈哈


text:
Tima最好嘅朋友結婚喇! 估唔到tima會一日眼濕濕左幾次 真係冇鬼用...
好開心我同阿ti有機會做花女同姐妹
阿ti第四次做花女 而 Tima係第一次做姐妹咋
我地直係好聽話 八點未到就到達酒店 阿ti同tima都要dress up
阿ti見到條花裙又話自己要結婚 仲笑得鬼死咁sweet tim 好似自己結婚咁嘅???
酒店出門真係靚d架 但傳統嘅tima都係鐘意自己屋企出門...hehe
咁靚嘅海景....Leona你琴晚訓唔訓得著呀?
重本嘅Angis b花球呀!!! 好靚呢!!
大家都開始化妝喇 阿ti都唔例外
Leona嘅心情一片空白喎 唔洗驚 妳今日嘅任務淨係負責扮靚架咋
哇 陣容龐大呀!!!
忍唔住幫阿ti影左 d相...
十幾年嘅朋友出嫁喇 多謝妳呀 妳搵我做姐妹令我覺得 原來我喺你心裡面嘅地位係重要
呵呵 新郎哥未到已被玩化妝 扮小丑哥哥
哈哈 玩新郎要佢地扮gaga跳舞 同埋要玩瑜珈
唔好意思Leona 你地落去影相 Tima又同阿ti影...
唔好覺得我地冇做野啊~~~
呢幾張唔錯 係唔係呢?
好喇 要去男家同埋去酒樓喇
靚靚嘅倫敦的士
好靚呀 Leona姐姐...
轉眼到達婚禮場地
見到好多好多嘅用心detail位 回禮用2012年月曆
有個Candies corner 好靚呀
有pop corns, cotton candy, cup cakes....
個cupcakes tower好靚呀
d cup cakes 唔好講笑 除左靚之外 仲好好味架
個Menu係Leona自己壓花同設計 好感動啊!!!
Leona & Kenneth 恭喜晒! 個婚禮搞得好好呀 好令人感動好窩心!!!
終於見到花仔喇
阿ti捉佢去試行一次
幾認真!
Tima今日都唔錯丫...hehe
March-in 喇
呢個就係Tima十幾年嘅好友
中學嗰陣有妳同我 Share一個飯盒 ; 妳歌唱比賽唱陳慧嫻 Tima暗暗說加油;
妳帶Tima去溜冰 去唱K 去行街 ; 食lunch後 妳永遠繞著Tima手行花園....
想到呢d點滴 Tima 又眼濕濕喇 冇鬼用
見到妳同Kenneth進場呢個幸福笑容 真係真係好替妳開心!!!
當年傻妹我地兩個 依家都得到幸福 很好啊~!
呢d都係Tima嘅朋友
突然覺得做tima嘅朋友一d都唔好
Tima嘅時間永遠比晒屋企人 朋友嘅生日常常忘記...
多謝朋友們對tima嘅諒解同忍耐 雖然冇成日見住 但Tima內心深深處 肯定有妳們呢
請繼續做Tima的好朋友吧! 多謝妳
Leona, I really love you!


text:
2012/12/9
仲係放大假, 當然係行街行盡佢啦. 莎拉細個既時候覺得可以同聖誕老人影相就好啦, 以前香港就唔係好流行, 但係在加拿大一到聖誕節, 好多shopping mall都有聖誕老人同小朋友影相, 可惜莎拉都超晒齡都唔好意思搵聖誕老人影相啦. 所以到咗有陶寶B, 莎拉都好想係BB既第一個聖誕節, 可以一齊同聖誕老人影相呢. 莎拉一直記得又一城每一年都有棵好大既聖誕樹同有個外國人扮既聖誕老人, 所以今年一定要去又一城啦.
係又一城俾$60就可以同聖誕老人影相, 仲有個相架連一張即場打印既相添, 而呢$60係做慈善架, 係幫"高錕慈善基金"籌款架, 所以都幾好呀, 可以順便做善事.
哈哈哈, 呢個聖誕老人都好正宗呀, 始終都係外國人扮既似好多, 加上佢有個大肚腩, 像真度都好高呀! 陶寶B見到聖誕老人好彩無喊, 仲好叻叻影到張靚相呢.
因為時間仲早, 人又少, 所以可以係聖誕樹附近慢慢影, 附近又唔多人, 所以真係唔錯.
影完相就到大人搵嘢食啦, 今次就食Habitu因為謝菲好想食佢既Fish&Chips, 等咗20分鐘就有位啦.
莎拉: 陶寶B, 你又識睇Menu?!
陶寶B: 我想睇吓有咩啱我食呀!!!
而陶寶B俾我地舞咗一輪之後, 好眼瞓啦, 唔夠5分鐘就已經瞓咗, 就咁放係張長椅度都可以瞓著, 叻仔呀, 遺傳咗莎拉媽媽既真傳, 同莎拉一樣無論咩環境都可以瞓得到!!!
哈哈哈, 陶寶B真係識做, 等莎拉同謝菲可以撐吓檯腳, 噗個Fish&Chips 同個Pizza, 加個fresh limonade, 正呀!
到差唔多食完時, 陶寶B就好準時自己自然醒, 真係鬧鍾都無佢咁準呀!


text:
雖然只係留左短短兩個full day,不過都好似好好反,好多野睇,好多野買咁,唔知去到札幌會點呢?我總係覺得會好悶
我除左係大阪買左一堆野之外,我去universal個日就已經唔見左kelly送比我對手套,係唔見左一隻,好唔捨得,不過就是但買左一對1000 yen黎用住先囉,嗚嗚~~bye bye Osaka, bye bye手套
嘩嘩嘩,我地入左閘,坐係度等上機時發現,點解個個去hokkaido既人都好似鄉下婆咁架,好恐怖呀,我地一路等,一路睇d人,又一路笑,我仲係咁同亞jim講,死啦,死啦,好似返鄉下咁,都唔知有冇野買架
坐呢架內陸機真係好辛苦呀,唔知佢係細呀,定點啦,坐個幾鐘,我有一半時間隻耳仔係超痛,所以我係訓又訓唔到,坐又坐得唔舒服
嘩,一land左就見到有雪呀,我唔係第一次見,不過亞jim就第一次,佢好似好興奮,不過我都覺得好開心,咁先夠浪漫,先似honeymoon架嘛
落機時,經過冇暖氣既通道都感覺到好似凍過大阪喎,我就唔驚喇,因為我著左好多衫,係亞jim有衫又唔著,真係激死人
好,拎完行李就去問下sammi介紹我去既rera outlet有冇人識去,如果冇人識去,我就唔去喇,一問information,佢就即知我地想點,仲教我地有free shuttle bus去,比埋個map我地,真係好呀,咁睇黎,好似都幾出名喎,睇下個map,都好似幾多識既牌子,ok,去啦


text:
首先係放工回家既快手餸:
娃娃菜+煎台灣腸 - 呢個真係勁求其, 雪櫃有娃娃菜剩, 又有台灣腸, 夾硬地放埋一齊!
瑤柱蒸水蛋 - 呢個又係老公成日叫我整而我又唔肯整既餸, d蛋好似豆腐花咁滑架, 網上太多唔同食譜, 尤其係蛋同水份量, 仲有咩火蒸, 先蒸碟水滾再倒蛋汁, 包保鮮紙等等, 我太懶冇跟足呀, 只係蛋:水=1:1.5, 水滾係成碟蛋汁放蒸架, 冇包保鮮紙, 再轉細火蒸4-5分鐘, 熄火焗多幾分鐘(冇限定, 只係搞埋第二碟餸), 不過呢個方法係用鑊蒸, 試過用煲湯煲蒸係要耐d時間既!
p.s. 用瑤柱水蒸, 連豉油都唔駛落!
光波蜜糖雞翼 - 如之前講, 光波爐整既野係正過焗爐, 真係好易就外脆肉軟, 我地之前好低能呀, 買左bbq個d蜜糖返黎, 點知好水架, 仲要俾我發現過左期成年, 不過又食我地唔死, 之後我掉左, 用左沖蜜糖水既蜜糖黎整, 係正好多!!
中式牛柳
細個好鍾意食架, 同屋企出襯街食阿媽都會叫俾我, 所以想試下自己煮, 個汁係自己調出黎, 我冇買ok汁, 唔想為一個餸而買一支野返黎, 不過調出黎都似係街食, 只係d牛柳唔知點解都係咁韌, 我已經有拍鬆, 唔通真係要用梳打粉先得?
之後都係光波爐傑作
蒜蓉牛油焗青口 - 鍾意食海鮮既我, 當然都會鍾意青口, 又係冰箱存貨, 加蒜蓉牛油就得, 最近買左麵包糠, 所以加埋上面, 係好食d既!
雞翼肉丸扁意粉
雞翼同肉丸唔駛講, 至於意粉, 有朋友講過想減肥就食意粉, 所以我想食多d, 但傳統意粉由細食到大有d厭, 近年就轉左買扁意粉! 前排去delifrance食野, 佢個意粉係冇汁既, 只有蒜蓉+黑醋, 老公好鍾意, 所以呢個意粉都係就咁搵蒜蓉炒完上碟, 再放支黑醋等老公自己落, 佢真係幾鍾意吃醋的, 哈哈!!


text:
仔仔爸買咗把一枝枝o既梳(人用)返o黎,Marble仔好鬼鍾意
2016年2月13日 星期六
愛 ‧ 梳毛
仔仔爸買咗把一枝枝o既梳(人用)返o黎,Marble仔好鬼鍾意
30 則留言:
有專人服務梗係正喇!回覆刪除回覆
服侍得唔舒服會發脾氣走貓,好串刪除
祝你們人日同情人節快樂!回覆刪除回覆
我呢度今日好凍,係一個好凍o既情人節,情人節快樂刪除
佢地梳毛時都勁乖回覆刪除回覆
鍾意梳咪乖囉,好似Charco仔唔鍾意梳毛,要捉住佢至梳到刪除
Marble仔好聽話回覆刪除回覆
有時梳梳吓佢會發脾氣走咗去,我成日話佢有貓格分裂,哈哈刪除
梳過毛毛,即刻靚哂.回覆刪除回覆
梳完啲毛都滑啲o架刪除
Marble仔真係超愛梳喎,真係辛苦仔仔爸啦:P回覆刪除回覆
仔仔爸都好鍾意同啲仔梳毛o架刪除
梳毛等同按摩,冇七乜貓唔like回覆刪除回覆
我家Charco仔就唔like,只愛R頭同下爬,其他地方摸多陣都唔得刪除
最搞笑係叫Marble梳毛,問佢喺邊度梳,佢即刻坐番喺個御用靚位等服侍.:D回覆刪除回覆
佢同天師仔都係要坐係張毛巾度至梳毛o架刪除
(≧∇≦)排隊等梳毛都肯,證明你吔服侍得佢哋好周到好C服喎!回覆刪除回覆
最緊要佢哋鍾意梳,Charco仔就唔鍾意,一定要捉住佢o黎梳刪除
Marble 仔真係好叻叻呀 , 一叫佢梳毛即刻走出嚟 , 仲識聽坐响度梳毛 , 好可愛呢~!!回覆刪除回覆
天師仔都識,真係好可愛刪除
梳毛順便按摩,舒服呀,喺洗手間梳好吖,毛毛唔會週到飛^^回覆刪除回覆
但唔明點解鍾意係厠所至愛梳毛刪除
真係好鬼醒!! 肥金都中意梳毛, 不過梳梳下會咬把梳~回覆刪除回覆
Marble仔有時梳梳吓會發脾氣走咗去,我成日話佢有貓格分裂,哈哈刪除
好嘆!長毛貓梳左毛靚好多!二犬毛短,無得梳:)回覆刪除回覆
Marble仔唔算係長毛貓,我覺得長毛貓比較難打理刪除
- 回覆
鍾意梳咪乖囉,好似Charco仔唔鍾意梳毛,要捉住佢至梳得,仲要想咬人刪除
真係好 ENJOY 喎 HAHA回覆刪除


text:
「自首」
真係估方丈唔到,竟然無啦啦又再嘗試平息銅鑼灣書局失蹤事件.今次竟然係話桂敏海係好多年前因為揸車撞死咗個女大學生.而佢因為怕要坐監,所以畏罪潛逃,但係又無啦啦話自己負罪感同愧疚感與日俱增,所以自願返中國自首.最神奇嘅係件事係透過央視嘅獨家專訪播出桂敏海嘅訪問,而佢係訪問入面不斷話事件被炒作,話係個人自願嘅選擇,與任何人無關.真係有無人信呀...
「故事」
銅鑼灣五人失蹤事件真係越嚟越搞笑,唔通方丈當我哋啲香港人係傻嘅?整件事到今時今日其實仲未釋除香港人對桂敏海,李波同其他三人嘅失蹤嘅疑慮.原因好明顯就係疑點實在太多,無啦啦五個人失蹤,無啦啦有人報平安,無啦啦話用自己嘅方法返中國,無啦啦話撞死咗人去自首.件事真係越解越令人憂慮!真係有冇咁啱得咁橋呢?整個故事真係疑問百出,同無綫嘅編劇有得揮!
「平息」
事件到今時今日真係越描越黑,唔做好過做.如果中國政府真係想平息事件,真係唔好再將一啲唔合理嘅解釋合理化,因為問題只會越鬧越大.由李波嘅家書到桂敏海嘅訪問,一次又一次令香港人不安,而最重要嘅係到今時今日仲未有一個合理嘅解釋.不論係中國政府,甚至乎香港政府都無一個人可以企出嚟同香港市民講究竟發生乜嘢事.今次仲要巧合到訪問一出,家書隨即送到,真係橋到講都唔信!
Also published on Medium.